އިންތިޚާބާ ދިމާކޮށް، ވޯޓަށް ވަގުހެދުމުގެ ބޭނުމުގައި މަރުވެފައިވާ މީހުންގެ ނަންތައް ފޮނުވައިދިނުމަށް އެދި ކޮމިޝަނަރ އޮފް ޕޮލިސް ގެ މަޤާމުގައި ހުންނެވި އަބްދުﷲ ރިޔާޒުގެ އަމުރަށް މޯލްޑިވްސް ޕޮލިސް ސަރވިސްއިން އަތޮޅުތަކަށް އަންގަމުންދާތީ އެކަމުގެ ކަންބޮޑުވުން ފާޅުކުރުން – Maldivian Democratic Party\nއިންތިޚާބާ ދިމާކޮށް، ވޯޓަށް ވަގުހެދުމުގެ ބޭނުމުގައި މަރުވެފައިވާ މީހުންގެ ނަންތައް ފޮނުވައިދިނުމަށް އެދި ކޮމިޝަނަރ އޮފް ޕޮލިސް ގެ މަޤާމުގައި ހުންނެވި އަބްދުﷲ ރިޔާޒުގެ އަމުރަށް މޯލްޑިވްސް ޕޮލިސް ސަރވިސްއިން އަތޮޅުތަކަށް އަންގަމުންދާތީ އެކަމުގެ ކަންބޮޑުވުން ފާޅުކުރުން\nކުރިއަށް އޮތް ރިޔާސީ އިންތިޚާބުގައި، މަރުވެފައިވާ މީހުންގެ ނަމުގައި ވޯޓުލުމުގެ ރޭވުންތަކެއް ރާވަމުންދާކަމަށް ޝައްކުކުރެވޭގޮތަށް، 20 ޖުލައި 2013 ވަނަ ދުވަހުގެ ނިޔަލަށް އެކި އެކި އަތޮޅުތަކުގައި މަރުވެފައިވާ އެންމެންގެ ނަންތައް ހޯދުމަށް އެދި އަތޮޅު ކައުންސިލުތަކަށް، ކޮމިޝަނަރ އޮފް ޕޮލިސް ގެ މަޤާމުގައި ހުންނެވި އަބްދުﷲ ރިޔާޒުގެ އަމުރަށް މޯލްޑިވްސް ޕޮލިސް ސަރވިސްގެ ފަރާތުން ސިޓީ ފޮނުވަމުންދާކަން ފަޅާއަރާފައިވީހިނދު، އެކަމުގެ ކަންބޮޑުވުން މި ޕާރޓީން ފާޅުކުރަމެވެ.\nއިލެކްޝަންސް ކޮމިޝަނުންނާއި، ޑިޕާރޓްމަންޓް އޮފް ނޭޝަނަލް ރެޖިސްޓްރޭޝަނުން ހޯދަންޖެހޭ ޒާތުގެ މައުލޫމާތު އިންތިޚާބުގެ މި ދަނޑިވަޅާ ދިމާކޮށް ކޮމިޝަނަރ އޮފް ޕޮލިސް ގެ މަޤާމުގައި ހުންނެވި އަބްދުﷲ ރިޔާޒުގެ އަމުރަށް މޯލްޑިވްސް ޕޮލިސް ސަރވިސްގެ ފަރާތުން ހޯދައި އެއްކުރަމުން ދާދިއުމަކީ ވޯޓާ ގުޅިގެން ވަގު ހެދުމަށް ކުރަމުންދާކަމެއްކަމަށް ޤަބޫލުކުރެވެއެވެ. ވޯޓުލެވޭ މީހުންނާއި މަރުވެފައިވާ މީހުންގެ ނަންތައް އެއްކޮށް ވޯޓާސް ރަޖިސްޓްރީ ބެލެހެއްޓުމަކީ މޯލްޑިވްސް ޕޮލިސް ސަރވިސްގެ އެއްވެސް ދައުރެއް އޮންނަންޖެހޭ ކަމެއް ނޫނެވެ.\nރައްޔިތުން 2008 ވަނަ އަހަރު އިންތިޚާބުކުރި ވެރިކަން ޑޮކްޓަރ މުޙައްމަދު ވަޙީދު ޙަސަން މަނިކު އިސްކޮށް ހުންނަވައިގެން ބަޣާވާތަކުން ވައްޓާލާފައިވަނީ ވެސް ފުލުހުންނާއި ސިފައިންގެ ތެރެއިން ބަޔަކު މެދުވެރިކުރައްވައެވެ. އަދި ކޯނީގެ ރިޕޯރޓްގައި ފިޔަވަޅު އެޅުމަށް އަމުރުކޮށްފައިވާ އެއްވެސް ފުލުހަކާ ނުވަތަ ސިފައިންގެ މީހަކާ މެދު މިއަދާ ހަމައަށް ވެސް އެއްވެސް ފިޔަވަޅެއް އަޅާފައި ނުވާ އެއްސަބަބަކީ ބަޣާވާތް ކުރި މަދު ފުލުހުން ބޭނުންކޮށްގެން ރިޔާސީ އިންތިޚާބުގައި ވަގަށް ވޯޓުލުމާއި އެފަދަ ޖަރީމާތައް ހިންގުމަށް ފުރުސަތެއް ހޯދުމަށްކަމަށް ޤަބޫލުކުރެވެއެވެ.\nމަރުވެފައިވާ މީހުންގެ މައުލޫމާތު ފޮނުވައިދިނުމަށް ކޮމިޝަނަރ އޮފް ޕޮލިސް ގެ މަޤާމުގައި ހުންނެވި އަބްދުﷲ ރިޔާޒުގެ އަމުރަށް މޯލްޑިވްސް ޕޮލިސް ސަރވިސްގެ ފަރާތުން އަތޮޅުތަކަށް އަންގަމުންދާއިރު މިހާރު ވެރިކަމުގައި ހުންނެވި ޑޮކްޓަރ މުޙައްމަދު ވަޙީދު ޙަސަން މަނިކަކީ މަރުވެފައިވާ މީހުންގެ ނަންތައް ހިމަނުއްވައިގެން ވަގު ޖަރީމާތައް ހިންގަވާކަން ފަޅާއަރާފައިވާ ބޭފުޅެކެވެ. އެގޮތުން އެމަނިކުފާނުގެ ޕާރޓީއަށް މެމްބަރުން ހަމަނުވެގެން މަރުވެފައިވާ އެތައް ބައެއްގެ ނަންތައް ހިމަނައިގެން ވަގަށް މީހުން ވައްދަމުންދާކަން އެންޓި ކޮރަޕްޝަން ކޮމިޝަނަށާއި އިލެކްޝަންސް ކޮމިޝަނަށް ފަޅާއެރުމުން އެ ޖިނާޢީ މައްސަލަ ބަލައިދިނުމަށް އިލެކްޝަންސް ކޮމިޝަނުން މިހާރުވެސް ވަނީ މޯލްޑިވްސް ޕޮލިސް ސަރވިސަށް ހުށަހަޅާފައެވެ. ނަމަވެސް މިހާތަނަށް ވެސް އެމައްސަލައިގެ ތަޙުޤީޤެއް ހިންގާފައިނުވާކަން ފާހަގަކުރަމެވެ.\nއަދި ކޮމިޝަނަރ އޮފް ޕޮލިސް ގެ މަޤާމުގައި ހުންނަވައިގެން އަބްދުﷲ ރިޔާޒު ގެންދަވަނީ ކަނޑައެޅިގެން ޤާނޫނާ ޤަވާޢިދާ ޚިލާފަށް ތަކުރާރުކޮށް ސިޔާސީ ބަޔާންތައް ނެރެ، ފުލުހުންގެ ވޯޓުލުމުގެ މިނިވަންކަމަށް ނާޖާއިޒު ނުފޫޒު ފޯރުމަވުންނެވެ.\nއެހެންކަމުން އިލެކްޝަންސް ކޮމިޝަނުން މިކަންކަމާމެދު އިތުރަށް ސަމާލުވުމަށް މިޕާރޓީން ގޮވާލަމެވެ.\n1 އޯގަސްޓް 2013


Secondary market gai T bill adhi bond aamunah vikkan fashany | Mihaaru\nރޭ ބޭއްވި ރަސްމިއްޔާތުގައި ގަވަރުނަރު އަހުމަދު ނަސީރު ވާހަކަ ދައްކަވަނީ.-- ފޮޓޯ: މިހާރު/ހުސައިން ވަހީދު\nސެކަންޑަރީ މާކެޓުގައި ޓީ ބިލާއި ބޮންޑް އާންމުންނަށް ވިއްކަން ތައްޔާރުވަނީ\n28 ފެބުރުއަރީ 2018 - 08:23 13 comments\nރާއްޖޭގެ ހިއްސާގެ ބާޒާރު ތަރައްގީ ކުރުމުގެ ގޮތުން ކުރަމުން އަންނަ މަސައްކަތްތަކުގެ ދަށުން، ސެކަންޑަރީ މާކެޓުގައި ޓްރެޝަރީ ބިލާއި ޓްރެޝަޒީ ބޮންޑު އާންމުންނަށް ވިއްކަން ފަށަން ތައްޔާރުވަމުން އަންނަ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ގަވަރުނަރު އަހުމަދު ނަސީރު ރޭ ވިދާޅުވެއްޖެ އެވެ.\nސްޓޮކް އެކްސްޗޭންޖާއި، ސެކިއުރިޓީސް ޑިޕޮސިޓަރީ އަށް 10 އަހަރު ފުރުން ފާހަގަކުރަން ހޮޓެލް ޖެންގައި ބޭއްވި ހާއްސަ ރަސްމިއްޔާތުގައި ނަސީރު ވިދާޅުވީ، މިއީ ހިއްސާގެ ބާޒާރުގައި ތަފާތު ސެކިއުރިޓީސް ޕްރޮޑަކްޓްތައް ތައާރަފް ކުރުމަށް މަގުފަހިކޮށްދިނުމުގެ ގޮތުން އެމްއެމްއޭ އިން ފަށާފައިވާ ޕްރޮޖެކްޓެއްގެ ތެރެއިން ކުރާ ކަމެއް ކަމަށެވެ.\n"ސަރުކާރުގެ ސެކިއުރިޓީސް ނުވަތަ ޓްރެޝަޒީ ބިލް އަދި ޓްރެޝަޒީ ބޮންޑް އާންމު ރައްޔިތުންނާއި ވަކިވަކި ފަރުދުންނާއި ކުންފުނިތަކަށް ސެކަންޑަރީ މާކެޓުގައި ގަނެ ވިއްކޭނެ ނިޒާމެއް ގާއިމް ކުރުމަށްޓަކައި އެމްއެމްއޭ އިން މި ވަނީ ޕްރޮޖެކްޓެއް ފަށާފައި،" ނަސީރު ވިދާޅުވި އެވެ.\nއޭނާ ވިދާޅުވީ މި ޕްރޮޖެކްޓުގެ ދަށުން މި އަހަރުގެ ތެރޭގައި ސެންޓްރަލް ޑިޕޮސިޓަރީއަކާއި، ޓްރެއިނިން ސިސްޓަމެއް ގާއިމްކުރެވޭނެ ކަމަށެވެ.\n"ޓެކްނޮލަޖީގެ ބޭނުން ކުރެވިގެން އާންމު ފަރުދުންނަށާއި ކުންފުނިތަކަށް ސަރުކާރުގެ ދިގު މުއްދަތުގެ ޓްރެޝަރީ ބޮންޑު ގަނެ ވިއްކޭނެ އިންތިޒާމު ހަމަޖެއްސޭތޯ މިދަނީ މަސައްކަތް ކުރަމުން،" ނަސީރު ވިދާޅުވި އެވެ.\nގަވަރުނަރު ވިދާޅުވީ ކޯޕަރޭޓް ބޮންޑާއި ސްކޫކްގެ އިތުރުން ވިޔަފާރިތަކާއި ކުންފުނިތަކުގެ ސެކިއުރިޓީސް ސެކަންޑަރީ މާކެޓަށް ނެރެ، އާންމުންނަށް ވިއްކަން ފެށުމަކީ ދިގު މުއްދަތުގެ އަމާޒެއް ކަމަށެވެ.\nރާއްޖޭގެ އެތެރޭގެ މާކެޓް ވަރަށް ބޮޑަށް ތަރައްގީވަމުން އަންނަ ކަމަށާއި، އެތެރޭގެ މާކެޓުން އިންވެސްޓްމަންޓްތަކަށް ފަންޑް ހޯދުމުގެ ފުރުސަތު ފަހިވެފައިވާ ކަމަށް ވެސް ނަސީރު ވިދާޅުވި އެވެ. އެގޮތުން ޕެންޝަން އޮފީހުގެ 10 ބިލިޔަން ރުފިޔާގެ ފަންޑާއި، އެމްއެމްއޭ އިން ސަރުކާރަށް ބަލަހައްޓައިދޭ ސޮވެރިން ޑިވެލޮޕްމެންޓް ފަންޑަށް އެކަނި ބަލާއިރު ވެސް އެތެރޭގެ މާކެޓުން އިންވެސްޓްމަންޓްތަކަށް ފަންޑް ހޯދުމުގެ ފުރުސަތު އޮތް ކަން ހާމަވާ ކަމަށް ވެސް ވިދާޅުވި އެވެ.\n"ރާއްޖޭގައި އިންވެސްޓްމަންޓުތަކަށް ފައިނޭންސް ހޯދުމުގެ ބޭނުންތަކާއި، އަދި ފައިނޭންސް ކުރެވޭނެ މަގުތައް އަޅުގަނޑުމެންގެ ރާއްޖޭގައި މީގެ 20 އަހަރާ އަޅާބަލާއިރު މިވަނީ ވަރަށް ބޮޑަށް ތަރައްގީވެފައި،" ނަސީރު ވިދާޅުވި އެވެ.\nސެކަންޑަރީ މާކެޓުގައި ޓީ ބިލާއި ބޮންޑް ވިއްކަން ފަށާއިރު އެކަން އެމްއެމްއޭ އިން ބެލެހެއްޓި ނަމަވެސް، ކުރިއަށް އޮތް ތަނުގައި އެކަން ސްޓޮކް އެކްސްޗޭންޖާ ހަވާލުކުރާނެ ކަމަށް ވެސް ގަވަރުނަރު ވިދާޅުވި އެވެ.\nޕޭމަންޓް ސިސްޓަމުގެ މަސައްކަތް\nރާއްޖޭގައި ފައިސާ ދެއްކުމުގެ ނިޒާމް ހަރުދަނާ ކުރުމުގެ ގޮތުން މަރުކަޒީ ބޭންކުން ފަށާފައިވާ "މޯލްޑިވްސް ޕޭމަންޓް ސިސްޓަމް ޕްރޮޖެކްޓް"ގެ މަސައްކަތްތަކާ ގުޅޭ ގޮތުން ވެސް ގަވަރުނަރު ވަނީ ވާހަކަ ދައްކަވާފަ އެވެ. އެގޮތުން ދާދި ފަހުން ބޭރުގެ ކުންފުނިތަކާ އެކު ފޯރަމެއް ބާއްވައި، ދުނިޔޭގެ އެހެން ގައުމުތަކުގައި ފައިސާ ދެއްކުމުގެ ނިޒާމުތައް ތަރައްގީ ކުރެވިފައިވާ ގޮތް ބަލާފައިވާ ކަމަށް ވިދާޅުވި އެވެ.\n"އެނގިވަޑައިގަންނަވާނެ ރާއްޖޭގައި އަދި ވަރަށް ބޮޑު ގެޕެއް [ހުސްކަމެއް] އެބަ އޮތް ފައިސާ ދެއްކުމުގެ ނިޒާމުގައި. އަޅުގަނޑުމެންނަށް އަދި އެއް ބޭންކް އަނެއް ބޭންކާއި އިންޓައޮޕަރަބިލިޓީ ނުވަތަ އެއް ބޭންކްގެ އޭޓީއެމުން އަނެއް ބޭންކްގެ އެކައުންޓްގައި ހުންނަ ފައިސާ ނެގުމުގެ ފުރުސަތު ވެސް ނުވަތަ އެފަދަ އިންފްރާސްޓްރަކްޗާއެއް ވެސް ގާއިމްކުރެވިފައެއް ނެތް،" ނަސީރު ވިދާޅުވި އެވެ.\nއެމްއެމްއޭ އިން ތައާރަފް ކުރުމަށް މަސައްކަތް ކުރަމުން އަންނަ ފައިސާ ދެއްކުމުގެ ނިޒާމާ އެކު ބޭންކްތައް ގުޅުވާލެވި، ހުރިހާ ބޭންކެއްގެ އޭޓީއެމްތައް ވެސް ބޭނުން ކުރެވުން ފަދަ ފަސޭހަތައް ލިބިގެން ދާނެ ކަމަށް ގަވަރުނަރު ވިދާޅުވި އެވެ. އަދި އަމާޒަކީ ދުނިޔޭގައި ބޭނުން ކުރެވޭ އެންމެ ފަހުގެ ޓެކްނޮލޮޖީއާ އެކު މި ނިޒާމް ގާއިމުވެގެން ދިއުން ކަމަށް ވެސް ވިދާޅުވި އެވެ.\nފައިސާ ދެއްކުމުގެ ނިޒާމް ގާއިމްކުރުމުގެ ގޮތުން އެމްއެމްއޭ އިން ކުރަމުން އަންނަ މަސައްކަތްތަކުގެ ދަށުން މީގެ ކުރިން ވެސް ވަނީ ތަފާތު ސިސްޓަމްތައް ތަަރައްގީކޮށްފަ އެވެ. އެގޮތުން 2011 ގައި އެމްއެމްއޭ އިން ވަނީ، ދުނިޔޭގެ އެންމެ ކުރިއަރާފައިވާ ގައުމުތަކުގައި ބޭނުންކުރާ ފަދަ ރިއަލްޓައިމް ގްރޮސް ސެޓްލްމަންޓް ސިސްޓަމެއް (އެމްއާރުޖީއެސް) ބޭނުން ކުރަން ފަށައިފަ އެވެ.\nއެމްއާރުޖީއެސްގެ އިތުރުން އޮޓަމެޓިކް ކްލިއަރެންސް ހައުސްއެއް ގާއިމްކޮށް، އޭގެ ފުރަތަމަ ބައި ކަމަށްވާ ޑައިރެކްޓް ކްރެޓިޑްސްގެ ހިދުމަތް 2012 ގައި ފެށި އެވެ. އަދި 2016 ގައި ވަނީ ރާއްޖޭގެ ހުރިހާ ބޭންކަކަށް ޖަމާކުރާ ޗެކުތަކަށް އޮޓަމެޓިކް ކްލިއަރެންސް ހައުސް މެދުވެރިކޮށް ފައިސާ ޖަމާކޮށްދޭން ފަށައިފަ އެވެ. އަދި މިދިޔަ އަހަރު ވަނީ މި ސިސްޓަމުގެ ދަށުން ޑައިރެކްޓް ޑެބިޓުގެ ހިދުމަތް ވެސް ދޭން ފަށައިފަ އެވެ.\nAutomatic in cheque clear kuran fashaifi, anna aharu direct debit fashanee\nއިތުރު ލިޔުންތައް އެމްއެމްއޭ މޯލްޑިވްސް ސްޓޮކް އެކްސްޗޭންޖް ޓްރެޝަރީ ބިލް ކުރީގެ ގަވަރުނަރު އަހުމަދު ނަސީރު\n7 months ago 29\nމިދިޔަ އަހަރު ޓީބިލް ވިއްކި އަދަދު 4.3 ބިލިއަނަށް\nބޮންޑް ވިއްކައިގެން 543.4 މިލިޔަން ހޯދައިފި\nއެތެރޭގެ ދަރަނި 24.5 ބިލިއަން އަރައިފި\n1 day ago 142\nޔަމަންގެ ޔާސިރު މަރުވެއްޖެ\nއަމީތާބް ކޮވިޑް-19 އިން ރަނގަޅުވެއްޖެ\nމަރުވިމީހާ ކޮވިޑް ޓެސްޓުކުރަން ހަފުތާއެއް ކުރިން އެދުނު\nކޮވިޑް-19 ޖެހިގެން އިތުރު ދިވެއްސަކު މަރުވެއްޖެ\nކޮވިޑް ޖެހިގެން އަނެއްކާވެސް ދިވެއްސަކު މަރުވެއްޖެ\nMaldives Airports Company\nMinistry of Gender, Family and Social Services\nMaldives Airports Company Deputy Chief Financial Officer 23 Jul 2020\nMinistry of Gender, Family and Social Services Computer Technician 23 Jul 2020\nAgro National Corporation Pvt Ltd Human Resource Manager, Accountant 28 Jul 2020


އިންޑިއާގެ އެމްބެސެޑަރާ ޝާހިދު ބައްދަލު ކުރައްވައިފި - DhiDaily\nއިންޑިއާގެ އެމްބެސެޑަރާ ޝާހިދު ބައްދަލު ކުރައްވައިފި\nރާއްޖޭގެ ފޮރިން މިނިސްޓާރ އަބްދުﷲ ޝާހިދު، އިންޑިގެ އެމްބެސެޑާރ ސަންޖޭ ސުދިރް އާއި ބައްދަލު ކުރައްވާފިއެވެ.\nމިއަދު ބޭއްވުނު ބައްދަލުވުމުގައި ދެގައުމުގެ ދޭތެރޭގައި ކުރެވެމުންދާ މަޝްރޫތަކުގެ މައުލޫމާތު ވަނީ ހިއްސާ ކޮށްފައެވެ. މީގެ އިތުރުން އިންޑިއާއިން ރާއްޖޭގެ ތަރައްގީގެ ކަންކަމުގައި ކޮށްދެވޭނެ ގިނަ ކަންތަތައްތަކުގެ ވާހަކަ ވަނީ ހިއްސާކޮށްފައެވެ.\nއަބްދުﷲ ޝާހިދު ވިދާޅުވީ އިންޑިއާއަކީ ޒަމާނުންސުރެއް ރާއްޖެއަށް ގިނަ ހިދުމަތްތަކެއް ކޮށްދީފައިވާ އަދި ކޮށްދެމުން އަންނަ ގައުމުއްކަމަށާއި ކުރިއަށް އޮތްތަނުގައި ވެސް ރާއްޖެއާއި އިންޑިއާގެ ގުޅުން މިބަދަހި ކަންމަތީ އޮންނާނެ ކަމަށެވެ. އަދި ސިލްސިލާކޮށް ދެގައުމުގެ ދެމެދުގައި ބައްދަލުވުންތައް ބޭއްވުމުގެ ސަބަބުން އިތުރަށް ގުޅުންތައް ވަރުގަދަވެ ބަދަހިވެގެން ދާނެކަމަށް ވެސް އަބްދުﷲ ޝާހިދު ވަނީ ވިދާޅުވެފައެވެ.\nމިސަރުކާރު ވެރިކަމަށް އައި ފަހުން ތަރައްގީގެ ކަންކަމުގައި ޗައިނާ ބާކީކޮށް އިންޑިޔާ އަށް ހުރިހާ ކަމެއްގައި ބަރޯސާވާކަމަށް ބުނެ އިދިކޮޅު ފަރާތްތަކުން ދަނީ ގިނަ ކަންބޮޑުވުންތަކެއް ފާޅުކުރަމުންނެވެ. އަދި އިންޑިޔާގެ މަގްސަދަކީ ރާއްޖެ އަޅުވެތިކަމުގެ މިސްރާބަކަށް ގެންދިއުން ކަމަށްވެސް ބައެއްފަރާތްތަކުން ދަނީ ތުހުމަތު ކުރަމުންނެވެ.\nވީއައިއޭގެ ސެކިއުރިޓީ ވަރުގަދަކޮށް ހާއްސަ އޮޕަރޭޝަނެއް ފަށައިފި!


Kuriaramun ai baaru speed huttumakah aiss rajje mihaaru miothee igthisodhee mayoos kamehge theregai: Saeed – Iru\nކުރިއަރަމުން އައި ބާރު ސްޕީޑް ހުއްޓުމަކަށް އައިސް ރާއްޖެ މިހާރު އޮތީ އިގްތިސާދީ މާޔޫސްކަމެއްގެ ތެރޭގައި: ސައީދު\nމިދިޔަ ފަސް އަހަރު ރާއްޖެ ކުރިއަރަމުން އައި ބާރު ސްޕީޑް ހުއްޓުމަކަށް އައިސް މިހާރު ވަނީ އިގްތިސޯދީ މާޔޫސްކަމެއްގެ ތެރޭގައި ކަަމަށް ކުރީގެ އިކޮނޮމިކް މިނިސްޓަރު އަދި މިހާރުގެ ރައްޔިތުންގެ މަޖިލީހުގެ މާވަށު ދާއިރާގެ މެންބަރު މުހައްމަދު ސައީދު ވިދާޅުވެއްޖެ އެވެ.\nސޮވެރިން ޑެވޮލޮޕްމެންޓް ފަންޑަށް 570 މިލިއަން ރުފިޔާ ޖަމާވި ކަމަށް ބުނާ ހަބަރަކާ ގުޅިގެން ސައީދު ވިދާޅުވީ އެ ފަންޑަކީ ރާއްޖޭގެ ތަރައްގީ ބާރު ސްޕީޑުގައި ކުރިއަށް ގެންގޮސް ވާރުތަވަމުން އައި ދަރަނީގެ އަޅުވެތިކަމުން ސަލާމަތްކޮށް ތަހުޒީބު މުޖުތަމައުއެއް ބިނާކުރުމަށް ކުރީގެ ރައީސް އަބްދުﷲ ޔާމީން އުފެއްދެވި ފަންޑެއް ކަމަށެވެ.\nދިވެހިންގެ އަތުން ބީވެގެންދިޔަ ތަރައްގީ އަނބުރާ ހޯދަން ރައީސް ޔާމީން އެންމެ ފަސް އަހަރު ކުރެއްވި މަސައްކަތަށް ދިވެހި ތާރީހު ހެކިވާނެ ކަމަށާއި މި ސަރުކާރުން ކިތަންމެ މަސައްކަތެއް ކުރިޔަށް އެ ހަގީގަތް ބަދަލު ނުކުރެވޭނެ ކަމަށްވެސް މާވަށު ދާއިރާގެ މެމްބަރުކަން މިހާރު ކުރައްވަމުން ގެންދަވާ ސައީދު ވިދާޅުވިއެވެ.\nކަޑިންމަ ރިސޯޓުން 17 މީހަކު ޕޮޒިޓިވްވެއްޖެ\n“ހިތާމަޔަކީ 2013-2018 އަށް ރާއްޖެ ކުރިއަރަމުން އައި ބާރު ސްޕީޑް މިހާރު މިވަނީ ހުއްޓުމަކަށް އައިސް، އިގްތިސާދީ މާޔޫސްކަމެއްގައި” ސައީދު ވިދާޅުވިއެވެ.


މައިންބަފައިންނަށް ހެޔޮކޮށްހިތުން – Ilm\nދެދުނިޔޭގެ ބާއްޖަވެރިކަންވަނީ މައިންބަފައިންނަށް ހެޔޮކޮށް ހިތުމުގައެވެ.\nﷲ އާއި ރަސޫލާ ޞައްލަﷲ ޢަލައިހި ވަސައްލަމްގެ މައްޗަށްވާ ޙައްޤުތަކަށްފަހުގައި އަޅާގެ މައްޗަށް އެންމެ ބޮޑުވެގެންވާ ޙައްޤަކީ މައިންބަފައިންގެ މައްޗަށްވާ ޙައްޤުތަކެވެ. އެހެންކަމުން އެދެމީހުންނަށް ހެޔޮކޮށްހިތާ އިޙްސާންތެރިވުމަށް އިސްލާމްދީންވަނީ ނުހަނު ބާރު އަޅުއްވާފައެވެ.\nމިކަމަށް އިޝާރާތް ކުރައްވާ މާތް ﷲ ވަޙީކުރެއްވިއެވެ. وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا މާނައީ: “އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ.” (ސޫރަތުލް އިސްރާ 23)\nމައިންބަފައިންނަށް ނުކިޔަމަންތެރިވުމުގެ ނުރައްކާތެރިކަމުގެ ވާހަކައިން އުންމަތަށްވަނީ އިންޒާރުވެސް ދެއްވާފައެވެ. އަދި އެކަމަކީ ބޮޑެތި ފާފަތަކުގެ ތެރޭގައި ހިމެނޭނެ ކަމެއްކަންވެސް ވަނީ އަންގަވާފައެވެ.\nމާތް ﷲ ރުއްސުންލެއްވި ޢަބްދުﷲ ބިން ޢަމްރު ވިދާޅުވިއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. “އެންމެ ބޮޑެތި ފާފަތަކުގެ ތެރޭގައި މައިންބަފައިންނަށް ލަޢުނަތް ދިނުން ހިމެނެއެވެ.” ޞަޙާބީން ދެންނެވިއެވެ. އޭ ﷲ ގެ ރަސޫލާއެވެ. މީހަކު އޭނާގެ މައިންބަފައިންނަށް ލަޢުނަތްދޭނީ ކިހިނެތް ހެއްޔެވެ؟ ޙަދީޘްކުރެއްވިއެވެ. “އޭނާގެ ބައްޕައަށް ހަޑި ހުތުރު ވާނެގޮތަށް ވާހަކަ ދެއްކުމެވެ. އަދި މަންމައަށް ހަޑިހުތުރު ވާނެގޮތަށް ވާހަކަ ދެއްކުމެވެ.”\nމިޙަދީޘްފުޅުން ދޭހަވާކަމަކީ އެހެން މީހުންގެ މައިންބަފައިންނަށް ވެސް ބަދުބަސް ނުބުނުމެވެ. އެހެނީ އެގޮތަށް ކަންތައް ކޮށްފިނަމަ އޭގެ ބަދަލުގައި އެމީހަކުވެސް ތިމާގެ މައިންބަފައިންނަށް ބަދުބަސް ބުނާނެއެވެ. އެހެންކަމުން މައިންބަފައިންނަށް ބަދުބަސް ރައްދުވާފަދަ އެއްވެސް ކަމެއް ނުކުރުމެވެ.\nﷲ ތަޢާލާއަށް ޝުކުރުވެރިވުމަށް އަމުރު ކުރެއްވުމަށްފަހުގައި އަންގަވާފައިވަނީ މައިންބަފައިންނަށް ޝުކުރުވެރިވުމަށެވެ. މާތް ﷲ ވަޙީކުރައްވާފައިވަނީ أَنِ اشْكُرْ لِي وَلِوَالِدَيْكَ إِلَيَّ الْمَصِيرُ މާނައީ: “(ތިމަންރަސްކަލާނގެ އަމުރު ކުރެއްވީމެވެ.) ތިމަންރަސްކަލާނގެއަށާއި، ތިބާގެ މައިންބަފައިންނަށް ޝުކުރު ކުރާށެވެ! އެނބުރި ރުޖޫޢަވުން ވަނީ، ހަމަ ތިމަންރަސްކަލާނގެ ޙަޟްރަތަށެވެ.”\nމިއާޔަތުގެ ތަފްސީރުގައި އިބްނު ޢައްބާސް ވިދާޅުވިއެވެ. “މައިންބަފައިންނަށް ޝުކުރުވެރި ނުވެއްޖެމީހާ މާތް ﷲ އަށް ވެސް ޝުކުރުވެރިއެއް ނުވެއެވެ. އެހެނީ މިއާޔަތުގައި މާތް ﷲ އަށް ޝުކުރުވެރިވުމަށް އެންގެވުމަށްފަހުގައި އެއާއި ވިދިގެން އަންގަވާފައިވަނީ މައިންބަފައިންނަށް ޝުކުރުވެރިވުމަށެވެ.”\nއެހެންކަމުން ﷲ ގެ ރުހުން އެދޭކަމަށް ވަނީނަމަ މައިންބަފައިންގެ ރުހުން ހޯދަންޖެހެއެވެ. ބާއްޖަވެރިއަކީ މާތް ﷲ އަށް ތަޤްވާވެރި ވުމަށްފަހުގައި، އެމީހެއްގެ މައިންބަފައިންނަށް ހެޔޮކޮށް ކަންތައް ކުރާ މީހާއެވެ. އެމީހުންގެ ދުނިޔޭގެ ޙަޔާތުގައްޔާއި މަރުވުމަށްފަހުގައި ވެސް މެއެވެ. މައިންބަފައިންނަށް ނުކިޔަމަންތެރިވެ، ހެޔޮކޮށް ނުހިތާ މީހަކީ އަބާއްޖަވެރިއެއް ކަމާމެދުގައި ކުޑަވެސް ޝައްކެއްނެތެވެ.\nއިބްނު ޢައްބާސްގެ ކިބައިން ރިވާވެގެންވެއެވެ. “ﷲ އަށް ކިޔަމަންތެރިކަން އަދާކުރުމަށްފަހުގައި މައިންބަފައިންނަށް ހެޔޮކޮށް ހިތައިފިނަމަ އެމީހަކަށްޓަކައި ސުވަރުގޭގައި ދެދޮރު ހުޅުވިގެންވެއެވެ. އަދި މައިންބަފައިންނަށް ހެޔޮކޮށް ނުހިތައިފި މީހާއަށްޓަކައި ނަރަކައިގާ ދެދޮރު ހުޅުވިގެންވެއެވެ.”\nﷲ ގެ ހެޔޮ ރަޙްމަތްފުޅުން މައިންބަފައިންނަށް ހެޔޮކޮށް ހިތުންވަނީ ދެމިގެންވާ ކަމެއްގެ ގޮތުގައި ލައްވާފައެވެ. މާނައަކީ އެމީހުންނަށް ހެޔޮކޮށް ހިތެނީ ހަމައެކަނި ދުނިޔޭގައި އެދެމީހުން ތިބި ދުވަސްވަރު އެކަނި ނޫންކަމެވެ. އެދެމީހުންކުރެ މީހަކު ނުވަތަ އެދެމީހުން ދުނިޔެ ދޫކުރުމަށްފަހުގައިވެސް ހެޔޮކޮށް ހިތޭނެމަގު ﷲ ވަނީ ފަހިކޮށްދެއްވާފައެވެ. އެއީ އެމީހުންނަށްޓަކައި ހެޔޮދުޢާކޮށްދީ އެދެމީހުންގެ މަތިން ޞަދަޤާތްކޮށް، އެމީހުންގެ ގާތްތިމާގެ މީހުންނާ ގުޅުން ބަދަހިކޮށް، ރަޙިމުގެ ގުޅުން ދަމަހައްޓާ، އެމީހުންގެ ގާތް ރަޙްމަތްތެރިންނާމެދުގައި ހެޔޮކޮށްހިތުން ހިމެނެއެވެ. އެމީހުން ދުނިޔޭގައި ދިރިތިބި އިރު ހެޔޮކޮށް ކަންތައް ކޮށްދެވިފައި ނުވާނަމަ މަރުވުމަށްފަހުގައި އެބައި އަނބުރާ ހޯދުމަށް ގަދައަޅާ މަސައްކަތް ކުރަން ވާނެއެވެ.\nމައިންބަފައިންނަށް ހެޔޮކޮށް ހިތުމަކީ ދީނީގޮތުން އަޅުގަނޑުމެންގެ ކޮނޑުގައި އެޅިފައިވާ ވާޖިބެކެވެ. އެކަން ނުކޮށް ދޫކޮށްލުމަކީ ނުވަތަ އެމީހުންނަށް ހެޔޮކޮށް ނުހިތުމަކީ ބޮޑު ވެގެންވާ ޙަރާމްކަމެކެވެ. މިކަމަށް އިޝާރާތް ކުރައްވާ ކީރިތި ޤުރްއާނުގައި މާތް ﷲ ވަޙީކުރައްވާފައިވެއެވެ. وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا މާނައީ: “އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ.” (ސޫރަތުލް އިސްރާ 23)\nއަދިވެސް ވަޙީކުރެއްވިއެވެ. وَوَصَّيْنَا الْإِنسَانَ بِوَالِدَيْهِ މާނައީ: “އިންސާނާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަންރަސްކަލާނގެ ވަޞިއްޔަތް ކުރައްވައި، އަމުރު ކުރެއްވީމެވެ.”\nއެއްދުވަހަކު މީހަކު އައިސް ކީރިތި ރަސޫލާ ޞައްލަﷲ ޢަލައިހި ވަސައްލަމްއަށް ދެންނެވިއެވެ. މީސްތަކުންގެ ތެރެއިން އެންމެ ހެޔޮކޮށް ހިތުން ބޮޑީ ކާކުތޯއެވެ. ޙަދީޘްކުރެއްވިއެވެ. “ކަލޭގެ މަންމައެވެ.” ދެންކާކުތޯ ސުވާލު ދެންނެވުމުން ޙަދީޘްކުރެއްވިއެވެ. “ކަލޭގެ މަންމައެވެ.” ދެންކާކުތޯ ސުވާލު ދެންނެވުމުން ޙަދީޘްކުރެއްވިއެވެ. “ކަލޭގެ މަންމައެވެ.” ދެންކާކުތޯ ސުވާލު ދެންނެވުމުން ޙަދީޘްކުރެއްވިއެވެ. “ކަލޭގެ ބައްޕައެވެ.” އަދިވެސް ޙަދީޘްކުރެއްވިއެވެ. “އެމީހެއްގެ މައިންބަފައިން ނުވަތަ އޭގެތެރެއިން އެކަކު މުސްކުޅިވެފައި ހުއްޓާ ބައްދަލުވެ، އެމީހުންނާމެދު ހެޔޮކޮށް ނުހިތުމުގެ ސަބަބުން ސުވަރުގެ ނުވަދެވުނު މީހާއަށް ހަލާކު ހުއްޓެވެ. ހަލާކު ހުއްޓެވެ. ހަލާކު ހުއްޓެވެ.” މިފަދައިން ތިން ފަހަރު ޙަދީޘްކުރެއްވިއެވެ.\nއިބްނު މަސްޢޫދުގެ ކިބައިން ރިވާވެގެންވެއެވެ. ތިމަންކަލޭގެފާނު ކީރިތި ރަސޫލާ ޞައްލަﷲ ޢަލައިހި ވަސައްލަމްއަށް ދެންނެވީމެވެ. މާތް ﷲ ގެ ހަޟްރަތުގައި އެންމެ ހެޔޮކަން ބޮޑު ޢަމަލަކީ ކޮބައިތޯއެވެ؟ ޙަދީޘްކުރެއްވިއެވެ. “ނަމާދު އޭގެ ވަގުތުގައި އަދާކުރުމެވެ.” ތިމަން ކަލޭގެފާނު ދެންނެވީމެވެ. ދެން ކޮންކަމެއް ތޯއެވެ؟ ޙަދީޘްކުރެއްވިއެވެ. “މައިންބަފައިންނަށް ހެޔޮކޮށް ހިތުމެވެ.” ދެން ކޮންކަމެއް ތޯއެވެ؟ ޙަދީޘްކުރެއްވިއެވެ. “ﷲ ގެ މަގުގައި ޖިހާދުކުރުމެވެ.”\nމިއީ އިސްލާމިކް ނޮލެޖް ވައިބާ ގުރޫޕްގައި ޑރ. މުޙައްމަދު އިޔާޟް ޢަބްދުލް ލަޠީފް ލިޔުއްވާފައިވާ ލިޔުމެކެވެ.


Cockpitgai mi thibee dhemain | Mihaaru\nކޮކްޕިޓްގައި މި ތިބީ ދެމައިން\n21 ނޮވެމްބަރ 2020 - 08:58 1 comment\nފްލައިޓެއްގެ ކޮކްޕިޓްގެ ތެރޭގެ ޒިންމާތައް މަޔަކާއި ދަރިއަކަށް ނަގަން ނެގުމަކީ އެހާ އާންމު ކަމަކަށް ނުވާނެ އެވެ. އެކަމަކު އަދި މިފަދަ ފުރުސަތެއް ލިބުމަކީ ހަޔާތުގައި ލިބޭނެ ވަރަށް ހާއްސަ ކަމަކަށް ވެސް ވާނެ އެވެ. އަދި އެފަދަ ދަތުރެއް ތަޖުރިބާކޮށްލަން ލިބޭ ދަތުރުވެރިންނަށް ވެސް އެއީ ތަފާތު ކަމަކަށް ވާނެ އެވެ.\nމިއީ އެމެރިކާގެ އަންހެން ދެ ޕައިލެޓުންގެ ވާހަކަ އެވެ. ސުޒީ ޖެރެޓަކީ، ޑޮނާ ޖެރެޓްގެ މަންމަ އެވެ. ދެމައިން އެކީގައި ސްކައިވެސްޓް އެއާލައިން ފްލައިޓެއްގައި ޕެސެންޖަރުން ގޮވައިގެން އެންމެ ފުރަތަމަ ދަތުރުކުރީ މިދިޔަ އަހަރުގެ ސެޕްޓެމްބަރު މަހުގެ ތެރޭގަ އެވެ. ސުޒީ އަކީ ސްކައިވެސްޓް އެއާލައިންގެ ފުރަތަމަ އަންހެން ޕައިލެޓް ވެސް މެ އެވެ.\nލޮސް އެންޖެލިސްގައި ބޮޑުވަމުން އައި އިރު ޑޮނާ އަށް ފެނުނީ މަންމަ ވަރަށް ފޫހި ވަޒީފާއެއް އަދާކުރާ ތަނެވެ. މަންމަ އަކީ ޕައިލެޓެކޭ ބުންޏަސް އޭނާއަކަށް އެއީ އެހާ ހާއްސަ ކަމަކަށް ނުވެ އެވެ. އެކަމަކަށް އެއްވެސް ޝައުގުވެރި ކަމެއް ވެސް ނުދެވެ އެވެ. އެކަމަކު ފުރާވަރު ފަހަނަޅައި ޒުވާން އުމުރަށް އެޅި އިރު ޑޮނާގެ ހިޔާލު އޮތީ ބަދަލުވާން ފަށައިފަ އެވެ. މަންމަގެ ކެރިއަރު އޭނާ އަށް ފަހުން ފެނުނީ ވަރަށް ވެސް "ހެޕެނިން" އަދި ޒިންމާ ބޮޑު މަގާމެއްގެ ގޮތުގަ އެވެ. އެހެންވެ ޑޮނާ ނިންމީ ކުރިން ފޫހިވި އޭވިއޭޝަން ދާއިރާ އިން ކުރިއަށް ދާށެވެ.\nމަންމައާ އެކު ކޮކްޕިޓްގައި އިނުމުގެ ޝަރަފު ލިބުނީ ޕައިލެޓަކަށްވާން ކުރި ހިތްވަރާއި އެކަމަށް ޖެހުނު ލޯތްބެއްގެ ބޮޑުކަމުންނެވެ.\n"މިހާރު އިހުސާސްކުރެވޭ މިއީ ކިހާ ޒިންމާދާރު ވަޒީފާއެއްކަން." ޑޮނާ، 26، ބުންޏެވެ. "މަންމަ ކިހާ ލޯބިން އުޅޭ ވަޒީފާއެއްކަން މިއީ."\nއޭނާ ބުނި ގޮތުގައި މަންމައާ އެކީގައި ކޮކްޕިޓް ބެލެހެއްޓި ދުވަހަކީ ހަޔާތުގައި އައި އެންމެ އުފާވެރި އެއް ދުވަހަށް ވާނެ އެވެ. އަދި އެއީ ދުވަހަކު ވެސް ހަނދާން ނައްތައިނުލެވޭނެ ކަމެއް ކަމަށް ބުންޏެވެ.\n"އެ ފުރުސަތު ލިބުމާ އެކު ވެސް އެނގުނު މިއީ އަހަރެމެންނަށް ވަރަށް ވެސް ހާއްސަ ކަމަކަށް ވާނެކަން،" ސްކައިވެސްޓްގައި ވަޒީފާ އަދާކުރާތާ 30 އަހަރުވީ ސުޒީ ބުންޏެވެ. "އެ ފުރުސަތު ލިބުންވެގެން ދިޔައީ ފުރަތަމަ ކަމަކަށް ވަރަށް ބޮޑު ސަޕްރައިޒަކަށް. ފާޑަށް ޝޮކްޖެހިފައިި ތިބެވުނީ."\nސުޒީ ކިޔައިދިން ގޮތުގައި މިދިޔަ ސެޕްޓެމްބަރު މަހު ދަރިފުޅާ ހިއްސާވެގެން ފްލައިޓް ދުއްވާލަން ލިބުނު ދުވަހަކީ ވަރަށް ހަނދާނީ ތާރީހީ ދުވަހެކެވެ.\n"އެ ދުވަހު އެއާޕޯޓްގައި މަސައްކަތްކުރާ މުވައްޒަފުންގެ ތެރެއިން އަހަރެމެން ދެމައިންނާ އެކީގައި ފޮޓޯ ނުނަގާ ބަޔަކު ނެތް،" އޭނާ ބުންޏެވެ. "ވަރަށް ވެސް އުފާވެރި ދުވަހެއް އެއީ. އަހަރެމެންނާ އެކީ ދަތުރުކުރި މީހުން އެކީގައި ފޮޓޯ ނަގައި ފާޅުކުރި ޝުއޫރުތަކުން އުފަލުން ގޮސް ފެންކަޅިވި."\nސުޒީ ބުނީ އެ ތަޖުރިބާ އަށް ފަހު މި އަހަރު ވެސް ދަރިފުޅާ އެކީގައި އުދުހުންތަކަށް ނުކުމެވޭނެ ކަމަށް އުންމީދުކުރެވުނު ކަމަށެވެ. އެކަމަކު ކޮވިޑް-19 އާ ހެދި މި އަހަރު ވެގެން ދިޔައީ ހީ ވެސް ނުކުރާ ކަހަލަ އަހަރަށެވެ. ސްކައިވެސްޓްގެ ދަތުރުތައް ވެސް ވަގުތީ ގޮތުން ހުއްޓައިލަން ޖެހުމުން މި އަހަރު ދިޔައީ އުދުހިލާނެ ފުރުސަތު ނުލިބި އެވެ.\nސުޒީ މި ވަގުތު ލޮސް އެންޖެލިސްގައި އުޅުނަސް ޑޮނާ މިހާރު ދިރިއުޅެނީ ޝިކާގޯގަ އެވެ. ވަރަށް މަދުން ނޫނީ މިހާރު ދެމެއިން ބައްދަލެއް ވެސް ނުވެ އެވެ.\nކުރިން ފޫހިވި ޕައިލެޓްގެ ކެރިއަރާ ބެހޭ ގޮތުން ޑޮނާ ބުނީ މިއީ ކުރިން ހީ ވެސް ނުކުރާ ކަހަލަ ޝައުގުވެރި ދާއިރާއެއް ކަމަށެވެ. އަދި މިހާރު އެންމެ އުފާވާ ކަމަކީ ފިރިހެނުން ނަގާކިޔާ އޭވިއަން އިންސްޓްރީގައި ދެ ޖިންސްގެ ހަމަހަމަކަން ވަރަށް ބޮޑަށް އޮތުން ކަމަށް ބުންޏެވެ. އަދި އަންހެން ޕައިލެޓުން އިތުރުވަމުން ދިއުމަކީ އެންމެ އުފާވާ ކަންތައް ކަމަށް ބުންޏެވެ.\n"މަންމަ އަށް މި ދާއިރާ އަށް ނުކުމެވި، ކުރިއަށް ދެވުނީ ވަރަށް ގިނަ ޗެލެންޖްތަކާ އެކު. އަންހެނަކަށްވީތީވެ ކުރިމަތިވި ހުރަސްތައް ވަރަށް ގިނަ. އެކަމަކު އަހަރެން އުފާވާ ކަމަކީ އަހަންނާ ހިސާބަށް އައި އިރު، އެ ތަފާތުކުރުންތަކާއި އެ ޗެލެންސްތައް މިހާރު ނެތޭ ބުނާ ވަރަށް ފިލައިގެން ގޮސްފައިވާތީ،" ޑޮނާ ބުންޏެވެ.\nއޭނާ ބުނިގޮތުގައި އަންހެނަކު ހިތްވަރާއި އަޒުމަކާ އެކު ކަމަކަށް ނުކުމެއްޖެ ނަމަ އެކަމެއް ހާސިލުނުކުރެވޭނެ އެއްގޮތެއް ވެސް ނޯންނާނެ އެވެ.\n"މަންމަގެ ލައިފުން އަހަންނަށް ދަސްވި އެއްޗަކީ. އަހަރެން ޒުވާން އަންހެނުންނަށް ބުނެލަން އޮތީ ފަސްޖެހޭނެ ކަމެއް ނެތޭ. ހުވަފެނެއް އޮތިއްޔާ އޭގައި ކުލަ ޖައްސާށޭ،" ޑޮނާ ބުންޏެވެ. "ކުރަން އުޅެފިއްޔާ ކޮންމެ ކަމެއް ވެސް ވާނެ."\nއިތުރު ލިޔުންތައް ވައިގެ ދަތުރުފަތުރު އަންހެނުން ކެރިއާ އެމެރިކާ


Yaameen minivan kurumah govaalai garaareh husha alhaa faaskohfi | ThePress\nޔާމީން މިނިވަން ކުރުމަށް ގޮވާލައި ގަރާރެއް ހުށަހަޅާ ފާސްކޮށްފި\nޕީޕީއެމް ޖޮއިންޓް ކައުންސިލް ބައްދަލުވުމުގެ ތެރެއިން\nއެމްއެމްޕީއާރްސީގެ މައްސަލައިގައި5އަހަރުގެ ހުކުމެއް ތަންފީޒް ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން މިނިވަން ކުރުމަށް ގޮވާލައި ޕީޕީއެމް ޖޮއިންޓް ކައުންސިލަށް ގަރާރެއް ހުށަހަޅާ ފާސްކޮށްފިއެވެ.\nޕީޕީއެމް އަދި ޕީއެންސީ ކޯލިޝަނުން ބުނީ، ރައީސް އަބްދުﷲ ޔާމީންގެ މައްޗަށް ކްރިމިނަލް ކޯޓުން ކޮށްފައިވާ ހުކުމަކީ ޣައިރު ގާނޫނީ ހުކުމެއް ކަަމަށެވެ. އެ ކޯލިޝަނުންނާއި ދިވެހި ރައްޔިތުންގެ ތެރެއިން ގިނަ ބަޔަކު އެ ވާހަކަ އެ ގޮތަށް ދައްކަމުން ދާކަމަށް ވެސް އެ ކޯލިޝަނުން ބުނެއެވެ.\nމިރޭ ޕީޕީއެމް ޖޮއިންޓް ކައުންސިލްގައި ބޭއްވި ބައްދަލުވުމުގައި ޔާމީނަށް ކުރި ހުކުމަކީ ޣައިރު ގާނޫނީ ހުކުމެއް ކަމަށް ބުނެ އެމަނިކުފާނަށް ހުކުމް ކުރި ޝަރީއަތުގެ މަޖިލީހުގައި ތިއްބެވި ފަނޑިޔާރުގެ ބެންޗުގައި ހިމެނިވަޑައިގަންނަވާ ގާޒީންގެ މިއަދު ލީކްވި އޯޑީއޯ އިން އެކަން ވަރަށް ސާފުވެއްޖެ ކަމަށް އިދިކޮޅުގެ ލީޑާޝިފުން ބުނެއެވެ.\nމިރޭ ބޭއްވި ޕީޕީއެމް ޖޮއިންޓް ކައުންސިލް ބައްދަލުވުން\nމިއަދު އާންމުވެފައިވާ އޯޑިއޯ ތަކަކުން، ޔާމީނުގެ މައްސަލަ ބެއްލެވި5ފަނޑިޔާރުންގެ ބެންޗުގައި ހިމެނިވަޑައިގަންނަވާ3ފަނޑިޔާރަކު އެ ހުކުމަކީ ގަދަ ބާރުން އެ ފަނޑިޔާރުންނަށް ބިރު ދައްކާ ނުފޫޒު ފޯރުވާ، ރަހީނުކޮށްގެން އަދި އޮޅުވާލައިގެން ކުރުވާފައިވާ ހުކުމެއް ކަމަށް އެ ފަނޑިޔާރުން ވެސް ގަބޫލު ކުރާ ކަން ހާމަވެ ސަރުކާރު ފަޟީހަތް ވެފައިވާ ކަމަށް އެ ކޯލިޝަނުން ބުނެއެވެ.\nއެ ހުކުމަކީ ގައިރު ގާނޫނީ ހުކުމެއް ކަމަށް ފަނޑިޔާރުންގެ ބެންޗުގެ އަޣުލަބިއްޔަތު ބުނަމުން ދާތީ، އެ ހުކުމަކީ ބާތިލު ހުކުމެއް ކަމަށް ކަނޑައެޅުމާ އެކު، މިހާރުން މިހާރަށް ރައީސް ޔާމީން މިނިވަން ކުރުމަށް އެ ކޯލިޝަނުން ވަނީ ގޮވާލާފައެވެ.\nނޮވެމްބަރު 28، 2019 ގައި ރައީސް ޔާމީން ޖަލަށް ލާން ހުކުމް ކުރީ ކްރިމިނަލް ކޯޓުގެ ފަސް ފަނޑިޔާރުންގެ ބެންޗެއްގެ އިއްތިފާގުންނެވެ. އެ ބެންޗުގައި ހިމެނިވަޑައިގަތީ ގާޒީ ހުސެއިން ފާއިޒުގެ އިތުރުން ރިޔާސަތު ބެލެހެއްޓެވި މިހާރު ސުޕްރީމް ކޯޓުގެ ފަނޑިޔާރު އަލީ ރަޝީދާއި ކްރިމިނަލް ކޯޓުގެ މިހާރުގެ އިސްގާޒީ އަހުމަދު ޝަކީލާއި މުހައްމަދު ސަމީރު އަދި ގާޒީ އަލީ އާދަމެވެ.\nމިއަދު ވަނީ ގާޒީ ހުސެއިން ފާއިޒާއި އަލީ އާދަމް ކަމަށް ބުނާ ބައެއްގެ އޯޑިއޯއެއް ލީކް ވެފައެވެ. މީގެ ތެރެއިން ގާޒީ އަލީ އާދަމްގެ އޯޑިއޯގައި ގާޒީ ރައީސް ޔާމީންގެ ޝަރީއަތާ ގުޅޭގޮތުން ވާހަކަ ދައްކަވާ އަޑު އިވެއެވެ. އަލީ ވިދާޅުވެފައި ވަނީ ރައީސް ޔާމީނަށް އިއްވި ހުކުމްގައި އޮތް އެއްޗެއް އޭނާއަށް އެނގިވަޑައިނުގަންނަވާ ކަމަށާއި މައްސަލަ ހިންގެވި ބެންޗުގައި އިންނެވީ ސަރުކާރުން އަންގަވައިގެން ކަމަށެވެ.\nހަމައެއާއެކު ގާޒީ ފާއިޒުގެ އޯޑިއޯގައި އޭނާ ވިދާޅުވީ، ސިޔާސީ މީހުން ނުހައްގުން ވިޔަސް ހައްގުން ވިޔަސް ޖަލަށް ލުމުން އެ މީހުންނަށް ލިބޭ ތާއީދު އިތުރުވާ ކަމަށެވެ. ހަމައެއާއެކު ރައީސް ޔާމީނަށް "ހުރިހާ ކަމެއް" އެނގޭ ކަމަށާއި ދެން އެހެން މީހުން މައްސަލަ ޖައްސަނީ ކީއްވެތޯ ފާއިޒު ސުވާލު ކުރެއްވިއެވެ. އަދި ޔާމީން ޖަލަށް ލާން ފާއިޒު ތާއީދު ކުރެއްވީ ޔާމީންގެ މަސްލަހަތުގައި ކަަމަށް އޭނާ ވިދާޅުވެފައި ވެއެވެ.\nމި މައްސަލަ މިހާރު ޖޭއެސްސީން ދަނީ ބަލަމުންނެވެ.\nއަބްދުﷲ ޔާމީން ސިޔާސީ ޕީއެންސީ ޕީޕީއެމް


އިސްލާމިކް އޮންލައިން ޔުނިވާސިޓީގެ އިމްތިޙާނުތައް އައްޑޫގައި ކުރިއަށް ދަނީ\nއިސްލާމިކް އޮންލައިން ޔުނިވަރސިޓީ (އައީއޯޔޫ) ގެ މިއަހަރުގެ ދެވަނަ ސެމިސްޓާގެ އިމްތިޙާނުތައް އައްޑޫގައި މިއަދު ފެށިއްޖެ އެވެ.\nއެ ޔުނިވާސިޓީގެ ރަސްމީ އިމްތިޙާން ސެންޓަރެއްގެ ގޮތުގައި މާލެ ފިޔަވައި ރާއްޖޭގެ އެހެން ހިސާބެއްގައި ފުރަތަމަ ފަހަރަށް ޤާއިމު ކުރެވުނު ސެންޓަރުގެ ގޮތުގައި ޤާއިމު ކުރެވިފައިވާ ނޫރުލްއިސްލާމް އިމްތިޙާން ސެންޓަރުގައި ދެދަރިވަރަކު މިއިމްތިޙާނު ހަދަމުން ގެންދެއެވެ.\nއައީއޯޔޫއަކީ މަޝްހޫރު ދީނީ ޢިލްމުވެރިޔާ ޑރ.ބިލާލް ފިލިޕްސްގެ މަސްއޫލުވެރިކަމުގެ ދަށުން އެކި ދާއިރާތަކުން ކިޔަވައި ދެމުން ގެންދާ އޮންލައިން ޔުނިވަރސިޓީއެކެވެ. މި ޔުނިވާސިޓީގައި ހިލޭ ކިޔަވައިދޭ ޑިޕްލޮމާ ކޯސްތަކާއި، އަދި ކުޑަ ރަމްޒީ އަގަކާއެކު ކިޔަވައިދޭ ޑިގްރީ ކޯސްތައްވެސް ހިންގަމުން ގެންދެއެވެ.\nނޫރުލްއިސްލާމްގެ އިތުރުން ދިވެހިރާއްޖޭގައި އިސްލާމިކް އޮންލައިން ޔުނިވާސިޓީގެ އިމްތިޙާން ސެންޓަރެއް ޤާއިމުކޮށްފައިވަނީ މާލޭގައި ޖަމްޢިއްޔަތުއްސަލަފް އިންނެވެ. ފާއިތުވެދިޔަ ތިން އަހަރުދުވަހުގެ ތެރޭގައި6ފަހަރެއްގެމަތިން ޖަމްޢިއްޔަތުއް ސަލަފުންވަނީ އައީއޯޔޫގެ އިމްތިޙާނުތައް ރާއްޖޭގައި ބާއްވާފައެވެ.\nމިއީ އިސްލާމިކް އޮންލައިން ޔުނިވާސިޓީގެ އިމްތިޙާން އައްޑޫގައި ކުރިއަށް ގެންދާ ފުރަތަމަ ފަހަރެވެ. އެޔުނިވާސިޓީގެ ކޯސްތަކުގައި ބައިވެރިވާ އައްޑޫގެ ގިނަ ދަރިވަރުން ތަކެއްގެ އެދުމުގެ މަތިން އެ ޔުނިވާސިޓީގެ އިމްތިޙާން މަރުކަޒެއްގެ ގޮތުގައި ނޫރުލްއިސްލާމް ހަމަޖައްސާފައިވަނީ މިއަހަރުގެ ޖޫން މަހުގެ 16 ވަނަ ދުވަހު އެވެ.\n[މިހާތަނަށް މި ޞަފްޙާ ބަލާފައިވަނީ 2063 ފަހަރު]


Govinda ge aa music video ah gina bayaku malaamaai!\nގޯވިންދާގެ އާ މިއުޒިކް ވީޑިއޯ އަށް ގިނަ ބަޔަކު މަލާމާތް!\nގޯޯވިންދާ އާއި ނިޝާ ޝަރުމާ\nގޯވިންދާގެ އަޑުން ކިޔައިދީފައިވާ "ހަލޯ" ލަވަ ރިލީޒްކުރުމާއެކު ސޯޝަލް މީޑިއާގައި ގިނަ ބަޔަކު އޭނާއަށް މަލާމާތް ކުރަން ވަނީ ފަށާފަ އެވެ.\nބުދަ ދުވަހު ސޯޝަލް މީޑިއާގައި މި ލަވައިގެ ވާހަކަ ހިއްސާ ކުރީ ވެސް ގޯވިންދާ އެވެ.\n"ހުރިހާ އެކުވެރިންނޭ. އަހަރެން ކިޔާފައިވާ ތިން ވަނަ ލަވަ މިހާރު އަހަރެންގެ ޔޫޓިއުބު ޗެނަލް ގޯވިންދާ ރޯޔާލްސް އިން ބަލާ ލެވޭނެ. ހުރިހާ އެންމެންނަށް ވެސް ލަވަ ވަރަށް ކަމުދާނެ ކަމަށް އުންމީދު ކުރަން،" ގޯވިންދާގެ މެސެޖުގައި ބުނެފައި ވެއެވެ.\nގޯވިންދާ އާއެކު "ހެލޯ" ލަވައިގައި ހަރަކާތްތެރިވަނީ ނިޝާ ޝަރުމާ އެވެ. މި ލަވައިގައި ފެންނަނީ ގޯވިންދާ ލަވަ ކިޔަމުން ނަށަމުން ގެންދާތަނެވެ. ނިޝާ ވެސް އޭނާ އާ ފައި ހަމަކުރެވޭތޯ މަސައްކަތް ކުރަމުންދާތަން ފެނެ އެވެ.\nގޯވިންދާގެ 'ހަލޯ' ލަވަ\nމި ލަވަ ބަލާފައި ބައެއް މީހުން ގޯވިންދާ އަށް ތައުރީފު ކުރިޔަސް ގިނަ މީހުން ކުރަން ފެށީ މަލާމާތެވެ. މަލާމާތްކޮށް ކޮމެންޓުކުރި އެކަކު ބުނީ ގޯވިންދާގެ ބުއްދި ފަސްވެފައިވާ ކަމަށެވެ.\n"ކަލޭ މިހާރު ދެން މި ކަހަލަ ކަންތައް ކުރާތަން ފެނުނީމަ ލަދުގަނޭ. 'ޕާޓްނާ' އަކީ ވަރަށް ރީތި ފިލްމެއް. އެހިސާބުން ރިޓަޔަކޮށް ކުރެވުނު މަސައްކަތްތަކަށް ހިތްހަމަޖައްސާލައިގެން ހުރިނަމަ މާ ރަނގަޅުވީސް. އަމިއްލައަށް ބޮޑު ޖޯކަކަށް ހެދެނީ މިހާރު ތި،" ގޯވިންދާއަށް މަލާމާތްކޮށް މީހަކު ކުރި ކޮމެންޓެއްގައި ވެއެވެ.\nއެހެން މީހަކު ކުރި ކޮމެންޓެއްގައި ބުނީ ގޯހުން ގޯހަށް ހުރިހާ ކަމެއް ދާ ކަމަށާއި އެކްޓިން ހުނަރު ވަރަށް ރަނގަޅަށް ލިބިފައި ވިޔަސް މިހާރު ގޯވިންދާ އުޅެނީ ސިކުނޑި ގޯސް ވެގެން ކަމަށެވެ.\n"90ގެ ޑާންސް ސްޓައިލަށް އަދިވެސް ތި ނަށަނީ ކީއްކުރަން. މިހާރު މީ 2022 އޭ. 90ގެ އަހަރު ތަކެއް ނޫނޭ،" މަލާމާތުގެ ކޮމެންޓުތައް ކުރި އެހެން މީހަކު ބުނެފައި ވެއެވެ.


މަސްތުވާތަކެތީގެ ވަބާގެ ސަބަބުން މުޖުތަމަޢު ބިނާކުރުމުގައި ޒުވާނުންގެ ޙިއްޞާގައި ހުސްކަމެއް އުފެދިފައި އެބަ އޮތް – މިނިސްޓަރ ޝިދާތާ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nމަސްތުވާތަކެތީގެ ވަބާގެ ސަބަބުން މުޖުތަމަޢު ބިނާކުރުމުގައި ޒުވާނުންގެ ޙިއްޞާގައި ހުސްކަމެއް އުފެދިފައި އެބަ އޮތް – މިނިސްޓަރ ޝިދާތާ\nމަސްތުވާތަކެތީގެ ވަބާގައި ޖެހުމުގެ ސަބަބުން މުޖުތަމަޢު ބިނާކުރުމުގައި ޒުވާނުންގެ ޙިއްޞާގައި ހުސްކަމެއް އުފެދިފައި އެބަ އޮތް ކަމަށާއި، އަދި މި ހުސްކަން ފިލައިގެން ދާނީ މި ވަބާގައި ޖެހިފައިވާ ޒުވާނުނަށް ބޭނުންވާ ރިހެބިލިޓޭޝަން ފަރުވާ ދެވި، އަލުން މުޖުތަމަޢުއަށް ނެރެވިގެން ކަމަށް މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޝިދާތާ ޝަރީފް ވިދާޅުވެއްޖެއެވެ.\nޔުނައިޓެޑް ނޭޝަންސް އޮފީސް އޮން ޑްރަގްސް އެންޑް ކްރައިމް (ޔޫ.އެން.އޯ.ޑީސީ)ގެ ފަރާތުން މި މަހުގެ 23ން 27ށް ޗަމްޕާ ސެންޓްރަލް ހޮޓެލްގައި އިންތިޒާމުކުރާ “ސައުތު އޭޝިއަން ބޫސްޓަރ ޓްރޭނިންގ އޮން ދަ ޔޫ.އެން.އޯ.ޑީ.ސީ ފެމިލީ ތެރަޕީ ޕެކޭޖް ފޮރ ޔޫތް ވިތް ޑްރަގް ޔޫސް ޑިސްއޯޑަރސް އެންޑް ދެއަރ ފެމިލީސް” ޕްރޮގްރާމް ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ ޝިދާތާ ވިދާޅުވީ މަސްތުވާތަކެތި ބޭނުންކުރުމުގެ ސަބަބުން ޒުވާނުންގެ ޢާންމު ޞިއްޙަތަށް ބޮޑު އަސަރެއް ފޯރާ ކަމަށާއި، އެ ގޮތުން ޖިސްމާނީ ހެދިބޮޑުވުމާއި، ނަފްސާނީ އަދި އިޖުތިމާޢީ ދުޅަހެޔޮ ކަމަށް ކުރާ ނުރަނގަޅު އަސަރު އެ ކަމަނާ ފާހަގަކުރެއްވިއެވެ. މީގެ އިތުރުން ޒުވާނުން ކަންކަމުގައި ވިސްނާ ފިކުރުކުރުމުގައްޔާއި ނިންމުންތައް ނިންމުމުގައްޔާއި ކަންކަމުގައި ޢަމަލުކުރާ ހަލުވި މިނަށް ބަދަލު އައިސް، އަމިއްލަ ނަފްސު ކޮންޓްރޯލްކުރުމުގައި އުނދަގޫތަކާ ކުރިމަތިލާން ޖެހޭ ކަމަށް އެ ކަމަނާ ވިދާޅުވިއެވެ. އެހެން ކަމުން، މަސްތުވާތަކެތީގެ ވަބާއަކީ އިޖުތިމާޢީ މައްސަލަތަކާއި ކުށްތައް އިތުރުވުމުގައި މުހިންމު ދައުރެއް އަދާކުރާ ސަބަބެއް ކަމަށް އެ ކަމަނާ ވިދާޅުވިއެވެ.\nމިނިސްޓަރ ޝިދާތާގެ ވާހަކަފުޅުގައި ސަރުކާރުގެ 100 ދުވަހުގެ ވައުދުތަކުގެ ތެރޭގައި ރިހެބިލިޓޭޝަން ފަރުވާއަށް ޚާއްޞަ އިސްކަމެއް ދެއްވިކަން ފާހަގަކުރައްވައި، އެ ގޮތުން ރާއްޖޭގެ3ސަރަޙައްދެއްގައި ޑްރަގް ޑީޓޮކްސިފިކޭޝަން އެންޑް ކޮމިޔުނިޓީ ރިހެބިލިޓޭޝަން ސެންޓަރ ހުޅުވިފައިވާ ކަން ފާހަގަކުރެއްވިއެވެ. މީގެ އިތުރުން ސަރުކާރުގެ ސިޔާސަތަކީ މި ފަދަ ސެންޓަރުތައް ހިންގުމުގެ ހުއްދަ ޕްރައިވެޓް ސެކްޓަރއަށް ވެސް ހުޅުވައިލުން ކަމަށާއި، އެ ކަމުގެ ސަބަބުން މިހާރު ފަރުވާ ހޯދުމަށް އެދިފައިވާ އެތައް ފަރާތެއްގެ މައްސަލައަށް ޙައްލު ލިބިގެން ދާނެ ކަމަށް މިނިސްޓަރ ޝިދާތާ ވިދާޅުވިއެވެ.\nމި ރަސްމިއްޔާތުގައި މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސް ޢާއިޝަތު ރަޝީދާއި ނޭޝަނަލް ޑްރަގް އޭޖެންސީގެ ޗީފް އެކްޒެކެޓިވް އޮފިސަރ އަލްފާޟިލް ޙަސަން ޝަހީލް ބައިވެރިވެވަޑައިގެންނެވިއެވެ.\n24 މުޙައްރަމް 1441\n“ޝެލްޓަރ މެނޭޖްމަންޓް އެންޑް ޑިވެލޮޕްމަންޓް ކޮމިޓީ” އެކުލަވައިލައިފި →\n← އޮގަސްޓު 2019ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް


Nolhivaramfaru "Ruhgandu Beach" Varah Hiygaimu - Vaguthu\n2 މަސް ކުރިން ( އޮގަސްޓް 26, 2020 )\nހދ.ނޮޅިވަރަންފަރަކީ ވެސް ރާއްޖޭގެ އެހެން ރަށްރަށެކޭ އެއްފަދައި ގުދުރަތީ ރީތިކަމުގެ ގޮތުން މުއްސަނދި ރަށެކެވެ. އެރަށުގެ ރީތިކަމުގެ ވާހަކައަކީ މީސް މީޑިއާގައިވެސް ބާރަށް ދެކެވެމުން އަންނަ ވާހަކައެކެވެ. ނޮޅިވަރަންފަރަށް ލިބިފައިވާ ގުދުރަތީ ފުރިހަމަކަމުގެ ތެރެއިންވެސް އެރަށުގެ އަތިރިމައްޗާއި މޫދަށް މީހުންގެ ސަމާލުކަން ލިބެމުން އަންނަ މިންވަރު އިތުރެވެ.\nނޮޅިވަރަމްފަރުގެ ޒުވާނުން އިސްނަގައިގެން މިވަނީ އެރަށުގެ އަތިރިމަތި ސާފްކޮށް، "ރުއްގަނޑު ބީޗްގެ" ނަމުގައި އަތިރިމަތީގައި އިށީންދެވޭނެ ގޮތަށް، އަދި ދަތުރު ދިއުމާއި އާއިލީ އެއްވުންތަކަށް ގޮސްލުމަށް ހާއްސަކޮށްގެން ބީޗެއް ހަދާފައެވެ.\nރުއްގަނޑު ބީޗް ހެދުމުގައި އިސްކޮށް ހަރަކާތްތެރިވި ޒުވާނެއް ކަމަށްވާ މުހައްމަދު އަހުމަދު "ވަގުތު" އަށް މައުލޫމާތު ދެމުން ބުނީ މިއީ ރަށުގެ ޒުވާނުންތަކެއް އިސްނަގައިގެން ކޮށްފައިވާ މަސައްކަތެއް ކަމަށެވެ. މުހައްމަދު ބުނީ އެ މަސައްކަތުގައި ގާތްގަނޑަކަށް 15 މީހުން ބައިވެރިވެފައިވާކަމަށާއި، މި މަސައްކަތް ނިންމާލެވޭ ވަރުވީ އެއްމަސްދުވަހު ކެނޑިނޭޅި ކުރި ބުރަ މަސައްކަތަށް ފަހު މިމަހުގެ 20 ވަނަ ދުވަހު ކަމަށެވެ.\nމުހައްމަދު ބުނީ މި މަސައްކަތް ފަށާފައި ވަނީ އެހާ ބޮޑަށް ބީޗް ސާފުކޮށް އިށީންނާނެ ތަންތަން ހެދުމުގެ ގޮތުގައި ނޫން ކަމަށާއި، އެންމެ ފުރަތަމަ ހަމައެކަނި ބެލީ މޫދު އުނދޯއްޔެއް ޖެހޭތޯ ކަމަށެވެ. އެ ވިސްނުން ފުޅާވަމުން އައިސް އަތިރިމަތީގައި އިށީންނާނެ ބޮޑު އުނދޯއްޔާއި، އުނދޯލި، ޖޯލިފަތީގެ އިތުރުން މޭޒާއި ގޮނޑިވެސް ވަނީ ޖަހާފައި ކަމަށް އޭނާ ބުންޏެވެ.\n"އަޅުގަނޑުމެން ވިސްނީ މިރަށަކީވެސް ފުދޭ ވަރަކަށް މޫދާއި، ގޮނޑުދޮށާއި ހުރިހާތަނެއް ރީތި ރަށަކަށް ވީމަ މިކަހަލަ ވަގުތެއްގައި، މިއީ އެންމެ ރަނގަޅު ދަނޑިވަޅޭ މިކަން ކުރަން." ރުއްގަނޑު ބީޗް ހެދުމުގެ ވިސްނުން އެންމެ ފުރަތަމަ އައިގޮތް ކިޔައިދެމުން މުހައްމަދު ބުންޏެވެ.\nއޭނާ ކިޔައިދިން ގޮތުގައި ބީޗް ހަދާފައި ވަނީ، ބަޔަކު ސާފްކުރަމުން އަންނަ މަގެއްގެ ކޮޅުގައެވެ. އަދި އެ މަގު އޮންނަނީ ރުއްގަނޑުތަކުގެ ތެރެއިން ކަމަށްވާތީ މުޅި ސަރަހައްދަކީވެސް ހިޔާވެފައި އޮންނަ ސަރަހައްދެއް ކަމަށާއި، އެހެން ކަމުން އެތަނަށް ކުޑަކުދިން ގޮވައިގެން ވެސް މޫދަށް އެރުން ފަދަ ކަންކަމުގައި ދެވިދާނެ ކަމަށް މުހައްމަދު ބުންޏެވެ.\nމުހައްމަދު ބުނީ މި އަތިރިމައްޗަކީ ރަށުގެ ހުރިހާ ރައްޔިތުންނަށް ޒުވާނުންގެ ފަރާތުން ދިން ހަދިޔާއެއް ކަމަށެވެ. މިތަނަކީ ހުރިހާ އުމުރެއްގެ މީހުންނަށްވެސް ގޮސް މަޖާކޮށްލެވޭ ގޮތަށް ހަދާފައިވާ ތަނެއް ކަަމަށް އޭނާ ދެކެއެވެ. އޭނާ އިތުރަށް ބުނީ މިތަނުގެ ކުނި މެނޭޖްކުރާނެ އިންތިޒާމްތައްވެސް ހަމަޖެހިފައިވާކަމަށާއި، އެހެން ކަމުން އަތިރިމަތި އަބަދުވެސް ސާފްތާހިރުކޮށް ބޭއްވުމަށް އެދޭ ކަމަށެވެ.


ދަރިން ތަރުބިއްޔަތުކުރުމުގައި ނަމޫނާ ދެއްކުން | Jazeera\tދަރިން ތަރުބިއްޔަތުކުރުމުގައި ނަމޫނާ ދެއްކުން - Jazeera\nޙަދީޖާ އަލީ January 26, 2020 207 views0\nމައިންބަފައިންނަށް ވާ ހިސާބުން އަޅުގަނޑުމެން އެންމެންގެ ވިސްނުން ހުންނަނީ އެއްދިމާލަކަށް ހުއްޓިފައެވެ. ދަރިފުޅަކީ ބަސް އަހާ ކިޔަމަންތެރި އަޚްލާޤު ރަގަޅު ކުއްޖެއްގެ ގޮތުގައި ބޮޑުކުރާނީ ކިހިނެތް ކަމާއިމެދުގައެވެ. ދީނަށް ލޯބިކުރާ، ތަޢްލީމް އުނގެނުމަށް ޝައުގުވެރިވާ، ބޮޑެތިމީހުނަށް އިޙްތިރާމްކޮށް ކުޑަކުދިންދެކެ ލޯބިވާ ކުއްޖަކަށް ދަރިފުޅު ހަދާނީ ކިހިނެއް ކަމާއި މެދުގައެވެ. އަދި އެންމެ ބޮޑު ކަންބޮޑުވުމަކީ މައިންފައިންގެ ބަސް ދަރިފުޅު ނާހާނަމަ ދެންހަދާނީ ކިހިނެތްކަމާއި މެދު ކުރެވޭ ފިކުރެވެ.\nއަނެއްކޮޅުން ކުޑަކުދިންނަކީ އެކުދިންގެ ވަށައިގެން ހިނގާކަންކަން ބަލާ އެ ކަންތައް ނަކަލު ކުރާ ބައެކެވެ. ނިއުޖަރޒީގެ ވެލީ ސެންޓަރ ފޮރ ޗައިލްޑް ޑިވެލޮޕްމަންޓް ސެންތަރގެ މެނޭޖިންގ ޑިރެކްޓަރ ލީޒާ ނަލްވެން ބުނާ ގޮތުގައި، ބަސް އަދި ހުނަރު ދަސްކުރުމުގައި ނަކަލު ކުރުމަކީ ހެދިބޮޑުވުމުގެ އެއްމެ އާއްމު ސިފައެވެ. ކޮންމެ ކުއްޖަކީ ފެންނަކޮންމެ އެއްޗެއް ވަގުތުން ނަކަލު ކުރާ ކުއްޖަކަށް ނުވެދާނެއެވެ. ބައެއް ކުދިން ފެންނަ ކަންތަކާއި މެދު އިތުރަށް ފުންކޮށް ވިސްނާ، ފަހުން އެ ކަމެއް ނަކަލު ކޮށްފާނެއެވެ. ނަމަވެސް ނަކަލު ކުރާކަމީ ޔަގީން ކަމެކެވެ. އާއްމުކޮށް ފިރިހެން ކުދިން ބައްޕަ ގޮތަށް "ތުނބުޅި ބާލާ އިރު" އަންހެން ކުދިންގެ މަންމަގެ ލިޕްސްޓިކް ޖައްސައެވެ. ފަލްސަފާ ޢިލްމެވެރިއެއްގެ ގޮތުގައިވެސް މަޝްހޫރު ބެންޖަމިން ފްރެންކްލިން ބުނެފައިވެއެވެ. "ކަމެއްކުރަން ވީ ގޮތް ބުނުމަށްވުރެ، އެކަމެއް ކޮށްފަ ދެއްކުން މާ ރަގަޅެވެ". މިބަސް އެންމެ ގުޅެނީ ދަރިން ތަރުބިއްޔަތު ކުރުމާއެވެ. އެހެންކަމުން ދަރިންގެ ކުރިމަތީގައި ކޮންމެކަމެއްގައި ވެސް ރަގަޅު ނަމޫނާ ދެއްކުމަކީ އެކަން އެންމެ ފަސޭހައިން ކާމިޔާބު ކުރެވޭނެ ގޮތެވެ. ދަރިންނަށް ކަމަކަށް އަމުރުކޮށްފިނަމަ އެއީ ކުރަންޖެހޭ ކަމެއްކަމަށް ކިޔާދިނުމަށްވުރެ، އެކަން ކުރާތަން ދަރިފުޅަށް ދެއްކުން މާ ރަގަޅެވެ. މިސާލަކަށް ހެނދުނު ތެދުވެ އެނދު ރީތިކުރަން ބުނާ އިރު މަންމަ ނޫނީ ބައްޕަ އެކަން ކުރާތަން ފެންނަ ނަމަ ދަރިފުޅު އެކަން ކުރުމަށް ބާރަކަށް ވެއެވެ. ނަމާދުކުރަން ހަނދާންކޮށްދިނުމުގެ ބަދަލުގައި އެކުގައި ނަމާދު ކުރާނަމަ އެކަމަށް ލޯބިޖެހުން ފަސޭހަ ވާނެއެވެ.\nރަގަޅު ކާނާކެއުމާއި ކަސްރަތުކޮށް ހެދުމަކީ، އަޅުގަނޑުމެންގެ ސިއްހަތު ރަގަޅު ވުމުގެ އިތުރުން ދަރިންނަށް ދައްކައިދެވޭ ރީތި މިސާލެކެވެ. ތައްޔާރީ ކާނާއަކީވެސް ޅަ އުމުރުގައި ކުދިންގެ ސިއްޙަތު ހަލާކުކޮށް ބަރުދަން އިތުރުވުމަށް މަގުފަހިވާ ކަމެކެވެ. މި ރީތި އާދަ ހަރުލައިފަ ނަމަ މިއީ އެތަކެއް ބަލިތަކަކުން ވެސް ރައްކާތެރިވުމަށް އެޅޭނެ ފިޔަވަޅެކެވެ.\nއަމިއްލަ ނަފްސު ތަރައްގީ ކުރުން\nކޮންމެ ދުވަހަކީވެސް އާ އެއްޗެއް ނުވަތަ ކަމެއް ދަސްކުރާ ދުވަހަކަށް ހަދާށެވެ. އަދި މިކަމުގައި ދަރިފުޅު ޝާމިލްވާގޮތަށް އެކަން ކުރެވޭތޯބަލާށެވެ. އިއްޔެއަށްވުރެ ރަގަޅު މީހަކަށް ވުމަށް ނުވަތަ އާ ކަމެއް ތަޖުރިބާ ކުރުމަށް ވަކި އުމުރެއް ނޯވެއެވެ.\nއެހީތެރިވެ ޚިދުމަތް ކުރުން\nދިރުއުޅޭ މުޖުމަތަމަޢުގެ ތެރެއަށް ނިކުމެ ކޮންމެވެސް ކަމެއްގައި ތިމާގެ ވަގުތާއި ހުނަރު ހޭދަ ކުރުމަކީ މުހިއްމު ކަމަކަށް ހަދާށެވެ. އަވައްޓެރި ގެއެއްގެ ބަލީ މީހަކަށް ޒިޔާރަތްކޮށް އެހީތެރިވުން ނުވަތަ އިޖްތިމާޢީ ގޮތުން ކުރެވޭ ކޮންމެވެސް ކަމެއްގައި ބައިވެރިވެ އެއްބާރުލުން ދޭށެވެ. އާއިލީ ގުޅުން ވަރުގަދަ ވެ، ކުދިންގެ ހިތަށް އޯގާތެރިކަން ވަދެ ކަންކަމުގައި އިސްނަގަން ކެރޭކުއްޖަކަށް ވާނެއެވެ.\nއަމިއްލަ ތަޖުރިބާ ހިއްސާކުރުން\nކުދިންގެ އުމުރާއި ގުޅޭގޮތުން މައިންބަފައިންގެ ހަޔާތުގެ ތަޖުރިބާތައް ޙިއްސާކުރަންވާނެއެވެ. ގޯސްކޮށް ހިނގާފައިވާ ކަންކަމުން ޢިބުރަތް ލިބިގަނެ، ރަގަޅު ކަންކަމުގައި ހިފައިގެން ކުރިއަށް ދާން ހިތްވަރަކަށް ވާނެއެވެ. ތިމާ މަސައްކަތް ކުރާ މާހައުލަކީ އެކަމަށް ހުއްދަ ދޭ ތަނެއް ނަމަ އެއްފަހަރު ނަމަވެސް ދަރިފުޅު ގެންގޮސް ކުރާ މަސައްކަތް ދައްކާށެވެ. މައިންބަފައިންގެ ބުރަ މަސައްކަތް އަގު ވަޒަން ކުރަން ފަސޭހަވާނެއެވެ.\nނަފްސުގެ މައްޗަށް ބާރުހިންގުން\nރުޅިއައުމާއި ދެރަވުމާއި ފޫހިވުމަކީވެސް އިންސާނީ ޠަބީޢަތުގައި ހުންނަ ސިފަތަކެވެ. އަދި މި އިޙްސާސްތައް ހެޔޮ ގޮތުގައި ބޭރުކުރުމަކީވެސް އެހާމެ ބޭނުންތެރި ކަމެކެވެ. ނަމަވެސް މުނާސަބު ވަގުތާއި އެކަށޭނަ މީހުންގެ ކުރިމަތީގައި އެކަން ކުރުމަށްޓަކައި، ނަފްސުގެ މައްޗަށް ބާރު ފޯރުވަން ދަސްކުރަން ޖެހެއެވެ. ކަމަކާއި ހިތްހަމަ ނުޖެހިގެން ބޭރުން އަންނަ ގޮތަށް ގެއަށް އައިސް އިންނަ މެހެމާނު ކުރިމަތީގައި ހަޅޭއްލެވުމުގެ ބަދަލުގައި ރީތިކޮށް ވީގޮތް ކިޔާދީ ބޮޑެތިމީހުންގެ އިރުޝާދާއި އެއްގޮތަށް ކަންކަން ކުރަން ދަރިފުޅު ދަސްކުރަން ފަށާނެއެވެ.\nއާއިލާއާއި ރައްޓެހިން ނުވަތަ އެކުގައި މަސައްކަތް ކުރާ މީހުންގެ މެދުގައި އޮންނަ ގުޅުންތަކަށް އިޙްތިރާމްކުރަން ވާނެއެވެ. ތިމާގެ މުސްކުޅި މައިންބަފައިން އިންނާއި މުޢާމަލާތުކުރާ ގޮތާއި، ރަޙުމަތްތެރިންގެ މެދުގައި މައްސަލައެއް ޖެހޭ ހިނދު ތިމާ އެކަން ހައްލު ކުރާގޮތް ދަރިން ބަލާނެއެވެ. ތިމާ އާއި ދިމާލަށް ގޯސްކަމެއްގައި އިނގިލި ދިއްކުރަން ޖެހިދާނެ ހާލަތްތައް މަދުކުރާށެވެ.\nއަޑު އަހާ އިޙްތިރާމް ކުރުން\nދަރިންގެ ވާހަކަ އަކީ ހުރިހާ ކަމެއް ހުއްޓާލާފައި ވެސް އަޑުއަހަން ޖެހޭ އެންމެ މުހިއްމު ވާހަކައެވެ. އަދި އެކުދިންގެ ވާހަކަ މެދު ކަނޑާނުލާ އަޑު އަހާނަމަ ކުދިން ބޮޑުވެގެންވެސް އެހެން މީހުންގެ ވާހަކަ އަހާ އެމީހުނަށް އިޙްތިރާމްކުރާނެއެވެ. ހަމަ މިގޮތަށް ދަރިންގެ އަމިއްލަ ފިކުރަށް އަދި ވިސްނާގޮތް އެއީ ރަގަޅު ގޮތެއްނަމަ އެކަމަށް ވެސް އިޙްތިރާމް ކުރާށެވެ. އެކުދިންގެ ނަފްސަށް އިތުބާރު ކުރުން އިތުރު ވާނެއެވެ.\nކަންކަން ރަގަޅުވާނެ ކަމަށް ޤަބޫލުކުރުން\nއަޅުގަނޑުމެންގެ މުޖުތަމަޢުގައި ހިނގާ ނުރަގަޅު ކަންތައްތަކަކީ ހިނގަންޖެހޭ ކަންތައް ކަމަށް ވިސްނުމުގެ ބަދަލުގައި، ގިނަ ކަންތަކަކީ ރަގަޅު ކަންތައް ކަމާއި ކޮންމެ ކަމަކާއި މެދުގައިވެސް ރަގަޅު ވިސްނުން ގެންގުޅުމަށް ސަމާލުކަން ދޭންވާނެއެވެ. ކަމެއް ގޯސްކޮށް ދިޔަ ނަމަވެސް ދެން ހުރިކަންތައް ރަގަޅުވާނެކަމުގެ ޔަގީންކަން އަމިއްލަ ނަފުސަށް ދޭންވާނެއެވެ. މިގޮތަށް މިކަން ކުރެވޭނަމަ ދަރިފުޅުގެ ވިސްނުމަށް ވެސް މި ބަދަލު އަންނާނެއެވެ.\nކޮންމެކަމެއް ކުރަން ފަށާއިރުވެސް އެކަމަށް ކަނޑައެޅި ލަނޑުދަނޑިއާއި، އެއާއި ހަމައަށް ވާސިލް ވުމަށް ކުރަންޖެހޭ މަސައްކަތް ލިސްޓް ކުރާށެވެ. އަދި ކުރިއެރުން ލިބެމުންދާ ވަރު ވެސް ފާހަގަ ކުރަމުންދާށެވެ. މިގޮތަށް ކަންތައް ރާވައިގެން އެއާއި އެއްގޮތަށް މަސައްކަތްކުރާ ތަން ފެންނަ ނަމަ ކުދިންގެ އަމިއްލަ ކަންތައްކުރުމުގައި ވެސް މި ތަރުތީބު ގެންގުޅެން އާދަވާނެއެވެ. އެކި ކަންތަކުގައި ލަނޑުދަނޑި ކަނޑައެޅުމަށް ދަރިންނަށް ހިތްވަރުދީ އެކަންތައް ހާޞިލްވުމުން އެކަން ފާހަގަ ކުރާށެވެ.


Maruvumun Hajj faisaa ah goyi nimmaanee vaarisun\nމޯލްޑިވްސް ހައްޖު ކޯޕަރޭޝްން ލިމިޓެޑްގެ އޮފީސް -- ފޮޓޯ: އަވަސް\nމޯލްޑިވްސް ހައްޖު ކޯޕަރޭޝަން މެދުވެރިކޮށް ހައްޖަށް ދާން ފައިސާ ދައްކާފައި ވަނިކޮށް މަރު ވެއްޖެނަމަ، އެ ފައިސާއާ މެދު ގޮތް ނިންމާނީ ކޯޓު މެދުވެރިކޮށް ވާރިސުން ކަމަށް އެ ކޯޕަރޭޝަނުން ބުނެފި އެވެ\nހައްޖު ކޯޕަރޭޝަންގެ މެނޭޖިން ޑިރެކްޓަރު އިސްމާއިލް ހަމީދު މިއަދު ވިދާޅުވީ ހައްޖަށް ދާން ފައިސާ ދައްކާ މީހާ މަރުވާ ހާލަތު މަދުން ދިމާވާ ކަމަށާއި ހައްޖަށް ދާން ފައިސާ ދެއްކި ބަޔަކު ކޮވިޑް-19 އިގެ ބަލިމަޑުކަމުގައި ވެސް މަރުވެފައިވާ ކަމަށެވެ. އެކަމަކު އެ އަދަދު އެހާ ގިނަ ނޫން ކަމަށް ވެސް ވިދާޅުވި އެވެ.\nފައިސާ ދައްކާފައިވާ މީހަކު މަރުވެއްޖެ ނަމަ ވާރުތަ މުދަލުގެ މައްސަލައެއްގެ ގޮތުގައި ކޯޓަށް ވާރިސުންނަށް މައްސަލަ ހުށަަހެޅޭނެ ކަމަށް އިޝާރާތް ކުރައްވާ ހަމީދު ވިދާޅުވީ ވާރިސުން އެދޭ ނަމަ ފައިސާ އަނބުރާ ދޭނެ ކަމަށާއި ނުވަތަ ވާރިސުން ކަނޑައަޅާ މީހަކު ހައްޖަށް ދެވޭނެ ގޮތް ހަމަޖައްސައިދޭނެ ކަމަށެވެ.\n"ކޯޕަރޭޝަނުން އަމަލު ކުރާނީ ވާރިސުން ކޯޓުގައި އެދޭ ގޮތެއްގެ މަތިންނާއި ކޯޓުން އެ މައްސަލައެއްގައި އަމަލު ކުރަން އަންގާ ގޮތެއްގެ މައްޗަށް،" އިސްމާއިލް ވިދާޅުވި އެވެ.\nއޭނާ އަދި ވިދާޅުވީ ރާއްޖެގައި އާންމުކޮށް ހައްޖަށް ދާން ފައިސާ ދައްކަނީ ދޮށީ އުމުރުގެ މީހުން ކަމަށްވާތީ ހައްޖު ކޯޕަރޭޝަން އުފެދުނު ފަހުން މިދިޔަ އަހަރުތަކުގެ ތެރޭގައި ފައިސާ ދެއްކި މީހާ މަރުވެ، އެ މީހާ ދެއްކި ފައިސާއާ މެދު މަދުން ނަމަވެސް ގޮތްތަކެއް ނިންމަންޖެހުނު ކަމަށެވެ.\nހައްޖު ކޯޕަރޭޝަނަށް ފައިސާ ދެއްކުމަށްފަހު ކޯޓާ ނުލިބިގެން އެތައް ސަތޭކަ ބަޔަކު ހައްޖަށް ނުފުރި ކިއުގައި މަޑުކުރަން ވެސް ޖެހިފައި އެބަތިއްބެވެ. ކޮވިޑް-19 އާއި ގުޅިގެން މިދިޔަ އަހަރާއި މިއަހަރު ހައްޖުގެ އަޅުކަން އަދާ ކުރުމުގެ ފުރުސަތު ދީފައިވަނީ ހަމައެކަނި ސައުދީ އަރަބިއްޔާގައި ދިރިއުޅޭ މީހުނަށެވެ.\nސައުދީ އަަރަބިއްޔާ ހައްޖުގެ އަޅުކަން މަރު + އިސްލާމިކް މިނިސްޓްރީ މޯލްޑިވްސް ހައްޖު ކޯޕަރޭޝަން ކޮވިޑް-19 ކޮވިޑް-19 އިގެ ބަލާއާފާތް އުމްރާ ދަތުރު\nހައްޖު ގުރޫޕުތަކުން ދެއްކި ފީ އަނބުރާ ދެނީ\nމިއަހަރު ރާއްޖެއަށް ހައްޖު ފުރުސަތެއް ނެތް


Dhivehi league ge kuriah huri match thah faskoffi | Mihaaru\nދިވެހި ޕްރިމިއާ ލީގުގައި ޓީސީ އާއި ގްރީން ސްޓްރީޓްސް ކުޅުނު މެޗުގެ ތެރެއިން.-- ފޮޓޯ: ހުސެއިން ވަހީދު/ މިހާރު\nދިވެހި ލީގުގެ ކުރިއަށް ހުރި މެޗުތައް ފަސްކޮށްފި\n09 ނޮވެމްބަރ 2018 - 22:42 10 comments\nއިންތިހާބީ ރައީސް އިބްރާހިމް ސޯލިހާއި ނައިބު ރައީސް ފައިސަލް ނަސީމް މަގާމުގެ ހުވާކުރުމުގެ ރަސްމިއްޔާތަށް ގަލޮޅު ފުޓްބޯޅަ ދަނޑު ތައްޔާރުކުރާތީ، މިހާރު ކުރިއަށްދާ ދިރާގު ދިވެހި ޕްރިމިއާ ލީގުގައި ކުރިއަށް އޮތް ހަތަރު މެޗު ފަސްކުރަން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފި އެވެ.\nއެފްއޭއެމުން މިރޭ ނެރުނު ބަޔާނެއްގައި ބުނެފައިވަނީ ހުވާކުރުމުގެ ރަސްމިއްޔާތަށް ދަނޑުގައި ގިނަ ތައްޔާރީތަކެއް ކުރަމުންދާތީވެ، މިއަދުން ފެށިގެން މި މަހު 18 އާ ހަމަައަށް ދަނޑު ވަނީ ރައްޔިތުންގެ މަޖިލީހަށް ނަގައިފައި ކަމަށެވެ.\n"އަދި ދެންނެވުނު ރަސްމިއްޔާތަށް ތައްޔާރުވުމުގެ ގޮތުން ގިނަ މަސައްކަތްތަކެއް ކުރަމުންދާތީވެ، ދެންނެވިފައިވާ މުއްދަތުގައި މޯލްޑިވްސް ނެޝަނަލް ޑިފެންސް ފޯސްގެ ހުއްދައެއް ނުލައި ރަސްމީ ބޯޅަ ދަނޑަށް ވަނުމުގެ ހުއްދަ އެއްވެސް ފަރާތަކަށް ނުދެއްވުމަށް ރައްޔިތުންގެ މަޖިލީހުން ވަނީ އަންގައިފަ އެވެ." އެފްއޭއެމްގެ ބަޔާނުގައިވެ އެވެ.\nއެފްއޭއެމުން މިހާރު ނިންމާފައިވަނީ އަންނަ އާދިއްތަ އާއި ހޯމަ ދުވަހު ކުޅެން ރާވާފައި އޮތް ހަތަރު މެޗު މި މަހު 21 އަދި 22 ވަނަ ދުވަހަށް ފަސްކޮށްފަ އެވެ. އެހެން ކަމުން އީގަލްސް އާއި ވިކްޓަރީ އަދި މާޒިޔާ އާއި ށ. ފޯކައިދޫ ކުޅޭ މެޗު އޮންނާނީ މި މަހު 21 ވަނަ ދުވަހު އެވެ. އަދި ޓީސީ އާއި ފ. ނިލަންދޫ ކުޅޭ މެޗާއި ނިއު ރޭޑިއަންޓް އަދި ގްރީން ސްޓްރީޓްސް ކުޅޭ މެޗު އޮންނާނީ މި މަހު 22 ވަނަ ދުވަހު އެވެ.\nއެކިއެކި ސަބަބުތަކަށްޓަކައި ރަސްމީ ބޭނުމަށް ގަލޮޅު ދަނޑު ބޭނުންކުރަމުންދާއިރު އެފްއޭއެމުން ހަދާފައިވާ ޝެޑިއުލާ އެއްގޮތަަށް މުބާރާތްތައް ނުދާތީވެ، ޓީމުތަކަށް އޭގެ ސަބަބުން މާލީ ގޮތްގޮތުންނާއި އެހެނިހެން ގޮތްގޮތުން ގިނަ ގެއްލުންތަކެއް ވަމުންދާތީވެ އެކަމާ ކަންބޮޑުވާ ކަމަށް އެފްއޭއެމުން ވަނީ ބުނެފަ އެވެ.\n"(ޝެޑިއުލާ އެއްގޮތަށް ނުދާތީވެ) މިކަމުގެ ސަބަބުން ދިވެހި ފުޓްބޯޅަ އަށް ބޮޑެތި ގެއްލުންތަކެއް ވުމަކީ އެކަށީގެންވާ ކަމެކެވެ. އެހެން ކަމުން މި ކަންތައްތަކަކީ ފުޓްބޯލް އެސޯސިއޭޝަން މޯލްޑިވްސް އިން ވަރަށް ބޮޑަށް ކަންބޮޑުވާ ކަމެއް ކަމުގައި މި ފުރުސަތުގައި ދަންނަވާލަމެވެ،" އެފްއޭއެމްގެ ބަޔާނުގައިވެ އެވެ.\nމި އަހަރުގެ ސީޒަން ހުޅުވާ ޗެރިޓީ ޝީލްޑް މެޗު ނުކުޅެ އެވެ. މިއީ 2009 ވަނަ އަހަރު ކަޕް ވިނާސް ކަޕް ހުއްޓާލާފައި ޗެރިޓީ ޝީލްޑް މެޗު ކުޅެން ފެށި ފަހުން އެ މެޗު ނެތި ސީޒަން ފެށި ފުރަތަމަ ފަހަރެވެ. ޝީލްޑް މެޗު ފުރަތަމަ ފަސްކުރީ އޭރު އިއުލާންކޮށްފައި އޮތް ކުއްލިނުރައްކަލުގެ ހާލަތުގެ ސަބަބުންނެވެ. އެކަމަކު ފަހުން އެ މެޗު ކެންސަލްކުރީ އެފްއޭއެމް އިން ހަދާފައިވާ ޝެޑިއުލަށް ބަދަލު ގެންނަން ޖެހިއްޖެނަމަ ގައުމީ ޓީމުތަކާއި ކްލަބްތަކަށް އުނދަގޫތަކެއް ކުރިމަތިވާނެ ކަމަށް ބުނެ އެވެ.\nއަނެއްކޮޅުން ސީޒަން ދިގުލައިދާތީވެ، މި އަހަރުގެ ގައުމީ މުބާރާތް އަންނަ އަހަރަށް ފަސްކުރުމުން މިއީ އެ ޝަރަފްވެރި މުބާރާތް ނެތި ސީޒަން ނިންމާލާ ފުރަތަމަ ފަހަރެވެ. އަދި ސީޒަން ދިގުލައިދާނެތީވެ، އެފްއޭއެމުން ކްލަބްތަކާ މަޝްވަރާކޮށް އެފްއޭ ކަޕް ނުބާއްވަން ނިންމިއިރު، މިއީ މިދިޔަ ހަތަރު އަހަރު ތެރޭ މި މުބާރާތް ނުބާއްވާ ދެ ވަނަ އަހަރެވެ.\nއެފްއޭއެމުން މިރޭ ނެރުނު ބަޔާނުގައިވަނީ މި ފަހަރުގެ ޝެޑިއުލަށް ބަދަލު ގެންނަން ޖެހުނު ސަބަބުތައް ވެސް ތަކުރާރުކޮށްފަ އެވެ. ބަޔާނުގައިވާ ގޮތުން ފެބްރުއަރީ މަހު އިއުލާންކުރި ކުއްލި ނުރައްކަލުގެ ހާލަތުގެ ސަބަބުން އެފްއޭއެމް އިން ރާވާފައި އޮތްގޮތަށް މުބާރާތްތައް ކުރިއަށް ނުގެންދެވި ލަސްކުރަން ޖެހުނު ކަމަށާއި މިނިވަން ދުވަހުގެ ހަރަކާތްތައް ބާއްވަން ދިގު މުއްދަތަކަށް ސަރުކާރުން ދަނޑު ނަގައި އެ ހަރަކާތްތައް ނިމުނުއިރު، ދަނޑުގެ ހާލަތު އޮތީ މެޗުތައް ކުރިއަށް ނުގެންދެވޭ ހާލަތުގައި ކަމަށެވެ.\n"ދިވެހިރާއްޖޭގައި މި ފަދަ މުބާރާތްތައް ބޭއްވޭ ހަމައެކަނި ސްޓޭޑިއަމް އަކީ ރަސްމީ ބޯޅަދަނޑަށް ވީހިދު މި ފަދަ ދުރާލާ މިންނުކުރެވޭ ފަދަ އެތައް ސަބަބުތަކާ ހުރެ ފުޓްބޯޅަ ކަލަންޑަރަށް ގެނެވޭ މި ފަދަ ބަދަލުތައް ބައެއް މީޑިއާތަކުން މި އެސޯސިއޭޝަން ބަދުނާމުވާގޮތަށް ހަބަރު ފެތުރުމަކީ މި އެސޯސިއޭޝަނުން ކަންބޮޑުވާ ކަމެކެވެ،" އެފްއޭއެމްގެ ބަޔާނުގައިވެ އެވެ.


China ah vanee jumla 3.1 Billion Dollar dharaafai: Raees Nasheed\nޗައިނާއަށް ވަނީ ޖުމްލަ3ބިލިޔަން ޑޮލަރު ދަރާފައި: ރައީސް ނަޝީދު\nދިވެހިރާއްޖޭގެ ފަރާތުން ޗައިނާއަށް ދަރާފައިވާ ދަރަނީގެ ޖުމްލަ އަދަދު ހަގީގަތުގައި ޖުމްލަކޮށް 3.1 ބިލިޔަން ޑޮލަރަށް އަރާކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ޗައިނާއަށް ދިވެހިރާއްޖެއިން ދަރާފައިވާ ދަރަންޏާއި ބެހޭގޮތުން ބީބީސީން ތައްޔާރުކުރި ރިޕޯޓަކަށް ދެއްވި ބަސްދީގަތުމެއްގައެވެ.\nރައީސް ނަޝީދު ވިދާޅުވީ ޗައިނާއަށް ދައްކަންޖެހޭ ދަރަނީގެ އަދަދު ހަގީގަތުގައި 3.1 ބިލިޔަން ޑޮލަރަށް އަރާކަމަށެވެ. އޭގެ ތެރޭގައި ސަރުކާރުން ސަރުކާރަށް ދިން ލޯނުތައް، ސަރުކާރުގެ ކުންފުނިތަކަށް ދިން ލޯނުތައް، އަދި އަމިއްލަ ފަރާތްތަކަށް ދިން ލޯނުތަކުގެ ތެރެއިން ދިވެހި ސަރުކާރުން ގެރެންޓީދިން ލޯނުތައް ހިމެނޭކަމަށް ރިޕޯޓްގައި ވަނީ ފާހަގަކޮށްފައެވެ. މީގެ ސަބަބުން ދިވެހިރާއްޖެއިން ދަރަނީގެ ދަންތުރައެއްގެ ތެރެއަށް ވަދެފައިވާކަމުގެ ބިރުވެރިކަން އެބައޮތްކަމަށް އެމަނިކުފާނު ވަނީ ވިދާޅުވެފައެވެ.\nއަދި މި ލޯނުތަކުން އުފެދުނު އެސެޓްތަކުގެ ވިޔަފާރި ޕްލޭނުން އެ ދަރަނިތައް އަނބުރާ ދެއްކޭނެކަމުގެ ޔަގީންކަމެއް ފެންނަން ނެތްކަމަށްވެސް ރައީސް ނަޝީދު ވިދާޅުވިއެވެ.\nމީގެ އިތުރުން ރައީސް ނަޝީދު ވަނީ ލިޔެކިޔުންތަކުގައި ޕްރޮޖެކްޓްތަކުގެ އަގު އިންފްލޭޓްކުރެވިފައިވާ ކަމަށާއި، ހަގީގަތުގައި ލިބުނު ފައިސާގެ އަދަދަށްވުރެ ލިޔެކިޔުންތަކުގައިވާ ދަރަނީގެ އަދަދު މަތިކަމަށް ތުހުމަތުކުރައްވާފައެވެ. އެގޮތުން ލިބުނީ 1.1 ބިލިޔަން ޑޮލަރު ކަމަށް އެމަނިކުފާނު ވިދާޅުވި ނަމަވެސް، އެކަން ސާބިތުކޮށްދޭނެ ލިޔެކިޔުންތަކެއް ހާމަކުރައްވާފައި ނުވާކަމަށް ބީބީސީގެ ރިޕޯޓްގައި ފާހަގަކޮށްފައިވެއެވެ.\nމި ރިޕޯޓްގައި ބުނާގޮތުގައި ކުރީގެ ސަރުކާރުގެ އޮފިޝަލުންނާއި ޗައިނާގެ ފަރާތްތަކުން އަންދާޒާކުރާ ގޮތުގައި ދިވެހިރާއްޖެއިން ޗައިނާއަށް އަނބުރާ ދައްކަންޖެހޭ ފައިސާގެ އަދަދަކީ 1.1 ބިލިޔަން ޑޮލަރާއި 1.4 ބިލިޔަން ޑޮލަރުގެ އަދަދެކެވެ. ރައީސް ނަޝީދު ވަނީ ދިވެހިރާއްޖެއަށް ދަރަނިތައް އަނބުރާ ނުދެއްކިއްޖެނަމަ އަވައްޓެރި ސްރީލަންކާ ފަދައިން ކަންތައްތަކެއް ދިމާވެދާނެކަމަށް ވިދާޅުވެފައެވެ.


Shahid ge security varugadha kohfi\nއަބްދުﷲ ޝާހިދު އިއްޔެ ފޮރިން މިނިސްޓްރީއަށް ވަޑައިގެންނެވިއިރު އެމަނިކުފާނުގެ ދަތުރުކުރެއްވި ކާރުކޮޅު އެސްކޯޓު ކުރެއްވި ކާރާއި ސިފައިން މަޑުކޮށްލައިގެން -- ފޮޓޯ: އަވަސް\nއދ. ގެ އާންމު މަޖިލީހުގެ އިންތިހާބީ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދުގެ ސެކިއުރިޓީ ވަރުގަދަ ކޮށްފި އެވެ.\nއަވަސް އަށް އެނގިފައިވާ ގޮތުގައި ޝާހިދުގެ ސެކިއުރިޓީ ވަރުގަދަ ކުރީ އދ. އާންމު މަޖިލީހުގެ ރިޔާސަތަށް އެމަނިކުފާނު އިންތިހާބުވުމަށް ފަހު ރާއްޖެ ވަޑައިގެންނެވިތާ ކުޑަދުވަސްކޮޅެއް ފަހުންނެވެ. ދެމަސް ދުވަހު ރާއްޖެއިން ބޭރުގައި ހުންނެވުމަށް ފަހު ޝާހިދު ރާއްޖެ ވަޑައިގެންނެވީ މިދިޔަ ޖޫން މަހުގެ 20 ވަނަ ދުވަހު އެވެ.\nޝާހިދުގެ ސެކިއުރިޓީއާ ގުޅޭ ގޮތުން ސުވާލު ކުރުމުން ފޮރިން މިނިސްޓްރީން ވަނީ އެމަނިކުފާނުގެ ސެކިއުރިޓީ ވަރުގަދަ ކޮށްފައިވާ ކަން ޔަގީން ކޮށްދެއްވާފަ އެވެ. ނަމަވެސް އެކަމާ ގުޅޭ އިތުރު އެއްވެސް މައުލޫމާތެއް ހިއްސާއެއް ނުކުރެ އެވެ. ޝާހިދުގެ ސެކިއުރިޓީއާ ގުޅޭގޮތުން އެމްއެންޑީއެފްގެ ބަހެއް ވެސް ނުލިބެ އެވެ.\nއދ. ގެ އާންމު މަޖިލީހުގެ ރައީސް ކަމަށް ޝާހިދު އިންތިހާބުވުމުގެ ކުރިން އޭނާގެ އަރިހުގައި ހުންނަވަނީ އެމްއެންޑީއެފްގެ ސްޕެޝަލް ޕްރޮކެޓްޝަން ގުރޫޕް (އެސްޕީޖީ) ގެ އެންމެ އޮފިސަރެކެވެ.\nޝާހިދުގެ ސެކިއުރިޓީ ވަރުގަދަ ކުރުމުގެ ގޮތުން އޭނާ ދަތުރުކުރައްވާ ސަރުކާރުގެ ކާރުކޮޅާއެކު އެމްއެންޑީއެފްގެ އިތުރު ކާރެއް އެސްޕީޖީ އޮފިސަރުންނާއެކު މިހާރު ދަތުރު ކުރަމުން ދެ އެވެ.\nއަވަސްގެ ނޫސްވެރިން ޝާހިދުގެ އިންޓަވިއު އަކަށް ފޮރިން މިނިސްޓްރީގައި އިއްޔެ ތިއްބާ ޝާހިދު މިނިސްޓްރީއަށް ވަޑައިގެންނެވިއިރު ވެސް އަރިހުގައި ސިފައިންގެ ހަ ބޭފުޅަކު ހަރަކާތްތެރިވި އެވެ. އޭގެ ތެރެއިން ބައެއް ބޭފުޅުން ވަޑައިގެންނެވީ ޝާހިދު ދަތުރު ކުރައްވަމުން ގެންދެވި ކާރުކޮޅު އެސްކޯޓް ކުރައްވައިގެން ވަކިން ކާރެއްގަ އެވެ.\nއދ. ގެ އާންމު މަޖިލީހުގެ 76 ވަނަ ސެޝަންގެ ރިޔާސަތާ ރަސްމީކޮށް ޝާހިދު ހަވާލުވެވަޑައިގަންނަވާނީ މި އަހަރުގެ ސެޕްޓެމްބަރު މަހުގެ 15 ވަނަ ދުވަހު އެވެ.\nއދގެ ރައީސް ކަމަށް ޝާހިދު އިންތިހާބުވުމުގެ ކުރިން ދިވެހި ސިފައިންގެ ބޭފުޅަކު ޝާހިދުގެ ސެކިއުރިޓީ ބަލަހައްޓަނީ -- ފޮޓޯ: އަވަސް\nޝާހިދު ރަސްމީކޮށް ރިޔާސަތާ ހަވާލުވެވަޑައިގަތުމުން އެމަނިކުފާނުގެ ސެކިއުރިޓީއާ ހަވާލުވާނީ ޝާހިދު އެ ވަގުތަކު އެ ހުންނަވާ ގައުމެއްގެ ސަރުކާރަކުންނެވެ. ނަމަވެސް ޝާހިދު ދަތުރު ކުރައްވާ ކޮންމެ ތަނަކަށްވެސް އދ. ގެ ސެކިއުރިޓީ ފޯސްގެ ބޭފުޅުންނާއި އެމްއެންޑީއެފްގެ ބޭފުޅަކު ވެސް ދަތުރު ކުރައްވާނެ އެވެ.\nއދ. ގެ އާންމު މަޖިލީހުގެ ރައީސް ކަމަށް ޝާހިދު އިންތިހާބުވީ މިދިޔަ ޖޫން 10 ވަނަ ދުވަހު ބޭއްވި އިންތިހާބު ކާމިޔާބު ކުރެއްވުމުންނެވެ. އދ. ގެ 193 މެންބަރު ގައުމުގެ ތެރެއިން 143 ގައުމުން ޝާހިދަށް ވޯޓު ދިނެވެ. ޝާހިދުއާ ވާދަ ކުރެއްވި އަފްޣާނިސްތާނުގެ ކުރީގެ ހާރިޖީ ވަޒީރު ޑރ. ޒަލްމާއި ރަސޫލްއަށް ލިބުނީ 48 ވޯޓެވެ.\nއދ. ގެ އާންމު މަޖިލީހުގެ ރައީސްގެ އޮފީހުގެ އިސް މަގާމުތަކަށް ވެސް ޝާހިދު މިހާރު ވަނީ ބޭފުޅުން އައްޔަން ކުރައްވާފަ އެވެ. އެގޮތުން ޗެފް ޑި ކެބިނެޓްގެ މަގާމަށް އިންޑިއާގެ ނަގަރާޖް ނައިޑޫ ކުމާރް އައްޔަން ކުރައްވާފައިވާއިރު އާއްމު މަޖިލީހުގެ ރައީސްގެ ހާއްސަ މަންދޫބަކަށް އައްޔަން ކުރައްވާފައި ވަނީ ރާއްޖެއިން އދ. އަށް ކަނޑައަޅާފައި ހުންނަވާ ދާއިމީ މަންދޫބު ތިލްމީޒާ ހުސައިން އެވެ.\nއދ. ގެ ރައީސްގެ ހައިސިއްޔަތުން ޝާހިދަށް އެއްވެސް މުސާރައެއް ލިބިވަޑައެއް ނުގަންނަވާނެ އެެވެ. އެމަނިކުފާނުގެ ހަރަދުތައް ބަލަހައްޓަވާނީ އދ. އާއި ދިވެހި ސަރުކާރާއި އަދި އެމަނިކުފާނު އެވަގުތަކު ހުންނަވާ ގައުމަކުން ގުޅިގެންނެވެ.\nޔޫއެން އެމްއެންޑީއެފް ފޮރިން މިނިސްޓްރީ + އަބްދުﷲ ޝާހިދު ޕޮލިޓިކްސް


ކައުންސިލް އިންތިޚާބުގައި އިއްތިހާދު ނުވާން ޕީޕީއެމުން ގަރާރެއް ފާސްކޮށްފި\nފަޒީނާ އަހުމަދު 06 ފެބްރުއަރީ 2020\nމިދިޔަ އަހަރުގެ އޭޕްރީލް މަހު އޮތް ރައްޔިތުންގެ މަޖިލީހުގެ އިންތިޚާބަށް ކޯލިޝަން ހަދައިގެން ޕީޕީއެމަށް ލިބުނު ގެއްލުން ތަކުރާރުވިޔަ ނުދޭން، ސަރުކާރަށް ވާގިވެރިވާ އެއްވެސް ޕާޓީއަކާ އެކު، ކުރިއަށް އޮތް ލޯކަލް ކައުންސިލްތަކުގެ އިންތިޚާބަށް ކޯލިޝަން ނުހަދަން އިދިކޮޅު ޕީޕީއެމުން ރޭ ގަރާރެއް ފާސްކޮށްފި އެވެ.\nއިދިކޮޅު ކޯލިޝަން، ޕީޕީއެމާއި ޕީއެންސީން މިދިޔަ މަޖިލީސް އިންތިޚާބުގައި މަސައްކަތްކުރީ ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީއާ އެކުގަ އެވެ. އިންތިހާބަށް އިއްތިހާދުވާނޭ ގޮތުގެ ރަސްމީ އެއްބަސްވުމެއްގައި ސޮއި ނުކުރި ނަމަވެސް ޖުމްހޫރީ ޕާޓީގެ ލީޑަރު ގާސިމް އިބްރާހީމާ ބައްދަލުކޮށް، ޕީޕީއެމުން ވަނީ މަޖިލީހުގެ ބައެއް ދާއިރާތައް އެ ޕާޓީއަށް ދޫކޮށްލައިފަ އެވެ. އެއީ، ދެ ޕާޓީން ގޮނޑިތައް ކާމިޔާބުކުރާ މެމްބަރުން، މި ހިނގާ މަޖިލީހުގައި އެކުގައި މަސައްކަތް ކުރަން ދެކެވުނު ވާހަކަތަކުގެ މައްޗަށެވެ.\nއަންނަ އެޕްރީލް ހަތަރެއްގައި ގައި އޮންނަ ކައުންސިލްތަކުގެ އިންތިޚާބާ ގުޅުވައި، ރޭ ބޭއްވި ޕީޕީއެމްގެ ކައުންސިލަށް ގަރާރެއް ހުށަހެޅީ މަޖިލީސް އިންތިޚާބުގައި ކަން ހިނގި ގޮތް ތަކުރާރު ނުކުރަން ފާސްކުރުމަށެވެ.\nއެ ގަރާރު ފުރަތަމަ ހުށަހެޅީ ކޯލިޝަން ހެދުމުގެ ފުރުސަތު މުޅިން ބަންދުނުކޮށް، ޝަރުތުތަކަކާ އެކު އެކުގައި މަސައްކަތް ކުރުމުގެ މަގު ފަހިވާ ގޮތަށެވެ. ޝަރުތަކީ މަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް އިއްވާފައިވާ ކުރީގެ ރައީސް އަބްދުﷲ ޔާމީން މިނިވަންކުރަން ގޮވާލައި ފާޅުގައި މަސައްކަތް ކުރާ ޕާޓީ އަކަށް ވުމެވެ. ދެ ވަނަ ކަމެއްގެ ގޮތުގައި ޔާމީންގެ ފިކުރަށް ތާއީދު ކުރުމާއި އެމަނިކުފާނުގެ ވެރިކަމުގައި ގެންނެވި ތަރައްގީ އާއި ދީނީ ސިޔާސަތަށް ތާއީދުކުރާ ޕާޓީއަކަށް ވުމެވެ.\nމީގެ އިތުރުން، ސަރުކާރު ހިންގާ ކޯލިޝަންގައި ހިމެނޭ އެއްވެސް ޕާޓީއަކަށް ނުވުން ގަރާރުގައި ލާޒިމްކޮށްފައިވެ އެވެ. ގަރާރަށް ބަހުސްކޮށް ނިމުނު އިރު، ގިނަ މެމްބަރުންގެ ހިޔާލު ހުރީ އެއްވެސް ޕާޓީއަކާ އެކު މި އިންތިޚާބަށް ކޯލިޝަން ނުހެދުމަށެވެ.\nޕާޓީގެ މެމްބަރުން ބަހުސް ކުރަން ހުޅުވާލި 20 މިނެޓުގެ ފުރުސަތުގައި، ގިނަ މެމްބަރުން ވިދާޅުވީ އެއްވެސް ޕާޓީއަކާ އިއްތިހާދު ނުވެ އިންތިޚާބު ކާމިޔާބު ކުރުމުގެ ގާބިލްކަން އެ ޕާޓީގައި އެބަހުރި ކަމަށެވެ. ޔާމީނަށް ނުހައްގުން އަނިޔާ ދެމުންދާ ސަރުކާރަކަށް ވާގިވެރިވާ އެއްވެސް ބަޔަކާ އެ ޕާޓީން ގުޅެން ނުޖެހޭ ކަަމަށް މެމްބަރުން ވިދާޅުވި އެވެ.\n"..ޕީޕީއެމް އެކަނި ނުކުމެ މި އިންތިޚާބު، ރައީސް އަބްދުﷲ ޔާމީނަށްޓަކައި ވަރަށް ފުރިހަމަ އަށް ކާމިޔާބުވާނެ ކަމަށް،" ޣައްސާން\nޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވީ، ރަސްމީކޮށް އަދި ނުރަސްމީކޮށް ނަމަވެސް މި އިންތިޚާބަށް އެއްވެސް ޕާޓީއަކާ އެކު ޕީޕީއެމުން މަސައްކަތް ކުރަން ބޭނުން ނުވާ ކަމަށެވެ. އޭނާ އެދިވަޑައިގަތީ ގަރާރަށް އެ ބައި އިތުރު ކޮށްދިނުމަށެވެ.\nޕީޕީއެމްގެ ކައުންސިލް މެމްބަރު އަދި އެ ޕާޓީގެ ތަރުޖަމާން ހީނާ ވަލީދު ވިދާޅުވި ގޮތުގައި އިންތިޚާބު ކާމިޔާބު ކުރެވޭވަރުގެ ކެންޑިޑޭޓުންނާ އެކު ޕާޓީގެ ކުރީ ސަފުގައި އޮތީ ހިންގުންތެރި ލީޑަޝިޕެކެވެ.\n"އެއްވެސް ޕާޓީއަކާ އެކު ނުވަތަ އެއްވެސް ބަޔަކާ އެކު، މަކަރުވެރި ރޭވުންތަކެއްގެ ތެރެއިން އަޅުގަނޑުމެންގެ ޕާޓީގެ ތެރެއަށް ވަންނަން އުޅޭ ބަޔަކާ އެކު އިތުރު ކޯލިޝަނެއް ހެދުމަކީ އަޅުގަނޑުމެން ގަބޫލުކުރާނެ ކަމެއް ނޫން،" ކުރީގެ ޕްރެޒެންޓަރު ހީނާ ވިދާޅުވި އެވެ.\nޕީޕީއެމްގެ ނައިބު ރައީސް އަދި ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫން ވެސް ވިދާޅުވީ ކައުންސިލް އިންތިޚާބުގެ ކެމްޕޭނަށް އެއްވެސް ބަޔަކާ އެކު ކޯލިޝަން ހެދުމަށް އޭނާ ތާއީދު ނުކުރައްވާ ކަމަށެވެ. ކައުންސިލްގެ ކެމްޕޭނަށް ރަށްތަކަށް ކުރެއްވި ދަތުރުތަކުން، ޕާޓީގެ އާއްމު މެމްބަރުން ވެސް ތިބީ އެ ރޫހުގައި ކަން ސާފުވި ކަމަށް އޭނާ ވިދާޅުވި އެވެ.\n"..ޕީޕީއެމް އެކަނި ނުކުމެ މި އިންތިޚާބު، ރައީސް އަބްދުﷲ ޔާމީނަށްޓަކައި ވަރަށް ފުރިހަމަ އަށް ކާމިޔާބުވާނެ ކަމަށް،" ޣައްސާން ވިދާޅުވި އެވެ.\nއަރުޝީފަށް ނެގީ 08/03/2020 07:27\nއެންމެފަހުން އަޕްޑޭޓްކުރީ 08/03/2020 07:27\nއިދާރާ2މިނެޓު ކުރިން


މިނިމަމް ވޭޖް ކަނޑައެޅުން ބޮނޑު ނަގުލަށް | Sandhaanu\nރައީސް އިބްރާހީމް މުޙައްމަދު ޞާލިޙުގެ ސަރުކާރުގެ މެނިފެސްޓޯއިން ވަޒީފާއަދާ ކުރާފަރާތްތަކަށް ވަރަށް ފޮނި އުންމީދު ތަކެއް އާވެގެން ދިޔައެވެ. އެހެނަސް ވެރިކަމަށް ތިން އަހަރު ފުރެމުންދާއިރު އަދިވެސް ފެންނަނީ ކޮންމެވެސް ބަހަނާއަކުން އެންމެ ކުޑައުޖޫރަ ކަނޑައެޅުން މެނިފެސްޓޯގައި އޮތް ގޮތަށް ހަގީގަތަކަށް ނުވެ، ލަސްކުރަމުންދާ ތަނެވެ. ކަނޑަނޭޅިގެންދާތަނެވެ.\nއެކޮނޮމިކް މިނިސްޓަރ ފައްޔާޒު އިސްމާޢީލު މިނިމަމް ވޭޖޭ ވިދާޅުވެ ދޭތެރެދޭތެރެއިން ކޮންމެވެސް އެއްޗެކޭ ވިދާޅުވާނެއެވެ. ކޮންމެ ފަހަރަކުވެސް ކޮންމެވެސް ބަހަނާއެއްގެ ވާހަކައެވެ. ނުކުރެވި ހުރި ގިނަ ކަންތައްތައް ކޮވިޑް-19އަށް ފޫޅުކަނޑާ ގޮތަށް މިނިވަން ވޭޖް ކަނޑަނޭޅިގެން އުޅޭ މައްސަލަ ވެސް ފޫޅުކަނޑަން ޖެހިފައިވަނީ ކޮވިޑް-19 އަށެވެ.\nމިނިމަމް ވޭޖަކީ ދުނިޔޭގެ ގިނަ ގައުމުތަކެއްގައި ކަނޑައަޅާފައި ވާ އަސާސީ މުސާރައެވެ. މި ރާއްޖޭގައި ވަޒީފާއަދާކުރާ ފަރާތްތަކަށް އެންމެ ކުޑަ އުޖޫރަ ކަނޑައަޅާފައެއް ނެތެވެ. އޭގެ ސަބަބުން ކުދި ވިޔާފާރިތައް ހިންގާ ފަރާތްތަކުން އެ ވިޔަފާރިތަކުގެ ނިސްބަތުން ތިންހާސް ރުފިޔާ އާއި ފަސްހާހާ ދެމެދުގެ އުޖޫރައެއް ދެއެވެ. މި މިންގަނޑުގައި ހިފެހެއްޓިފައި އޮންނަތާ ޒަމާންތަކެއް ވެއްޖެއެވެ.\nރައްޔިތުން ކޮންމެ ފަހަރަކު ވެސް ސަރުކާރެއް އެކުލަވާލަން ވޯޓުދެނީ ރައްޔިތުމީހާގެ ޒަރޫރީ ބޭނުންތައް ފުދި ރީތި ދިރިއުޅުމެއް ލިބޭނެކަމުގެ އުންމީދުތަކާއެކުގައެވެ. ފުދުންތެރި ރައްޔިތުމީހާ ވިހާނެ ދުވަހެއްގެ އިންތިޒާރުގައި ތިބެތިބެ ވަރުބަލިވެ ހަނާ ވާކަށް ނޫނެވެ. ރައްޔިތުން މަގުތަކަށް ނުކުމެ އިސްތިއުފާއަށް ނުގޮވިއެއްކަމަކު ރައްޔިތުންނަށް ކުރިމަތިވަމުން އަންނަ އިގުތިސާދީ ބަލިމަޑުކަމުގެ ވޭން ރައްޔިތުން އަންނަނީ ތަހައްމަލު ކުރަމުންނެވެ. އަނެއްކާވެސް ފެނިގެން ދާނީ އަންނަ ރިޔާސީ ރޭހުގައި ރައްޔިތުންގެ ބޮލުގައި ގޯނި އަޅުވައި ރަންއިލޮށިން ކަދުރުކާން ދޭނެ ކަމުގެ ވައުދު ވާތަނެވެ. ވެރިކަން ރައްޔިތުންގެއެވެ. ވެރިކަމުގެ ލައްޒަތާއި އަރާމާއި މަންފާ ވަގުންނަށާއި ބޮޑުންނަށެވެ. މޮހަނަށް ދޯންޏެވެ.\nފުދުންތެރި ރައްޔިތުމީހާ ވިހާނެ ކަމަށް ގަބޫލު ކުރާ ރައްޔިތުން ގައުމުގައި ނެތް ނަމަ ބަސްއަހައިގެން އިންތިޒާރުގައި ނުތިބީސްތާއެވެ.\nދަތިބޮޑުވެ ރައްޔިތުމީހާގެ އަތް އަނގަޔާ ދިމާ ނުވާން ފެށުމުން ބަސްއަހައިގެން ނުތިބޭނެއެވެ. އެހެންވެ ވަކި މުނާސަބަތަކާ ދިމާކޮށް ސިޔާސީ މިނިމަމް ވޭޖެއް ކަނޑައެޅުން ފަސް ނުކުރުމަށް ސަރުކާރަށް ގޮވާލަމެވެ. ހިސާބުކިތާބު ދަންނަ ބަޔަކު ސަރުކާރުގައި ނެތީ ހެއްޔެވެ؟ އެންމެ ކުދި ފަންތީގެ ވިފާރިވެރިޔާއަށް އޭނާގެ މުވައްޒަފުންނަށް ދެވޭނެ އެންމެ ކުޑަ މުސާރަ އޭނާގެ ވިޔަފާރީގެ އާމުދަނީ ދެކޮޅު ޖެހޭނެ މިންވަރު ބަލައި ވަޒީފާ އަދާކުރާ މީހާއަށް މުސާރަ އެބަދެއެވެ. އެވިޔަފާރިއަށް އެތެރެކުރާ މުދަލާއި ތަކެތީގެ އަގު ބޭރުގެ މާރުކޭޓުން ލިބޭ މިންވަރަށްވުރެ އެތައް ގުނައެއް ބޮޑުކޮށްގެން ވިއްކާއިރު އެއަގުތަކަކީ ހަގީގީ އަގުތޯ ބަލާކަށް ބޭނުމެއްވެސް ނޫނެވެ. ހިސާބުކިތާބު ދަންނަ ބަޔަކު ސަރުކާރުގައި އުޅޭނަމަ މި އުޖޫރަ ކަނޑައެޅޭނެހާ ދުވަސް މިސަރުކާރު ވުޖޫދު ވީ ދުވަހުން ފެށިގެން މިހާތަނަށް ވެއްޖެއެވެ.\nރިސޯޓެއްގެ ވެއިޓަރެއް: މުއައްޒިފުން ތިބީ މިނިމަމް ވޭޖެއްގެ އިންތިޒާރުގައި\nގޭގެ ކުއްޔާއި ކަރަންޓުބިލާ ފެންބިލުގެ އިތުރުން އަނބި ދަރީންގެ ބަނޑުފުރާނަ މުއްތި ނުކުރެވޭ ވަރުގެ މިނިވަން ވޭޖެއް ކަނޑައެޅިގެން ހިނގައިދާނެ ބާވައެވެ! މި މަގުސަދު ހާސިލު ނުވާ މިނިމަމް ވޭޖަކުން ފުދުންތެރި ރައްޔިތު މީހާއެއް ނުފެންނާނެއެވެ. ރައްޔިތުމީހާ ދަރައި ވިކި ބޯސަލާމަތް ނުވާ ހިސާބަށް ހިނގައްޖެ ނަމަ މުޖުތަމައުން ފެނިގެންދާނީ ވައްކަމާއި ފަސާދައެވެ. ދެން ފެންނަން ފަށާނީ، އިޖުތިމާއީ ދޮރޯށި ބަންދުވެ ފައިސާއަށް މީހުން ކަތިލައިދީ މަސްތުވާތަކެތި ވިއްކައި އަނބިދަރީންވެސް ސަލާންޖަހަން މަގުތަކަށް ނެރެން ފަށާތަނެވެ. އަނބިމީހާ ވަޒީފާއަށް ފޮނުވައި، ބްރޭކް ގަޑީގައި ހަށިވިއްކުވައި ފައިސާ ހޯދައިގެންނޫނީ އަމިއްލަ ޒަރޫރީ ބޭނުން ތައް ނުފުދެއެވެ. މިފަދަ ދަށުދަރަޖައިގެ އާދަތައް ގައުމުގައި އަށަގަންނަން ދޫކޮށްގެން ތިބެވޭނެ ހެއްޔެވެ؟ ލިބޭ އާމްދަނީން ދިރިއުޅުން ދެކޮޅު ނުޖެއްސޭ ނަމަ މުޖުތަމައުގެ އަމާންކަން ގެއްލި ރޯމާދުވާލު މަގުމަތީގައި ބިރެއްނެތި މީހުން މަރާތަން ފެންނަން ފަށާފާނެއެވެ. މިއީ އިސްލާމީ އުންނަތެއްގެ ތެރެއިން ފެނިގެން ވާނެ ކަންކަމެއް ނޫނެވެ. މިއީ ފުދުންތެރި ރައްޔިތުމީހާ، ސަރުކާރަށް އުފަންކޮށް ދެވިފައި ނުވާތީ ދިމާވެދާނެހާ ގޮތްގޮތެވެ.\nހުޅުމާލެއަކީ އާ ޕްލޭނެއްގެދަށުން ގިންތި ކުރެވިގެން އާބާދު ކުރެވޭ ސިޓީއެކެވެ. އެސިޓީގައި ދިވެހިންގެ ނަމުގައި ވިޔަފާރިތައް ރަޖިސްޓްރީ ކޮށްގެން ވިޔަފާރި ކުރަނީ ބިދޭސީންނެވެ. ގިނަތަންތާގައި ސޭޓުންނަށް ވެސް އޭގެމީހެކެވެ. ފިހާރައިގެ ދޮރުމަތީގައި އޮންނަ ތަޅުންގަނޑު ވެސް އޭގެ މީކަށް ކުއްޔަށް ދޫ ކުރެއެވެ. އެ ތަޅުމުގައި މަސްރޮށްޓާ ސޮސެޖް ފިހެގެން ވިއްކުމާއި ކުރުނބާއާ ދޮންކެޔޮ ވިއްކުން އެވަނީ އާންމު ވެފައެވެ. އަދި މީގެއިތުރުން ބައެއްފިހާތަކުގެ ކަންކަނުން ހަތަރު ފޫޓުގެ ގޮޅި ފިލާޖަހައި ވަކިކޮށްދީ ކޮފީ އާއި ސޮސެޖާއި ބިސްކޯދާއި ސިނގިރޭޓާއި ދަޅުފަދަ ބުއިންތަކާއި ދުފާއެއްޗެހި އެތަންތަނުން ވިއްކައެވެ. މިދެންނެވި ގޮޅިތަކުގައި މަސައްކަތް ކުރަނީވެސް ބިދޭސީންނެވެ.\nހުޅުމާލެ ފިހާރައެއްގެ ބޭރު: ގިނަ ފިހާރަތަކުގައި މަސައްކަތް ކުރަނީ ބިދޭސީން\nބިދޭސީން ރާއްޖޭގައި ވަޒީފާ އަދާކުރަނީ އެގައުމުތަކުގައި ވަޒީފާއަދާކުރާމީހުންނާށް ދޭ އެންމެ ކުޑަ މުސާރަ އަށްވުރެ ރާއްޖޭގެވަޒީފާތަކުން ލިބޭ އުޖޫރަ ނިސްބަތުން ބޮޑުވީމައެވެ.\nރާއްޖެ އަކީ މީސްކޮޅު މަދު ފުދުންތެރި ގައުމެކެވެ. އެހެންކަމުން ރާއްޖޭގެ މިނިމަމް ވޭޖް އެހެން ގައުމުތަކާ އަޅައިބަލާއިރު ނިސްބަތުން މާބޮޑުވާން ޖެހޭނެ އެވެ. އެގޮތުން ރާއްޖޭ މިނިމަމް ވޭޖެއްގެ ގޮތުގައި-/10000ރުފިޔާ އަށްވުރެ މަތިވެގެން ނޫނީ ރާއްޖޭ ގައި ޚާއްޞަކޮށް މާލޭގައި އަމުދުން ދިރިއެއް ނުއުޅެވޭނެއެވެ. އެހެން ގައުމުތަކުގައި ދެވޭ އެންމެ ކުޑަ އުޖޫރައިން ދެކޮޅު ޖެހެއެވެ. އެއީ ތަކެތީގެ އަގު އަތްފޯރާފަށުގައި ހުންނާތީއެވެ. އަދިކެއިން ބުއިމަށް ބޭނުންކުރާ ކާޑާއި އެނޫން ތަކެތިވެސް ހުންނަނީ އަތްފޯރާހިސާބުގައެވެ. ރާއްޖޭގެ ތަކެތީގެއަގުތަކާއި ކެއިންބުއިމުގެ ބާވަތްތަކުގެ އަގުތައް ހުންނަނީ މަހުޖަނުން ނޫން ބައެއްގެ އަތް ނުފޯރާ ހިސާބު، އުހުގައެވެ. މީވެސް ހައްލުވާންޖެހޭ ކަންކަމެވެ. މަކަރާއި ދޮގުހެދުންވެސް އިންތިހާއެވެ. މަރުވާނީ ދައްކަވަން ހުރިތަނެއް ދައްކަވާފައެވެ.\nއިންޑިއާގައި ހަ މީހުންގެ އާއިލާއެއްގެ މަހުކޮއްތަށް އެތާގެ 6000 ރުޕީސް ހޭދައެއް ނުވެއެވެ. އެއީ އެވްރެޖް ކޮށް މާލޭގެ 1300 އެއްހާ ރުފިޔާއެވެ. ވިސްނާށެވެ! ތަކެތީގެ އަގު ރަނުގެ އަގަށްވުރެ ބޮޑުވީމަ، މިގައުމުގެ ރައްޔިތުމީހާ އުޅޭނެގޮތް އަމިއްލައަށް ވަޒަން ކޮށްލައްވާށެވެ!\nމިނިވަން ވޭޖްގެ ވާހަކަ ސަރުކާރުގެ އެންމެ އިސްވެރިންގެ ހިސާބުން ފެށިގެން ވަޒީރުންނާއި ނައިބު ވަޒީރުންނާއި ސަރުކާރުގެ ކޯލިޝަނުގެ ތެރޭގައި ހިމެނޭ އެކްޓިވިސްޓުން ދައްކަމުން އަންނަތާ ލައްކަ ދުވަސްވެއްޖެއެވެ. ވެރިކަމަށް އައުމުގެ ކުރިންވެސް އެވާހަކައެވެ. ވެރިކަމުގެ ތެރޭގައި ވެސް އެވާހަކައެވެ. ވެރިކަން ނިމިގެންދާއިރުވެސް އެވާހަކައެވެ. މިއީ އަޅެ ތަންކޮޅެއް ބޮޑުވަރެއް ނޫންހެއްޔެވެ؟ މިނިވަން ވޭޖް ކަނޑައެޅުމާ ދެކޮޅަށް ބަޔަކު ޕެޓިޝަންހަދައި މުޒާހަރާކޮށްވެސް ނަހަދައެވެ.\nދިވެހިރައްޔިތުންނޭވެ! ހިތްވަރުކުރާށެވެ! ކެތްތެރިވާށެވެ! އަންނަ ރިޔާސީ އިންތިޚާބަށް ކެމްޕެއިން ކުރަން ފެށުމުގެ ކުރިން ފަހަރެއްގައި މިނިވަން ވޭޖް ކަނޑައަޅާފާނެއެވެ. އޭރުން ފަސް އަހަރުން ވައުދެއް ފުދުނަސް ވައުދު ނުފުއްދައެކޭ ނުބުނެވޭނެ ނޫންހެއްޔެވެ؟\nއުންމީދު ކަނޑާނުލާށެވެ! ވިލިމާލެ ބުރިޖުވެސް އަދި ފެނުން މައްޗަށް އަރާނެއެވެ.\nމޫސަ ފިކުރީ ޖުލައި 24, 2021 At 3:23 ޕމ\nފައްޔާޒު އެއީ ސޯލިޙު ގެންގުޅުއްވާ އެންގުރީ ބާރޑް. މޮޅުކަމަކީ 500 ޕޭޖުގެ އެގްރީމެންގައި ސޮއިކުރިއިރު މަ އެގްރީމެންޓެއް ނުކިޔަމޭ ވެސް ބުނީ ހަމަ އެވަރަށް ފުއްޕާފަ އިދެގެނެވެ. އެންގްރީބާރޑް ގަދަ. ސޯލިޙު ރައިސްވެސް ހަމަ ގަދަ.3އަހަރު ތިބުނާހެން މިދިޔައީ. ދެން މޯޑީ އަތުން ގެރިގުއިކޮޅެއް ހޯދައިގެން ގަސް އިންދަމާ ހިނގާދޯ؟


America aa kurimathilaan Utthuru korea thayyaru: Kim\nއެމެރިކާއާ ކުރިމަތިލާން އުތުރު ކޮރެއާ ތައްޔާރު: ކިމް\nޕިޔޮންގްޔަންގް (ބީބީސީ) -- އެމެރިކާއިން ފަށައިފާނެ ހަނގުރާމައެއްގައި އަމިއްލަ ގައުމު ދިފާއު ކުރުމުގެ ފުރިހަމަ ގާބިލްކަން އުތުރު ކޮރެއާއަށް ލިބިފައިވާކަމަށް އެގައުމުގެ ރައީސް ކިމް ޖޮންގް އުން ވިދާޅުވެއްޖެ އެވެ.\nވެރިކަންކުރާ ވޯކާސް ޕާޓީގެ 70 ވަނަ އަހަރީ ދުވަސް ފާހަގަ ކުރަން ބޭއްވި އަސްކަރީ ޕެރޭޑެއްގައި ވާހަކަފުޅު ދައްކަވަމުން ރައީސް ކިމް ވިދާޅުވީ އެގައުމާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކާއި އެކަހެރި ކުރުމާ އެކުވެސް ގައުމު ދަނީ ކުރިއަށް ކަމަށާއި މިކަމާހެދި އުތުރު ކޮރެއާގެ ދުޝްމަނުން ތިބީ ހާސްވެ ގޮތް ހުސްވެފައި ކަމަށެވެ.\nމި އަސްކަރީ ދައްކާލުމުގައި އެތައް ހާސް ސިފައިންނެއް ބައިވެރި ވިއެވެ. އަދި ބަރު ހަތިޔާރާއި ހަނގުރާމަ މަތީ އުޅަނދު ފަހަރު ވެސް ދައްކާލިއެވެ.\nއުތުރުކޮރެއާގައި ބޭއްވި ޕެރޭޑް: ޕެރޭޑްގައި ވަނީ އެމެރިކާއަށް ގޮންޖަހާފައި\nރައީސް ކިމްގެ ވާހަކަ ފުޅުގައި ޗައިނާ ވެސް އޮތީ އެގައުމާ އެކު ކަމަށް އިޝާރާތެއް ކުރެއްވިއެވެ. އަދި މި ރަސްމިއްޔާތުގައި ޗައިނާގެ އިސް ލީޑަރަކު ބައިވެރިވެ ވަޑައިގެންފައި ވާއިރު، އެހެން އެއްވެސް ގައުމެއްގެ ލީޑަރަކު މި ރަސްމިއްޔާތުގައި ބައިވެރިވެ ވަޑައެއް ނުގަންނަވައެވެ.\nއުތުރު ކޮރެއާގެ މައި ނިއުކްލިއާ ބޭސްގެ މަސައްކަތްތައް އަލުން ފަށާފައިވާ ކަމަށް މިދިޔަ މަހު އިއުލާނު ކުރުމާއެކު ހުޅަނގުން ދަނީ ކަންބޮޑުވުން ފާޅުކުރަމުންނެވެ. މިފަދަ ދަނޑިވަޅެއްގައި ރައީސް ކިމް އެމެރިކާއަށް ހޫނު ބަހުގެ ހަމަލާތަކެއް ދިނުމުން ދެގައުމުގެ ހަތުރުވެރި ކަމަށް އެއްވެސް ބަދަލެއް ނާންނަކަން ދޭހަ ވެއެވެ.\nމާސްކު އެޅުން: ޑަބްލިޔުއެޗްއޯގެ އިރުޝާދު ބަދަލުކޮށްފި


Malaysiagai bulhaleh maraali meehaku2aharah jalah laan hukum kohfi\nމިދިޔަ ހަފްތާގެ ތެރޭގައި މާވެޔޮ މަގުގައި މަރާލާފައި އޮތް ބުޅަލެއް.-- ފޮޓޯ: ސީއެންއެމް\nމެލޭޝިޔާގައި ބުޅަލެއް މަރާލި މީހަކު ދެ އަހަރަށް ޖަލަށް ލާން ހުކުމް ކޮށްފި\nއަވައްޓެރި މެލޭޝިޔާގައި މިދިޔަ ސެޕްޓެމްބަރު މަހުގެ ތެރޭގައި މާބަނޑު ބުޅަލެއް މަރާލި މީހަކު ދެ އަހަރަށް ޖަލަށް ލާން އެ ގައުމުގެ ކޯޓަކުން ހުކުމް ކޮށްފި އެވެ.\nއޭ މޮހަންރާޖު ނަމަކަށް ކިޔާ މީހާ ޖަލަށް ލާން ހުކުމް ކުރީ މިދިޔަ ބުރާސްފަތި ދުވަހު ކޯޓުގައި އޭނާ ބުޅާ މަރާލި ކަމަށް އިއުތިރާފް ވުމުންނެވެ. އަދި އޭނާ ވަނީ އެކަމަށް މެލޭޝިޔާ ރައްޔިތުންގެ ކިބައިން މައާފަށް ވެސް އެދިފަ އެވެ.\nމި މައްސަލާގައި ތިން މީހަކު ހިމެނެ އެވެ. އޭގެ ތެރެއިން އެކަކު ސަލާމަތްވީ އިރު، އަނެކަކު އެ ކަމަށް އިއުތިރާފެއް ނުވެ އެވެ. ނަމަވެސް އޭނާގެ މައްޗަށް އަދި ހުކުމެއް ނީންވަ އެވެ.\nއެ ތިން މީހުން އެ ބުޅާ މަރާލީ ލޯންޑްރީއެއްގެ ދޮންނަމެޝިނެއްގެ ތެރެއަށް ލައިގެންނެވެ. އެކަން ފުލުހުންނަށް ހުށަހެޅީ އެ ލޯންޑްރީ އަށް ދިޔަ މީހަކަށް ދޮންނަ މެޝިނުގެ ތެރެއިން ލެޔާއި އެކު ބުޅާ ކެހެރިތަކެއް ފެނުމުން އެ ލޯންޑްރީގެ ވެރިންނަށް އެކަން ރިޕޯޓް ކުރުމުންނެވެ.\nމެލޭޝިޔާގެ ނޫސްތަކުން ބުނާގޮތުގައި އެ މީހުން އެ ބުޅާ ދޮންނަ މެޝިނުގެ ތެރެއަށްލާ މަންޒަރު އެ ތަނުގެ ސީސީޓީވީ ކެމެރާތަކަށް ވަނީ އަރާފަ އެވެ.\nމި މައްސަލާގައި ދެ އަހަރުގެ ޖަލު ހުކުމެއް އިއްވި މީހާ ހުރީ ސެޕްޓެމްބަރު މަހުގެ 14 ވަނަ ދުވަހުން ފެށިގެން ހައްޔަރުގަ އެވެ. އަދި އޭނާގެ ދެ އަހަރު ގުނަން ފަށާނީ އެ ތާރީހުން ފެށިގެން ކަމަށް ހުކުމުގައި ބުނެފައި ވެއެވެ.\nމެލޭޝިޔާގައި މިފަދަ ހުކުމެއް އިއްވި އިރު، ފަހަކަށް އައިސް މާލޭގެ އެކި ސަރަހައްދުތަކުގައި އިހާނެތި ގޮތްގޮތަށް ބުޅާ މެރުން ވަނީ އާންމުވެފަ އެވެ. ނަމަވެސް މިހާތަނަށް އެ ފަދަ މައްސަލައެއްގައި މީހަކު ހައްޔަރު ކޮށްފައެއް ނުވެ އެވެ.\nނަމަވެސް ޖަނަވާރުންނަށް އަނިޔާ ކުރުމަކީ ރާއްޖޭގައި ވެސް ގާނޫނީ ކުށެއްގެ ގޮތުގައި ކަނޑައަޅާފައިވާ ކަމެކެވެ. އެގޮތުން ގާނޫނުލް އުގޫބާތުގައި ޖަނަވާރުންނަށް އަނިޔާކުރުމުގެ، ކުށުގެ އަދަބެއްގެ ގޮތުން އެއް މަހާއި ހަ ދުވަހުގެ މުއްދަތަކަށް ޖަލަށްލެވިދާނެ ކަމަށް ބުނެފައި ވެއެވެ.\nބޭރު ދުނިޔެ ބުޅާ މެލޭޝިޔާ


SunOnline: Muassasaa aa medhu nafurathu ufedhey gothah sifain amalukoggen nuvaane: Shamaal\nމުއައްސަސާއާ މެދު ނަފުރަތު އުފެދޭ ގޮތަށް ސިފައިން އަމަލުކޮށްގެން ނުވާނެ: ޝަމާލް\nނަޖާހު މަސްއޫދު 23 Apr 2019, 22:53\nސިފައިންގެ 127 ވަނަ އަހަރީ ދުވަސް ފާހަގަ ކުރުމަށް ބޭއްވި ރަސްމިއްޔާތުގެ ތެރެއިން (ކ-ވ) ޗީފް އޮފް ޑިފެންސް ފޯސް އަބްދުﷲ ޝަމާލް، ރައީސް އިބްރާހިމް މުހައްމަދު ސޯލިހު އަދި ޑިފެންސް މިނިސްޓަރު މާރިޔާ އަހުމަދު ދީދީ -- ފޮޓޯ: ރައީސް އޮފީސް\nސިފައިންގެ މުއައްސަސާއާ މެދު ރައްޔިތުންގެ މެދުގައި ނަފުރަތު އުފެދޭ ގޮތަށް ސިފައިން އަމަލުކޮށްގެން ނުވާނެ ކަމަށް ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވެއްޖެއެވެ.\nސިފައިންގެ 127 ވަނަ އަހަރީ ދުވަސް ފާހަގަ ކުރުމަށް ކަޅުތުއްކަލާ ކޮށީގައި ބޭއްވި ޖަލްސާގައި ވާހަކަފުޅު ދައްކަވަމުން ޝަމާލް މިރޭ ވަނީ ދިވެހި ސިފައިންގެ ދައުރު ވަރަށް ފުޅާ ކަމަށް ވިދާޅުވެފައެވެ. އަދި ސިފައިންގެ ދައުރުގެ ތެރޭގައި ހިމެނޭ ކަންކަމާ ބެހޭގޮތުން ވާހަކަފުޅު ދައްކަވަމުން އޭނާ ވަނީ ސިފައިންނާއި ރައްޔިތުންނާ އޮންނަން ޖެހޭ ގުޅުމާ ބެހޭގޮތުން ވާހަކަފުޅު ދައްކަވައިފައެވެ.\n"އަޅުގަނޑުމެން ސިފައިން ވާން ޖެހޭނީ ލޮބުވެތި ރައްޔިތުންގެ ހިތްތަކުގެ ހަމަޖެހުން ކަމުގައި. އެ ހިތްތަކުގެ އިތުބާރާއި ޔަގީންކަން ލިބިފައިވާ ބައެއް ކަމުގައި،"\nފަޔާ އެންޑް ރެސްކިއު ކޯސްޓްގާޑް އަދި މެޑިކަލް ސާވިސް ވާން ޖެހޭނީ ރައްޔިތުންނާ ވަރަށް ބޮޑަށް ގުޅިގެން ކުރާ މަސައްކަތަކަށް ކަމަށް އޭނާ ވިދާޅުވިއެވެ. މިހާރުވެސް އެ ވިސްނުމުގައި ހުޅުވާލެވިގެން މަސައްކަތް ކުރަމުން އަންނަ ކަމަށް ޝަމާލް ވިދާޅުވިއެވެ. އެކަމުގެ ހެޔޮ ނަތީޖާ މިހާރުވެސް ފެންނަމުންދާ ކަމަށްވެސް ވިދާޅުވިއެވެ.\nޝަމާލް ވިދާޅުވީ، ސިފައިންގެ ހިދުމަތަށް 127 އަހަރު ފުރިފައިވާއިރު، އެ މުއްދަތުގެ ތެރޭގައި ސިފައިންގެ މުއައްސަސާއާ މެދު ނަފުރަތު އުފެދޭ ކަމެއް ސިފައިންނަށް ކުރެވިފައިވާނަމަ އެކަމުން މިއަދު އިބުރަތް ހާސިލު ކުރަން ޖެހޭ ކަމަށެވެ.\n"ސިފައިންގެ ހިދުމަތަށް 127 އަހަރު ފުރިގެން ދިޔަ އިރު، ގައުމީ ހަޔާތުގައި ވަރަށް ގިނަ ތަޖުރިބާތަކެއް ސިފައިން ވަނީ ކޮށްފައި. މި ގަދަރުވެރި މުއައްސަސާއަށް އެއްވެސް ރައްޔިތެއްގެ ނަފުރަތުގެ ކަޅި އަމާޒުވާ ގޮތަށް އަޅުގަނޑުމެން ހަމަ ޔަގީނުންވެސް އެއްވެސް ކަމެއް ކޮށްގެން ނުވާނެ. އެފަދަ ކަމެއް މާޒީގައި ހިނގާފައިވާ ނަމަ އަޅުގަނޑުމެން މަސައްކަތް ކުރަން ޖެހޭނީ އެކަމުން ފިލާވަޅާއި އިބުރަތް ހާލިލުކޮށް ކުރިމަގު އުޖާލާ ކުރުމަށް،"\nޝަމާލް މިރޭ އިތުރަށް ވިދާޅުވީ، ރައީސް ސޯލިހާއި ޑިފެންްްސް މިނިސްޓަރު މާރިޔާ އަހުމަދު ދީދީގެ ލަފާފުޅުގެ މަތިން އެމްއެންޑީއެފްގެ ލީޑާޝިޕްގެ އިސްތިރާޖީ މަގު މިހާރު އިއުލާނުކޮށްފައިވާ ކަމަށެވެ. އޭގެ ތެރޭގައި ހިމެނެނީ ސިފައިންގެ ވެލްފެއާގެ ކަންކަން ވަރުގަދަ ކުރުމާއި، އެމްއެންޑީއެފްގެ އޮޕަރޭޝަނަލް ގާބިލުކަން ވަރުގަދަ ކުރުމާއި، ސިފައިންގެ މެދުގައި އިންސާފާއި ހަމަހަމަކަމާއި އުސޫލުތަކުގެ ހަރުދަނާކަން މިހާރަށް ވުރެ ވަރުގަދަ ކުރުމާއި ސިފައިންނާއި ރައްޔިތުންނާ މެދު އޮންނަ ގުޅުން ވަރުގަދަ ކުރުން ކަމުގައި އޭނާ ވިދާޅުވިއެވެ.\nމިރޭ ކަޅުތުއްކަލާ ކޮށީގައި ކުރިއަށް ގެންދިޔަ ޖަލްސާގައި ރައީސް އިބްރާހިމް މުހައްމަދު ސޯލިހު ވަނީ ޝަރަފުވެރިކޮށްދެއްވައިފައެވެ. އަދި އެ ޖަލްސާގައި ޑިފެންސް މިނިސްޓަރު މާރިޔާ އަހުމަދު ދީދީވެސް ބައިވެރިވެވަޑައިގެންނެވިއެވެ.\nއެ ޖަލްސާގައި ރައީސް ސޯލިހު ވަނީ ސިފައިންގެ ކެޕްސްޓޯން ޑޮކްޓްރީން ނެރެދެއްވައިފައެވެ.\nބްރިޖާއި މާލޭގެ ބައެއް ސަރަހައްދުުތައް ބަންދުކުރަނީ\nރައީސް ނަޝީދު، ސިފައިންގެ ވެރިންނާ ބައްދަލު ކުރައްވަފި\nކައްދުއިން އިތުރު 24 މީހުން ޕޮޒިޓިވް، ޖުމުލަ 59


މިނިސްޓްރީގެ ނަންބަރު: (IUL)88-ADHR/88/2021/95 އިޢުލާނާއި ގުޅިގެން ޓޫރިޒަމް ގޯލްޑަން ޖުބްލީ އަހަރު ފާހަގަކުރުމަށް ތައްޔާރުކޮށްފައިވާ ތީމު ސޯންގް "ނަލަ ނަލަ ރާއްޖެ" ލަވައަށް ވީޑިއޯ ތައްޔާރު ކޮށްދޭނެ ފަރާތެއް ހޯދުމަށް ކުރި އިޢުލާނަށް އެކަށީގެންވާ ތަރުހީބެއް ލިބިފައިނުވާތީ ދެންނެވުނު އިޢުލާން ބާޠިލްކުރެވިފައިވާ ކަމުގައި ދަންނަވަމެވެ. އަދި ދެވަނަ ފަހަރަށް މި މަސައްކަތް ކުރުމަށް އަލުން އިޢުލާން ކުރަމެވެ.\nވީމާ، މިމަސައްކަތް ކުރުމަށް ޝައުޤުވެރިވާ ފަރާތްތަކުން 20 ޑިސެމްބަރު 2021 ވާ ހޯމަ ދުވަހުގެ މެންދުރު 11:00 އަށް އަންދާސީ ހިސާބު ހުށަހެޅުއްވުން އެދެމެވެ. އަދި މި އިޢުލާނާއި ގުޅޭ އިތުރު މަޢުލޫމާތު ބޭނުންފުޅުވާނަމަ 19 ޑިސެމްބަރު 2021 ވާ އާދިއްތަ ދުވަހުގެ 13:00 ގެ ކުރިން މިނިސްޓްރީގެ އީމެއިލް [email protected] އަށް އީމެއިލް ކުރައްވައިގެން ސާފުކުރެއްވުން އެދެމެވެ. މިއިއުލާނާއިއެކު ބީލަމާއިގުޅޭ މަޢުލޫމާތު ކަރުދާހާ ޖަދުވަލުތައް އެއްކަރުދާސް ކުރަމެވެ.\n09 ޑިސެންބަރު 2021\nޕަބްލިޝްކުރި ތާރީޚު: 09 ޑިސެންބަރު 2021\nސުންގަޑި: 20 ޑިސެންބަރު 2021 11:00


SunOnline: Mini-bus ge hidhumaiy January mahu fashanee\nމާލޭގެ މިނީބަހުގެ ހިދުމަތް ޖެނުއަރީ މަހު ފަށަނީ\nނަޖާހު މަސްއޫދު 22 Oct 2019, 10:31\nމާލޭގައި މީގެ ކުރިން ބަހުގެ ހިދުމަތް ދިން ދުވަސްވަރު -- ސަން ފައިލް ފޮޓޯ\nއަންނަ އަހަރުގެ ޖެނުއަރީ މަހުގެ ތެރޭގައި މާލޭގައި މިނީ ބަހުގެ ހިދުމަތް ދޭން ފަށާނެ ކަމަށް ޓްރާންސްޕޯޓު މިނިސްޓަރު އައިޝަތު ނަހުލާ ވިދާޅުވެއްޖެ އެވެ.\nމިނީ ބަހުގެ ހިދުމަތް ފެށުމަށް ކުރަން ޖެހޭ ކަންތައްތައް ކުރުމަކީ ސަރުކާރުގެ 100 ދުވަހުގެ ވައުދުތަކުގެ ތެރޭގައި ހިމެނޭ ކަމެކެވެ. މިއަދު ރާއްޖެ ޓީވީގެ ފަށާއިރު ޕްރޮގްރާމުގައި ވާހަކަފުޅު ދައްކަވަމުން ނަހުލާ ވިދާޅުވީ، އެ ހިދުމަތް ފަށަން މިނިސްޓްރީ އިން ކުރަން ޖެހޭ ހުރިހާ ކަމެއް ނިމިފައިވާ ކަމަށެވެ. އޭނާ ވިދާޅުވީ،\n"އެކަން ފައްޓަން ޖެހޭ މަސައް ކޮން ބަހެއް ކިހިނެއް ކަން ހަދަންވީ. ކޮން ސައިޒެއް ކަމެއް، ސީޓުން ހުންނަން ޖެހޭ ވަރާއި، މި ހުރިހާ ކަމެއް ކަނޑައެޅި ނިމިފައި ވަނީ. އަޅުގަނޑުމެން ވާނީ އެމްޓިސީސީއާ ހަވާލުކޮށްފައި،" ނަހުލާ ވިދާޅުވި އެވެ.\nއޭނާ ވިދާޅުވީ، ދެން މިހާރު ބާކީ އޮތީ އެމްޓީސީސީ އިން އެ ހިދުމަތް ފެށުން ކަމަށެވެ. އެމްޓީސީސީ އިން އެކަން ކުރިއަށް ނުގޮސް ހުރީ ބޭނުންވާ ފައިނޭންސް ހަމަނުޖެހިގެން ކަމަށް އޭނާ ވިދާޅުވި އެވެ. އެކަމަކު، އަންނަ އަހަރުގެ ޖެނުއަރީ މަހުގެ ތެރޭގައި ހުރިހާ ކަމެއް ނިމި ހިދުމަތް ފެށޭނެ ކަމަށް ނަހުލާ ވިދާޅުވި އެވެ.\nއޭގެ އިތުރުން ވެސް ޓްރާންސްޕޯޓް މިނިސްޓްރީގެ މަސައްކަތްތަކާއި ޖުމްލަ ގޮތެއްގައި ސަރުކާރާ ބެހޭ ގޮތުން ނަހުލާ ގިނަ ވާހަކަތަކެއް ދެއްކެވި އެވެ.\nރެޖިސްޓްރީގެ މައްސަލަ ހައްލު ކުރާނެ\nމާލޭގައި އެއް ގަރާޖެއްގައި ގިނަ އަދަދެއްގެ ވެހިކަލްތައް ރަޖިސްޓްރީ ކުރާ މައްސަލައަކީ މާލެ ތޮއްޖެހުމަށް މަގުފަހިވާ ކަމެކެވެ. އެކަން ހައްލު ކުރަން ކުރަން ޖެހޭ ކަންތައްތައް ކުރާނެ ކަމަށް މީގެ ކުރިން މިނިސްޓްރީއިން ބުންޏެވެ.\nނަހުލާ މިއަދު ވިދާޅުވީ، އެގޮތަށް ރެޖިސްޓްރީކޮށްފައިވާ ވެހިކަލްތައް ކުއްލިއަކަށް ބޭރުކޮށްލައިފި ނަމަ އެތައް ބަޔަކަށް ދަތިވާނެ ކަމަށެވެ. އެހެންކަމުން، ސަރުކާރެއްގެ ހައިސިއްޔަތުން އެކަހަލަ ކަންތައްތައް ދިމާވެފައި ހުރި މީހުންނަށް ގޮތްތަކެއް ހޯދަން ޖެހޭ ކަމަށް ވިދާޅުވެ އެ ހައްލު ހޯދަން މަސައްކަތް ކުރަމުންދާ ކަމަށް ނަހުލާ ވިދާޅުވި އެވެ.\n"އެ ގޮތްތައް ހޯދުމަށް ފަހު ރަޖިސްޓްރީތައް ބަދަލުކުރެވިގެން ދާނީ." ނަހުލާ ވިދާޅުވި އެވެ.\nއޭގެ އިތުރުން، މިހާރު ރެޖިސްޓްރީ ކުރެވޭ ވެހިކަލްތަތުގައި އެކަހަލަ މައްސަލަތަކެއް ނުހުންނާނެ ކަމަށް ނަހުލާ ވިދާޅުވި އެވެ.\nއެއް ގަރާޖެއްގައި ގިނަ ވެހިކަލް ރަޖިސްޓްރީ ކުރާ މައްސަލައަކީ ޓްރާންސްޕޯޓު އޮތޯރިޓީ ހިމެނޭ ގޮތަށް ވަރަށް ބައިވަރު މީހުން ގުޅިގެން ހިންގާ ކަމެއް ކަމަށް ނަހުލާ ވިދާޅުވި އެވެ. އެހެންކަމުން، ހަމައެކަނި އެކަން ކުރާ އާންމު މީހާއަށް އަދަބު ދިނުމުގެ ބަދަލުގައި މުޅި މައްސަލައަށް ހައްލެއް ހޯއްދަވަން ބޭނުންފުޅުވާ މޭރުމަކުން އޭނާ ވާހަކަފުޅު ދެއްކެވި އެވެ.\nޓްރާންސްޕޯޓު މިނިސްޓަރު އައިޝަތު ނަހުލާ -- ސަން ފޮޓޯ: އަހުމަދު އަވްޝަން އިލްުޔާސް\nޓްރާންސްޕޯޓު އޮތޯރިޓީގައި ކޮރަޕްޝަންގެ މައްސަލަތައް އެބަ ހުރި\nޓްރާންސްޕޯޓު އޮތޯރިޓީގައި ކޮރަޕްޝަންގެ މައްސަލަތައް ހުރި ވާހަކައަކީ އާންމުކޮށް ދައްކާ ވާހަކައެކެވެ. ނަހުލާ ވިދާޅުވީ، އެފަދަ މައްސަލަތައް އެ އޮތޯރިޓީގައި ހުރި ކަމަށެވެ. އަދި އާންމުން ތުހުމަތުގެ އިނގިލިތައް ދިއްކުރަނީ އެކަމުގައި ހަގީގަތެއް އޮތުމުން ކަމަށް ވިދާޅުވި އެވެ.\nއޭނާ ވިދާޅުވީ، އެފަދަ މައްސަލަތަކަށް އިސްކަމެއް ދީގެން އެކަންތައްތައް ހައްލު ކުރަން މަސައްކަތް ކުރަމުންދާ ކަމަށެވެ. އަދި އެއީ ކުރީންސުރެ ފެށިގެން ކުރިއަށްދާ ކަންތައްތައް ކަމުން، އެކަންތައްތައް ހުއްޓުވަން ދަތިވާ ކަމަށް ވިދާޅުވި އެވެ.\nމާފަރު އެއާޕޯޓު ނުހުޅިގެން އުޅެނީ ޓެކްނިކަލް މައްސަލަތަކެއް އުޅޭތީ\nރައީސް ޔާމީންގެ ވެރިކަމުގެ ތެރޭގައި ފެށި މާފަރު އެއާޕޯޓުގެ މަސައްކަތް މިހާރު ގާތްގަނޑަށް ނިމިފައިވާ އިރު އަދި ވެސް އެ އެއާޕޯޓު ހުޅުވާނެ ތާރީހެއް އެނގިފައި ނުވެ އެވެ.\nނަހުލާ ވިދާޅުވީ، އެ އެއާޕޯޓުގެ ފައިނޭންސްގެ މައްސަލަތަކެއް ދިމާވުމުން، އޭނާ އަބޫ ދާބީއަށް ވަޑައިގެން އެއާޕޯޓުގެ ފައިނޭންސް ހައްލު ކުރެއްވި ކަަމަށެވެ. އެއީ އޭނާ ކުރެއްވި ފައިދާ ހުރި ދަތުރެއް ކަމަށް ވިދާޅުވި އެވެ.\nނަހުލާ ވިދާޅުވި ގޮތުގައި މާފަރު އެއާޕޯޓު ނުހުޅުވިގެން އުޅެނީ ޓެކްނިކަލް ދަތިތަކެއް އުޅޭތީ އެވެ. އެކަމަކު، އެއީ ކޮން ޓެކްނިކަލް ދަތިތަކެއް ކަމެއް އޭނާ ހާމައެއް ނުކުރައްވަ އެވެ.\n"ތޮއްޖެހުން ހައްލު ކުރެވޭނީ ވިސްނުން ބަދަލުކޮށްގެން"\nމާލޭގައި އުޅަނދުތައް ގިނަވެ މަގުތައް ތޮއްޖެހޭ މައްސަލައާ ގުޅޭ ގޮތުން ވެސް މިއަދު ނަހުލާ ވާހަކަފުޅު ދެއްކެވި އެވެ.\nއޭނާ ވިދާޅވުީ ޓްރެފިކް ތޮއްޖެހޭ މައްސަލަ ހައްލު ކުރެވޭނެ ކަމަށެވެ. އެކަމަކު، އެކަމަށް ވަގުތު ނަގާނެ ކަމަށާއި، އާންމުންގެ ވިސްނުން ވެސް ބަދަލު ކުރަން ޖެހޭ ކަމަށް އެނާ ވިދާޅުވި އެވެ.\n"އަޅުގަނޑުމެންނަށް އެބަ އެނގެން ޖެހޭ ކޮންމެ ދެމަފިރިއެއްގެ އަތުގައި ދެ ކާރާއި ދެ ސައިކަލާ މި ގޮތަށް އޮވެގެން އަޅުގަނޑުމެންނަށް ފަސޭހައެއް ނުވާނެކަން. އަމިއްލަ ވިސްނުމުގައި ނުވަތަ އަމިއްލައަށްވާ ފައިދާއަށް ވުރެ ބޮޑަށް އެންމެންނަށް ފައިދާވާނީ ކޮން ގޮތަކަށްތޯ ބަލައި، އެއަށް ވިސްނުމަށް އަޅުގަނޑުމެންގެ ވިސްނުން ބައްޓަން ކުރުން މުހިންމު،" ނަހުލާ ވިދާޅުވި އެވެ.\nއޭނާ ވިދާޅުވި ގޮތުގައި މާލެއަކީ ބޮޑެތި އުޅަނދުތައް ދުއްވަން އެކަށީގެންވާ ތަނެއް ނޫނެވެ. އެހެންކަމުން، މާލެއާ ގުޅޭ މޮޑެލްއެއް ހޯދަން ޖެހޭ ކަމަށް ދޭހަވާ ގޮތަށް އޭނާ ވާހަކަފުޅު ދެއްކެވި އެވެ.\n"ސަރުކާރު ސްލޯ ކަމަށް ގަބޫލެއް ނުކުރަން"\nސަރުކާރުގެ މަސައްކަތްތައް ދާލެއް ލަސް ކަމަށް ބުނެ ސިޔާސީ މީހުން ފާޑުކިޔައެވެ. އެކަމަކު، ނަހުލާ އެކަން ގަބޫލުފުޅެއް ނުކުރައްވަ އެވެ.\n"އަޅުގަނޑު އެއްގޮތަކަށް ވެސް އެ ވާހަކަ ގަބޫލެއް ނުކުރަން. ސަބަބަކީ ސަރުކާރެއް ބަދަލުވެގެން އައި ހާލަތު ރައްޔިތުންނަށް އެނގޭނެ. ވަރަށް ބޮޑަށް ހަމަ ބަލައިވެސް ގަންނާނެ،" ނަހުލާ ވިދާޅުވި އެވެ.\nއޭނާ ވިދާޅުވީ ރައްޔިތުންނަށް ފައިދާ ހުރި ކަންތައްތައް ކުރުމުގައި ސަރުކާރުގެ ސްޕީޑު އަވަސް ކަމަށެވެ.\n"މަސައްކަތްތަކާއި ރައްޔިތުންނަށް ލުއިފަސޭހަ ގޮތްތައް ގެނެސްދިނުމަށް ޓަކައި މިއަދުގެ ސަރުކާރުން ކުރަމުންދާ މަސައްކަތްތައް ހަމަ ވަރަށް ބާރު ސްޕީޑެއްގައި ކުރިއަށް ދަނީ." ނަހުލާ ވިދާޅުވި އެވެ.\nހިޔާ ފްލެޓްތަކުގެ ކުލި 7000 އަށް ވުރެ ދަށްކުރަނީ


Rulhi Aisfai Huri Mi Kujja Ge Photo Mulhi Mees Media Gai! - Vaguthu\nރުޅި އައިސްފައިހުރި މި ކުއްޖާގެ ފޮޓޯ މުޅި މީސް މީޑިއާގައި\nލޫނާ ރުޅި އައިސްފައި\nއެމެރިކާަގެ އޮހާޔޯގައި ދާދި ފަހުން އުފަންވި ތުއްތު ކުއްޖެއްގެ އެންމެ ފުރަތަމަ ފޮޓޯ ޝޫޓު ނަގަން ފޮޓޯގްރަފަރެއް ގޮސް ނެގި ފޮޓޯތަކަށް މުޅި ދުނިޔޭގެ ސަމާލުކަން މިވަނީ ހުއްޓިފައެވެ. އެއީ ސަބަބެއް ނެތިއެއްވެސް ނޫނެވެ.\nއާއްމުކޮށް ކުޑަކުދިންގެ ފޮޓޯ ނަގާއިރު އެކުދިން ތިބޭނީ ނިދާފައެވެ. ނުވަތަ ހިނި އައިސްފައެވެ. އެކުދިން ރުޅި އައިސް މޫނު ހަދާފައި ވަރަށް ނުތިބެއެވެ. ޙާއްސަކޮށް އެހައި ކުޑައިރުގައެވެ. ފޮޓޯ އިން އެ ފެންނަ ލޫނާގެ އެ ފޮޓޯތައް ނަގާފައި ވަނީ އެ ކުއްޖާގެ އުމުރުން އެންމެ ދެ ހަފްތާގައެވެ.\nލޫނާގެ ފޮޓޯ ނަގަން ދިޔަ ފޮޓޯގްރަފަރު ބުނެފައި ވަނީ އެ ޝޫޓު ދިޔައީ އޭނާ ހީކުރި ގޮތަށް ނޫން ކަމަށާއި އެހެން ނަމަވެސް އެ ފޮޓޯތައް ވަރަށް ލޯބި ކަމަށެވެ.\nމި ކުއްޖާގެ ފޮޓޯތައް މުޅި މީސް މީޑިއާގައި ދައުރުވަމުން އަންނައިރު، ގޫގުލް ސާޗުގައި "ގްރަމްޕީ ބޭބީ" އޭ ޖަހައިލުމުން އެންމެ ފުރަތަމަވެސް ފެންނާނީ ލޫނާގެ ފޮޓޯތައްކަން ފާހަގަކޮށްލެވެއެވެ.\nމުޅި މީސް މީޑިއާގައި މި ފޮޓޯތައް ދައުރުވަމުން އަންނައިރުގައި ގިނަ ބަޔަކު ބުނަމުން އަންނަނީ ލޫނާ އެ ފޮޓޯގްރަފަރު ދެކެ އެހާ ގަޔާ ނުވަނީ ކަމަށާއި އެހެން ރުޅިއައިސްފައި އޮންނަ ސަބަބާކީ އެއީ ކަމަށެވެ. ލޫނާގެ ފުރަތަމަ ފޮޓޯ ސެޝަނައް ފަހު ދެން އެ ފޮޓޯގްރަފު ނެގި ފޮޓޯތަކުގައިވެސް ލޫނާ ހުރީ އޭނާ އާއި ދިމާލަށް ރުޅިއައިސްފައި ހުރި ވައްތަރަށް ބަލަހައްޓައިގެންނެވެ.\nޑިސެމްބަރު 14, 2019 16:03


މުަހައްމަދު އަބުދުއްﷲ ސަފީގު – Page 2\nކަރަޕްޝަނާ ދެކޮޅަށް ވެލިދޫ ޒުވާނުން އަޑު އުފުލައިފި\n18 ޖުލައި މުަހައްމަދު އަބުދުއްﷲ ސަފީގު\nކަރަޕްޝަނާ ދެކޮޅަށް ނ.ވެލިދޫ ޒުވާނުން އަޑު އުފުލައިފި އެވެ. މިކަމަށްޓަކައި ވެލިދޫ ބޮޑެތި މަގުތަކުގައި ބޭއްވި ހިނގާލުން އޮތީ މިމަހުގެ 17 ވީ ހޮނިހިރު ދުވަހު ހަވީރު އެވެ. މި ހިނގާލުމުގައި ތަފާތު ޝުޢޫރުތައް ފާޅުކޮށްފައިވާ ބޯޑުތައް ހިފައިގެން ތިބެ ވަނީ ކޮރަޕްޝަނުގެ މައްސަލަތައް ބެލުމަށާއި އެކަމަށް ތުހުމަތު ކުރެވޭ މީހުން ހައްޔަރުކުރުމަށް ގޮވާލާފައެވެ. އެއްވެސް ސިޔާސީ ޕާޓީއެއްގެ ކުލައެއް ނުޖެހި ބޭއްވި މިހިނގާލުމުގައި ވެލިދޫގައި ތިބި ގިނަ ޢަދަދެއްގެ ޒުވާނުން ބައިވެރިވިއެވެ. އަދި ޒުވާނުންނަށް ހިތްވަރު ދިނުމުގެ ގޮތުން ރަށުގެ ބައެއް ހަރު\nރައީސްގެ ރޭޑިއޯ ޚިޠާބު: ދެކުނު ކޮރެއާ ދަތުރުފުޅަށާއި، ލާމަރްކަޒީ ބިލަށާއި، ސިފައިންގެ ޚިދްމަތުގެ މައްޗަށް ބައްލަވާލައްވައިފި\n23 އޭޕްރީލް މުަހައްމަދު އަބުދުއްﷲ ސަފީގު\nދެކުނު ކޮރެއާގެ ސޯލްގައި ހުންނަވައިގެން، ރައީސުލްޖުމްހޫރިއްޔާ މުޙަންމަދު ނަޝީދު މިއަދު ދެއްވި އެމަނިކުފާނުގެ 45 ވަނަ ރޭޑިއޯ ޚިޠާބުގައި، އެމަނިކުފާނު އެޤައުމަށް ކުރައްވަމުން ގެންދަވާ ދަތުރުފުޅުގެ މައްޗަށާއި، ލާމަރްކަޒީ ބިލަށާއި، އަދި ސިފައިންގެ ޚިދްމަތުގެ މައްޗަށް ބައްލަވާލައްވައިފިއެވެ.\nސާނަވީ އިމްތިހާނުން މުޅިރާއްޖެއިން ދެވަނަ ނ.އަތޮޅު މަދަރުސާގެ ދަރިވަރަކު ހޯދައިފި\n– ނ.އަތޮޅުގެ ބާރަ ކުއްޖަކު ސާނަވީ އިމްތިހާނުގެ ގަދަ ދިހަ ވަނައިގެ ތެރޭގައި ހިމެނިފައިވޭ . 2009 ވަނަ އަހަރުގެ ޘާނަވީ ތަޢުލީމް ނިންމާ އިމްތިހާންތަކުން މުޅި ރާއްޖެއިން ދެވަނަ ނ. އަތޮޅު މަދަރުސާގެ ދަރިވަރެއް ކަމުގައިވާ ނ. މަނަދޫ އައްސޭރި ލުބުނާ ޙަމީދު ހޯދައިފިއެވެ.\nޔޫއެން. ޗެމްޕިއަންސް އޮފް ދި އާރތް އެވޯޑް، ރައީސް ނަޝީދަށް އަރުވައިފި\nތިމާވެށީގެ ރޮނގުން ދުނިޔޭގައި ދެވޭ އެންމެ ޝަރަފްވެރި އެވޯޑް ކަމުގައިވާ “ޔޫ.އެން. ޗެމްޕިއަންސް އޮފް ދި އާރތް އެވޯޑް” ރައީސުލްޖުމްހޫރިއްޔާ މުޙަންމަދު ނަޝީދަށް އަރުވައިފިއެވެ. ދެކުނު ކޮރެއާގެ ވެރިރަށް ސޯލްގައި ރާއްޖޭ ގަޑިން މިއަދު މެންދުރުފަހު3ޖެހިއިރު އޮތް ރަސްމިއްޔާތެއްގައި، މި އެވޯޑު ރައީސުލްޖުމްހޫރިއްޔާއަށް އެރުއްވީ، ޔުނެޕްގެ އެގްޒެކެޓިވް ޑިރެކްޓަރ އާކިމް ސްޓައިނާރ އެވެ.\nއެމަޖެންސީ ހާލަތްތަކުގައި ބޭނުންކުރުމަށް ހަތަރު ޖަނަރޭޓަރު ގެނައުމަށް ނޯތު ޔުޓިލިޓީޒުން ނިންމައިފި\nއުތުރު ޕްރޮވިންސް ޔުޓްލިޓީސް ކުންފުނިން (ނޯތު ޔުޓިލިޓީޒް) އެ ކުންފުނީގެ ދަށުގައިވާ އިންޖީނުގެތަކުގައި އެމަޖެންސީ ހާލަތްތަކުގައި ބޭނުންކުރުމަށް ހަތަރު ޖަނަރޭޓަރު ގެނައުމަށް ނިންމައިފިއެވެ.


Meedhoo Ge Currentuge Mahsala Hahlukuran Councilun Fenaka Aa Bahdhalu Kuranee\nމީދޫ ކަރަންޓު މައްސަލާގައި ރޭ ކުރި މުޒާހަރާ---\nމީދޫ ކަރަންޓުގެ މައްސަލަ ހައްލުކުރަން ކައުންސިލުން ފެނަކައާ ބައްދަލުކުރަނީ\nރ. މީދޫއަށް ދިމާވެފައިވާ ކަރަންޓުގެ މައްސަލަ ހައްލުކުރުމަށް މިއަދު ފެނަކައާ ބައްދަލުކުރަން ނިންމަވާފައިވާކަމަށް އެރަށު ކައުންސިލުން ބުނެފިއެވެ.\nސީއެންއެމްއާ ވާހަކަ ދައްކަވަމުން މީދޫ ކައުންސިލުގެ މެމްބަރު ރައްޒާން ޒަރީރު ވިދާޅުވީ، ރަށުން ކަރަންޓު ކެނޑޭ މައްސަލަ ވަރަށް ބޮޑުވެފައިވާތީ ރޭވެސް އެރަށު ރައްޔިތުން މުޒާހަރާކޮށްފައިވާކަމަށެވެ. އަދި ކަރަންޓު ކެނޑޭ މައްސަލަ ހައްލުކުރުމާއި ގުޅޭގޮތުން މިއަދުގެ ވަގުތެއްގައި އެރަށު ފެނަކަ ބްރާންޗުގެ ވެރިންނާއި ބައްދަލުކުރަން ނިންމަވާފައިވާކަމަށް ރައްޒާން ވިދާޅުވިއެވެ.\n"މިއަދު ފެނަކައާ ބައްދަލުކުރަން ނިންމާފަ އޮތީ. ދެން ކަރަންޓުގެ މައްސަލަ ހައްލުކުރަން އާ ޖަނަރޭޓަރެއް ގެންނާނެކަން މިއަދުގެ ބައްދަލުމުގެ ތެރެއިން ނިންމާނެކަމަށް ބެލެވެނީ." ރައްޒާނު ވިދާޅުވިއެވެ.\nމީގެކުރިން ވެސް މީދޫއަށް ކަރަންޓުގެ މައްސަލަ ކުރިމަތިވެ ފެނަކައިގެ ވެރިން ވަނީ އެރަށަށް އާ ޖަނަރޭޓަރެއް ގެންދާނެކަމަށް ބުނެފައެވެ. ނަމަވެސް މިއަދާއި ހަމައަށް ވެސް ފެނަކައިގެ ވެރިން އެރަށަށް ގެންދަން ބުނި އާ ޖަނަރޭޓަރު އެރަށަށް ގެންގޮސްފައެއް ނުވެއެވެ.


ތާރީޚުގެ ތެރެއިން ތިމާވެށީގެ ވަޒީރުންގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nތާރީޚުގެ ތެރެއިން ތިމާވެށީގެ ވަޒީރުންގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n13 ޖޫން 2019، ރިފަރެންސް: SA/RIMS/2019/38\nއަޅުގަނޑު އައީ މި ތަނުގައި ވާހަކަ ދައްކާކަށް ނޫން، ޞިއްޙީ ޙާލު ހުރިގޮތުން. އެހެންނަމަވެސް، ހިތަށްއެރީ މިވަރުގެ ބައްދަލުވުމެއް ދާއިރުގައި، ހަމަ ކޮންމެވެސް އެއްޗެއް އަޅުގަނޑު ބުނެލަންޖެހޭނެއޭ.\nފުރަތަމަ ކަމަކަށް، އެންވަޔަރަންމަންޓް މިނިސްޓަރަށާއި، އަދި ކުރިން ތިމާވެށީގެ މަސައްކަތްތައް، އެކި ދުވަސްވަރު، އެކި މިނިސްޓްރީތަކުގެ ދަށުގައި ކުރަމުން އައިއިރުގައި، ވަޒީރުކަން ކުރެއްވި ހުރިހާ ބޭފުޅުންނަށާއި، އަދި މިހާރުގެ އެންވަޔަރަންމަންޓް މިނިސްޓްރީގެ ހުރިހާ ބޭފުޅުންނަށް އިޚްލާޞްތެރިކަމާ އެކުގައި ޝުކުރު ދަންނަވަން އިނގޭތޯ.\nއަޅުގަނޑު ގަބޫލުކުރާގޮތުގައި، ޤައުމެއްގެ ޙަޔާތުގައި އަދި ޚާއްޞަކޮށް، ދިވެހިރާއްޖޭގެ ޙަޔާތުގައި ފާހަގަކުރާނެ އެންމެ މުހިއްމު ދުވަހަކީ ތިމާވެށީގެ ދުވަސް. އެއީ އެއަށްވުރެ މުހިއްމު ދުވަހެއް ފާހަގަކުރާކަށް ލިބޭނެ ކަމަކަށް އަޅުގަނޑު ގަބޫލެއްނުކުރަން. މިހެން މި ދެންނެވީ، އަޅުގަނޑުމެން މިއަދު މި މަސައްކަތް މި ކުރަނީ، މި ޤައުމު، އަންނަން އޮތް ޖީލުތަކަށް މި އޮތްގޮތަށް ގެނެސްދިނުމަށްޓަކައި. އެކަން އަޅުގަނޑުމެންނަށް ކުރެވޭނީ، އަޅުގަނޑުމެން މިއަދު މިކުރާ މަސައްކަތް ކުރެވިގެން.\nއެހެންވީމާ، މިއަދަކީ އެންމެ ފާހަގަކުރެވޭ ދުވަސް ކަމުގައި އަޅުގަނޑު ގަބޫލުކުރަން. އަޅުގަނޑުމެންގެ ސަރުކާރު، ވެރިކަމަށް އައީ ސިޔާސަތުތަކަކާ އެކީގައި. އެންމެ މުހިއްމު އެއް ސިޔާސަތަކީ، ތިމާވެށްޓާބެހޭ ސިޔާސަތު. އެގޮތުން، ސަރުކާރު އެކުލަވައިލިއިރުގައިވެސް ހަމައެކަނި އެ ނަން ކިޔާފައި، އެންވަޔަރަންމަންޓް މިނިސްޓްރީއެއް ހަދަން އަޅުގަނޑުމެން ޤަޞްދުކުރީވެސް ހަމަ އެ ސަބަބަށްޓަކައި. މިހާތަނަށް އުފެދުނު ސަރުކާރުތަކުގެ ތެރޭގައި، އަދި މިހާތަނަށް ހަމައެކަނި އެންވަޔަރަންމަންޓް މިނިސްޓްރީ ކިޔާފައި، ވަކި މިނިސްޓްރީއެއް ހަދާފައެއް ނެތް. އަޅުގަނޑުމެންނަށް ފެނުނީ އެއީ ވަރަށް ޚާއްޞަ ސަމާލުކަމެއް ދޭންޖެހޭ ކަމެއް ކަމަށް.\nދެވަނަ ކަމަކަށް އަޅުގަނޑުމެން ނިންމީ، އީ.ޕީ.އޭ މިނިވަންކުރުން. ފުރިހަމަ އިޚްތިޔާރާއި، ޤާނޫނީ ބާރު ލިބިދީފައި އޮތް ތަނަކަށް އީ.ޕީ.އޭ ހެދުން. އެހެންނަމަވެސް، އަދި މިހާތަނަށް އައިއިރުގައި، ވަރަށްގިނަ ސަބަބުތަކާ ހެދި، އެކަންނުވެ މިއޮތީ. އެހެންނަމަވެސް، އިރާދަކުރެއްވިއްޔާ އަޅުގަނޑުމެން އެކަން ކުރާނަން އިނގޭތޯ.\nމިކަމުގައި ޑޮކްޓަރ ޝަކީލާ ވިދާޅުވި ފަދައިން، އެކިއެކި މިނިސްޓްރީތަކުގެ ތެރޭގައި އޮންނަ ވާދަވެރިކަމާއި، ދޫނުކުރުމާއި އަދި އެންވަޔަރަންމަންޓް މިނިސްޓްރީގައިވެސް އޮތް ބާރުތައް ހިފެހެއްޓުންވެސް އެބައޮތް އިނގޭތޯ. މިނިސްޓަރުވެސް އެބަ އިންނެވި މިތާނގައި.\nއެހެންވީމާ، ކުރިއަށް އޮތް ތާނގައި، އީ.ޕީ.އޭ މިނިވަން ކުރުމަށްޓަކައި އަޅުގަނޑުމެން، ސަރުކާރުން އެކުލަވައިލަންޖެހޭ ޕޮލިސީތައް އެކުލަވައިލުމުގެ މަސައްކަތް ކުރިއަށް ގެންގޮސް، އިރާދަކުރެއްވިއްޔާ އެކަން އަޅުގަނޑުމެން ކުރާނަން އިނގޭތޯ.\nތިންވަނަ ކަމަކަށް އަޅުގަނޑުމެން ނިންމި އެއްކަމަކީ، ގްރީން ޓެކްސްގެ ގޮތުގައި ސަރުކާރަށް ފައިސާ އެބަ ނަގާ. ހަމަ އެ ޓެކްސް، އަޅުގަނޑުމެން މަޖިލީހުގައި ތިބެގެން ފާސްކުރީ. އެއީ ތިމާވެށި ޙިމާޔަތް ކުރުމަށް ޚަރަދުކުރަން ނަގާ އެއްޗެއްގެ ގޮތުގައި. ރާއްޖެ އަންނަ ޓުއަރިސްޓުންގެ އަތުން ނަގާ އެއްޗެއް. އެހެންނަމަވެސް، މިހާތަނަށް އައިއިރުގައި، އެ ބޭނުންކުރަމުން ދިޔައީކީ ކޮންމެހެން އެ ބޭނުމުގައެއް ނޫން. އެހެންނަމަވެސް، އަޅުގަނޑުމެންގެ ވެރިކަމުގައި މިހާހިސާބަށް އައިއިރުގައި، އަޅުގަނޑުމެން މިއޮތީ ގްރީން ޓެކްސްގެ ގޮތުގައި ނަގާ ފައިސާ، ހަމަ ވަކިން އެކައުންޓެއްގައި ބަހައްޓައިގެން، ރާއްޖޭގެ ތިމާވެށި ޙިމާޔަތް ކުރުމަށާއި ރައްކާތެރިކުރުމަށް ޚަރަދުކުރުމަށް. އެނޫން ކަމަކަށް އެ އަޅުގަނޑުމެން ބޭނުމެއްނުކުރާނަން އިނގޭތޯ.\nތިމާވެށި ޙިމާޔަތް ކުރުމުގެ މަސައްކަތަކީ ފަސޭހަކަމެއް ނޫން. ރާއްޖޭގައި އަދި ޚާއްޞަކޮށް. އަޅުގަނޑުމެންނަކީ ޑިވެލޮޕިންގ ކަންޓްރީއެއް. ތަރައްޤީވާން އެބަޖެހޭ. ތަރައްޤީ ކުރަންވެސް އެބަ ބޭނުންވޭ އަޅުގަނޑުމެން. ދުނިޔޭގެ ބައެއް ޔޫރަޕިއަން ވެސްޓަރން ޤައުމުތަކާ ޚިލާފަށް. އެއީ މިހާރު ތަރައްޤީވެ ނިމިފައި ހުރި ޤައުމުތަކެއް. އެމީހުންގެ ފޯކަސްއާއި އަޅުގަނޑުމެންގެ ކުރާ މަސައްކަތާ، ފޯކަސް ތަފާތު އިނގޭތޯ. އެއް ފަޅީގައި މިއޮތީ ރާއްޖެ ތަރައްޤީ ކުރަން ބޭނުންވާ ބައެއް. ވިޔަފާރި ކުރަން ބޭނުންވާ ބައެއް. އަނެއް ފަޅީގައި މިއޮތީ ތިމާވެށި ޙިމާޔަތް ކުރަން ބޭނުންވާ ބައެއް އިނގޭތޯ. އަޅުގަނޑުމެން މިތިބީ ސަރުކާރުގައި. އަދި ޚާއްޞަކޮށް، އަޅުގަނޑު މި ގޮނޑީގައި އިންނައިރުގައި މި ދަތި އާދޭ އިނގޭތޯ.\nއެހެންވީމާ، ތިޔަބޭފުޅުން އަޅުގަނޑުމެންނަށް މީގައި ރަނގަޅު ގޮތްތަކެއް ދައްކަވައިދެއްވަންވާނެ. އެންވަޔަރަންމަންޓް މިނިސްޓްރީއަކީ ވަރަށް ޤާބިލް، ވަރަށް ރަނގަޅު މުވައްޒަފުންތަކެއް ތިބި މިނިސްޓްރީއެއް. ދެންމެ މިތަނުގައި، މީގެކުރިން ވަޒީރުކަން ކުރައްވާފައި ތިއްބެވި ބޭފުޅުން ވިދާޅުވި ފަދައިން. ރަނގަޅަށް ވިސްނަވާފައި، މިކަމުގައި އަޅުގަނޑުމެންނަށް، ސަރުކާރަށް ރަނގަޅު ގޮތްތަކެއް ތިޔަބޭފުޅުން ދައްކަވަންވާނެ އިނގޭތޯ. މިސާލަކަށް، އަޅުގަނޑު ދަންނަވާފާނަން. އިއްޔެ ނޫން އިހަށްދުވަހު އަޅުގަނޑުމެން ޓޫރިޒަމް މިނިސްޓްރީން ކުރި އިޢުލާނެއް އިނގޭތޯ. އޭގައި މި ބުނީ، އެއްވެސް ރަށެއް، ގޮނޑުދޮށް ޙިމާޔަތް ކުރުމަށްވެސް، އެއްވެސް ކަމަކަށް އެހެން ފަޅަކުން، އެހެން ތަނަކުން ވެލި ނަގައިގެން ނުވާނެއޭ. މިހިސާބުން ފެށިގެން މަނާކުރީއޭ. އަޅުގަނޑަށް އޮފީހަށް ނުވަދެވޭ، އޭގެ ޝަކުވާތައް އެބަ އާދޭ އިނގޭތޯ.\nދެން މީގައި އަޅުގަނޑުމެން ކަން ކުރަންވީ ގޮތެއް، ތިޔަބޭފުޅުން ވިދާޅުވެދެއްވާ އިނގޭތޯ. އެ ރަށްވެސް ހަދަންޖެހޭ އެބަ. އެއީ ގޮނޑުދޮށް ގިރަނީ. އަދި އެހެން ކަންތައްތައްވެސް ކުރަންޖެހޭ. އެހެންވީމާ، މިކަހަލަ ކަންތައްތަކާ ދޭތެރޭގައި ސަރުކާރަށް، އަޅުގަނޑުމެންނަށް ތިޔަބޭފުޅުން ރަނގަޅު ގޮތްތައް ދައްކަވަންޖެހޭނެ އިނގޭތޯ.\nހަމައެއާއެކީގައި، ހިއްކައިގެން މި ހަދާ ރަށްރަށުގައި އެބަ ބޭނުންވޭ، ރުއް ގަސް ޖަހަން. އަޅުގަނޑުމެންނަށް މިއަދު މާލޭގައި މި ހަދާ ދެ ޕާކުގައިވެސް މިއުޅެނީ އެ ތަނުގައި ޖަހާނެ ގަހެއް ނުލިބިގެން އިނގޭތޯ. ހަމަ ނުލިބުނު އުޅެއުޅެ. ހަމަ ގަހެއް ނަގަން އުޅޭއިރަށް، ރަނގަޅު ކަމެއް ތިޔަބޭފުޅުން އެކަން ހިފެހެއްޓުން އިނގޭތޯ. މިހާރު މި ޖެހުނީ ބޭރު ޤައުމަކުން ގެންނަން. ދެން މިއަދު ލިބިއްޖެކަންނޭނގެ، އަޅުގަނޑަށް އެނގިފައި އޮތް ގޮތުގައި. ދެން އެ ގަސްތައް ޖެހުމުގެ މަސައްކަތް އެބަ ކުރިއަށް ގެންދޭ.\nއެހެންވީމާ، މިކަންތަކާ ދޭތެރޭގައި ތިޔަބޭފުޅުން ވިސްނާވަޑައިގަންނަވާ. އަޅުގަނޑު ބޭނުން، މި ޤައުމު، އަންނަން އޮތް ޖީލަށް ގެންދަން މި އޮތްގޮތަށް. އަޅުގަނޑުމެން ކުޑައިރު މި އުޅުނު ގޮނޑުދޮށްތަކާއި މަގާ އެއްޗެތި، އަޅުގަނޑުމެންގެ ދަރިންނަށް، ދަރިންގެ ދަރިންނާ ހިސާބަށް ގެންދަން. ހަމައެއާއެކީގައި، އަޅުގަނޑު ބޭނުންވޭ، މި ޤައުމު ތަރައްޤީ ކުރަންވެސް.\nއެހެންވީމާ، މިކަން ކުރެވޭނެ ގޮތްތަކެއް ތިޔަބޭފުޅުން އަޅުގަނޑުމެންނަށް ދައްކަވައިދެއްވާށޭ. އަޅުގަނޑުމެން މިތިބީ ތިޔަބޭފުޅުން ދެއްވާ ޚިޔާލާއި އިރުޝާދާ އެކީގައި ކުރިއަށްދާން. ހަމައެއާއެކީގައި، ރާއްޖެ ތަރައްޤީ ކުރުމަށް، ވިޔަފާރި ކުރަން މި ބޭނުންވާ ބޭފުޅުންނަށްވެސް މަގެއް ފެންނަގޮތަށް، ތަރައްޤީ ކުރެވޭނެ ކަހަލަ ގޮތަކަށް މިކަން ކުރެވޭނެ ގޮތެއް ދައްކަވައިދެއްވާށޭ. އަޅުގަނޑު މިހުރީ ހަމަ ތިޔަބޭފުޅުންނާ އެކީގައި ކަމަށް ދެކެވަޑައިގެން، ކުރިއަށް ވަޑައިގަންނަވާށޭ.\nދެން ދެންމެ އަޙްމަދު ޢަބްދުﷲ ވިދާޅުވީ، ސްކޫލްތަކުގައި އެންވަޔަރަންމަންޓް އެމްބެސެޑަރުން ތައްޔާރުކުރުމަށް. އޭގެކުރިން ތިޔަބޭފުޅުން ވާންވީނޫންތޯ އޭގެ ބަޔަކަށް. ކުރިން މިނިސްޓަރުކަން ކުރައްވާފައި ތިއްބެވި ބޭފުޅުން. ކޮންމެ ބޭފުޅަކީ އެންވަޔަރަންމަންޓް އެމްބެސެޑަރަކަށްވެ، މިކަން ރައްޔިތުންނަށް ކިޔައިދޭން، ތިޔަބޭފުޅުން ނުކުމެވަޑައިގަންނަވައި ލީޑްކޮށްދެއްވާ. އެއަށްފަހުގައި އޭގެފަހަތަށް އަޅުގަނޑުމެން ކުދިން ނެރުމުގެ މަސައްކަތް ކުރާނަން އިނގޭތޯ.\nމިހިރީ އަޅުގަނޑުމެންނަށް ހަމަ ކުރެވެންހުރި ވަރަށްގިނަ ކަންތައްތައް. މިހާރުވެސް ވަރަށްގިނަ ކަންތަކެއް އަޅުގަނޑުމެންވެސް ކުރަމުން އެބަ ގެންދަން. ތިޔަ ވިދާޅުވިހެން، ސިންގަލް ޔޫސްޑް ޕްލާސްޓިކް އެއީ އެއް ކަންތައް. ދެން އިޢާދަކުރަނިވި ހަކަތަ ބޭނުންކުރުމުގެ މަސައްކަތް ކުރިއަށް އެބަ ގެންދޭ. އެހެންގޮސް، ގިނަ ކަންތައްތަކެއް މިހާރުވެސް އެބަ ކުރެވޭ. އެކަމަކު މިކަން ދާއިމީ ގޮތެއްގައި، ދެމެހެއްޓެނިވި ގޮތެއްގައި، އަންނަން އޮތް ޖީލުތަކަށް އަޅުގަނޑުމެންނަށް ގެންދެވޭނީ، އެންމެން އެކީގައި މަސައްކަތް ކުރެވޭނެ މިޞްރާބެއް ހޯދިގެން. އެހެން ނޫނީވިއްޔާ، އެއް މިނިސްޓްރީ އަނެއް މިނިސްޓްރީއާވެސް ވާދަވެރި ތަޅާފޮޅުމަކަށްދާނެ. ގޮސް، ބައެއް ކަންތައްތައް ހުއްޓިފައިވެސް އެބަހުރި. މިވީ ކުޑަދުވަސްކޮޅުގެ ތެރޭގައި، އަޅުގަނޑަށްވެސް އެކަން ތަޖުރިބާ ކުރެވިއްޖެ އިނގޭތޯ. ހަމަ އެ ވާދަވެރިކަމާއި، އެ ހިފެހެއްޓުމާ، މި ހުރިހާ ކަމެއް ކޮންމެ މިނިސްޓްރީއެއްގައިވެސް އެބައޮތް.\nއެހެންވީމާ، އޭގެތެރެއިން ޙައްލު ހޯދެންޖެހޭނެ އަޅުގަނޑުމެންނަށް. ޙައްލު ހޯދޭނީ އަޅުގަނޑުމެން އެކީގައި މަސައްކަތް ކޮށްގެން.


Wembley Stadium Gannan America Ge Mahujanaku Massakkai Kurany - Vaguthu\nއިނގިރޭސިވިލާތުގެ ވެމްބްލީ ސްޓޭޑިއަމް ގަތުމަށް އެމެރިކާގެ ބިލިއަނަރެއް ކަމަށްވާ ޝާހިދު ހާން މަސައްކަތް ފަށައިފިއެވެ.\nމީޑިޔާ ރިޕޯޓުތައް ބުނާގޮތުން އިނގިރޭސި ދެ ވަނަ ޑިވިޝަނުގައި ވާދަކުރަމުން އަންނަ ފުލަމް އާއި އެމެރިކަން ފުޓްބޯޅަ (އެންއެފްއެލް) ގެ ކްލަބެއް ކަމަށްވާ ޖެކްސަންވިލް ޖަގުއާސްގެ އޯނަރުކަން ކުރަމުން އަންނަ ޝާހިދު ހާން ވެމްބްލީ ސްޓޭޑިއަމް ގަތުމަށް މަސައްކަތް ކުރަނީ ގާތްގަނޑަކަށް 600 މިލިއަން ޕައުންޑަށް ވުރެ ބޮޑު އަގަކަށެވެ.\nވެމްބްލީ ސްޓޭޑިއަމް މިހާރު ބަލަހައްޓަމުން އަންނަ އިނގިރޭސި އެފްއޭ އާއި ޝާހިދު ހާން އާއި ދެމެދު މިކަމާ ގުޅޭ ވާހަކަތަށް ދެކެވެމުން އަންނަތާ ދުވަސްތަކެއް ވެފައިވީ ނަމަވެސް ޝާހިދު ހާންގެ ފަރާތުން ރަސްމީކޮށް ވެމްބްލީ ސްޓޭޑިއަމް ގަތުމަށް ހުށަހެޅުމެއް ހުށަހަޅާފައިވަނީ އިއްޔެއެވެ.\nވެމްބްލީ ސްޓޭޑިއަމް ޝާހިދު ހާން އަށް ވިއްކާލައިފިނަމަ އެ ދަނޑުގައި ޝާހިދު ހާންގެ އެންއެފްއެލް ކްލަބު ކަމަށްވާ ޖެކްސަންވިލް ޖަގުއާސްގެ ހޯމް މެޗުތަށް ކުޅޭނެ ކަމަށް ރިޕޯޓުތަށް ބުނެއެވެ. އެމެރިކަން ފުޓްބޯޅައިގެ ރެގިއުލާ ސީޒަން ފަށާނީ ސެޕްޓެމްބަރު މަހުގެ ހަތްވަނަ ދުވަހުއެވެ.\nއެމެރިކަން ފުޓްބޯޅައިގެ މެޗުތަކެއް މީގެކުރިން ވެސް ވެމްބްލީ ސްޓޭޑިއަމްގައި ކުޅެފައިވެއެވެ. އެގޮތުން ޝާހިދު ހާންގެ އެންއެފްއެލް ކްލަބު ކަމަށްވާ ޖެކްސަން ޖަގުއާސް އިން ވަނީ ފާއިތުވި ހަ އަހަރުތެރޭ ފަސް މެޗު ވެމްބްލީ ސްޓޭޑިއަމްގައި ކުޅެފައެވެ. އެގޮތުން އެންމެފަހުން އެ ސްޓޭޑިއަމްގައި އެޓީމުން މެޗެއް ކުޅެފައިވަނީ މިދިޔަ އަހަރުގެ އޮކްޓޫބަރު މަހުއެވެ.\nވެމްބްލީ ސްޓޭޑިއަމް ވިއްކާލި ނަމަވެސް އިނގިރޭސި ގައުމީ ޓީމުގެ މެޗުތަށް އެ ދަނޑުގައި ކުޅޭނެއެވެ. ނަމަވެސް އެންއެފްއެލްގެ ސީޒަން ކުރިއަށްދާ ދުވަސްވަރު އިނގިރޭސި ގައުމީ ޓީމުގެ ހޯމް މެޗުތަށް ކުޅޭނީ އެގައުމުގެ އެހެން ދަނޑުތަކުގައެވެ.\nވެމްބްލީ ސްޓޭޑިއަމް ވިއްކާލުމުގެ ވިސްނުމެއް އިނގިރޭސި އެފްއޭ އިން ގެންގުޅޭ ކަމަށް ރިޕޯޓުތަށް ބުނާއިރު ސްޓޭޑިއަމް ވިއްކާލުމަށްފަހު ލިބޭ ފައިސާ އެފްއޭ އިން ބޮޑަށް ހޭދަކުރާނީ އިނގިރޭސިވިލާތުގެ ފުޓްބޯޅައިގެ ގްރާސްރޫޓު ލެވެލް އަށް ކަމަށް ވެސް ރިޕޯޓުތަށް ބުނެއެވެ.


kulli gothakah gaasim gaumunq beyrah vadaigannavan ulhuvvumun...\nކުއްލި ގޮތަކަށް ގާސިމް ގައުމުން ބޭރަށް ވަޑައިގަންނަވަން އުޅުއްވުމުން ސުވާލު އުފެދޭ: ޝައިނީ\n2 އަހަރު,4މަސް,3ހަފްތާ,4ދުވަސް,6ގަޑި, 57 މިނެޓް, 15 ސިކުންތު ކުރިން 3660ޝަހީދާ އަބްދުﷲ ސައީދު\nގާސިމް އިބްރާހީމް ހޮސްޕިޓަލުގައި އޮންނެވި އިރު، އަރިހުގައި ރައީސް މައުމޫން ހުއްޓިވަޑައިގެން\nޖުމްހޫރީ ޕާޓީގެ ލީޑަރު ގާސިމް އިބްރާހީމް ކުއްލި ގޮތަކަށް އާލާސްކަންފުޅާ އުޅުއްވުމަށް ފަހު، ރާއްޖެއިން ބޭރަށް ފުރާ ވަޑައިގަންނަވަން އުޅުއްވުމުން ވަރަށް ބޮޑަށް ސުވާލު އުފެދޭ ކަމަށް ފިޝަރީޒް މިނިސްޓަރ ޑރ. މުހައްމަދު ޝައިނީ ވިދާޅުވެއްޖެއެވެ. މިނިސްޓަރ މިހެން ވިދާޅުވީ ގާސިމް އިބްރާހީމްގެ މައްޗަށް ރިޝްވަތު ދިންކަމުގެ ތުހުމަތުގައި ކުރިމިނަލް ކޯޓުގައި ކުރިއަށްދާ ޝަރީޢަތުގެ އަޑުއެހުން އިއްޔެ އަށް ތާވަލްކޮށްފައިވަނިކޮށް ކުއްލި ގޮތަކަށް ގާސިމް ހޮސްޕިޓަލުގައި އެނދުމަތިކުރުމާ ގުޅިގެންނެވެ.\nޗެނަލް ތާޓީންގެ ނިއުސް ޓޯކު ޕްރޮގްރާމްގައި ވާހަކަ ދައްކަވަމުން ފިޝަރީޒް މިނިސްޓަރ ޑރ. މުހައްމަދު ޝައިނީ ވިދާޅުވީ ކޯޓުގައި މައްސަލައެއްގެ ޝަރީޢަތް ކުރިއަށް ދަނިކޮށް އެއްވެސް މީހަކަށް ކޯޓުގެ ހުއްދަ ނެތި ފުރައިގެން ނުދެވޭނެ ކަމަށެވެ. އަދި ހުއްދަ ނެތި ފުރައިގެން ދާން އުޅޭނަމަ ކަމާ ބެހޭ ފަރާތްތަކުން އެމީހަކު ހިފަހައްޓާނެ ކަމަށާއި، ހުއްދަ ނަގާފައިވާ ނަމަ އެމީހަކު ހުއްޓުވާނެ ކަމަށް ގަބޫލު ނުކުރައްވާ ކަމަށް ޝައިނީ ވިދާޅުވިއެވެ.\nމިނިސްޓަރ ޝައިނީ ވިދާޅުވީ ގާސިމް އިބްރާހީމް ދައުލަތަށް ދައްކަންޖެހޭ 200 މިލިއަނަށް ވުރެ ގިނަ ޑޮލަރު އެބަހުރި ކަމަށެވެ. މިފައިސާ ނުދައްކާ ތިބެ، ވަކި ކަމެއް ކޮށްދޭމަތިން ފައިސާ ދޭނެ ކަމަށް ވިދާޅުވަމުންދަނީ ވެސް ހަމަ އެބޭފުޅުން ކަމަށް ޝައިނީ ވަނީ ވިދާޅުވެފައެވެ. މިނިސްޓަރ ވިދާޅުވީ ކޮންމެ މީހަކު ވެސް ގާނޫނާ ޚިލާފަށް އަމަލުކުރާ ނަމަ އެމީހަކަށް ހައްގު އަދަބު ލިބޭނެ ކަމަށާއި މިސަރުކާރުން ގާނޫނާއި ޚިލާފް ކަންތައްތަކަށް ހިއްވަރު ނުދެއްވާނެކަމަށެވެ.\nމީގެއިތުރުން ޝައިނީ ވިދާޅުވި ގޮތުގައި ދައުލަތަށް ދުއިސައްތަ މިލިއަން ޑޮލަރު ދައްކަންޖެހިފައިވާ މީހަކު ކުއްލި ގޮތަކަށް ފުރައިގެން ދާން އުޅުމަކީ ބޮޑު މައްސަލައެކެވެ. އަދި ކުށް ކުރާ ކޮންމެ މީހަކު ކުށުން ބަރީޢަވުމަށް ރާއްޖެއިން ބޭރަށް ގޮސް ފިލާ ތިބެ ސަރުކާރަށް ދަތިކޮށް، ބޭރު ދުނިޔޭގައި ރާއްޖެ ބަދުނާމް ކުރަމުންދާ ކަމަށް ވެސް މިނިސްޓަރ ވިދާޅުވިއެވެ.\nތަފާތު ތިން ދައުވާއެއް ގާސިމްގެ މައްޗަށް އުފުލާފައިވާ އިރު، ގާސިމާ ދެކޮޅަށް އުފުލި ދައުވާގެ ޝަރީއަތުގެ އަޑުއެހުމެއް ތާވަލް ކުރި ދުވަހު ބަލިވެގެން ގާސިމް ވަނީ ހޮސްޕިޓަލުގައި އެޑްމިޓްކޮށްފައެވެ. އަދި ރާއްޖެއިން ބޭރަށް ފުރާ ވަޑައިގަތުމުގެ މަސައްކަތް ފެށިއިރު، ގާސިމްގެ ޕާސްޕޯޓް ހިފަހައްޓާފައި އޮތުމުން ފުރޭގޮތް ވަނީ ނުވެފައެވެ. މިކަމާ ގުޅިގެން އިމިގްރޭޝަނުން ބުނީ ގާސިމްގެ ޕާސްޕޯޓް ހިފަހައްޓާފައިވަނީ ކޯޓް އަމުރެއްގެ ދަށުން ކަމަށެވެ. ނަމަވެސް އެކަމާބެހޭ އިތުރު މައުލުމާތެއް އިމިގްރޭޝަނުން ހާމަކޮށްފައެއް ނުވެއެވެ.


ނޫސް ބަޔާން: އެމްޑީޕީގެ ޕާލަމެންޓްރީ ގްރޫޕްގެ މެންބަރު ޢަލީ ވަޙީދު ނެރުއްވާ ނޫސް ބަޔާން – Maldivian Democratic Party\nނޫސް ބަޔާން: އެމްޑީޕީގެ ޕާލަމެންޓްރީ ގްރޫޕްގެ މެންބަރު ޢަލީ ވަޙީދު ނެރުއްވާ ނޫސް ބަޔާން\nރާއްޖޭގެ ބައެއް މީޑިއާތަކުގައި އަޅުގަނޑުގެ ޝަޚްޞިއްޔަތަށް ރައްދުވާ ގޮތަށް ފަތުރަމުންދާ ބައެއް ޚަބަރުތަކަށް ހަވާލާދީ ދަންނަވަމެވެ.\nހުޅުމާލެއިން، ދިވެހިކޮންމެ ރައްޔިތަކަށް ވެސް ވާދަކުރުމުގެ ފުރުޞަތު ހުޅުވިފައިވާ ބީލަމެއްގައި ބައިވެރިވެ އަޅުގަނޑު ކާމިޔާބުކޮށް، މިހާރު ޑައުންޕޭމަންޓްގެ ގޮތުގައި އެއް މިލިއަން ރުފިޔާ ދައްކާފައިވާނީ 4.6 މިލިއަން ރުފިއާގެ އަގުހުރި ގޯއްޗަކަށެވެ. ދިގު މުއްދަތެއްގެ އިންވެސްޓްމަންޓެއްގެ ގޮތުން މަހުން މަހަށް ބާކީ ފައިސާ ދައްކާ ޚަލާސް ކުރާ ގޮތަށް އެ ގޯތި އަޅުގަނޑުގެ އަމިއްލަ މުދަލަކަށް ވާނީ ވެސް މީގެ5އަހަރު ފަހުން ބަރާބަރަށް ފައިސާ ދައްކާ ޚަލާސްކުރެވުމުންނެވެ.\nއެހެންނަމަވެސް، ވިޔަފާރީގެ މުޢާމަލާތެއްގެ ގޮތުން، ކޮށްފައިވާ ބިޑްތަކެއްގެ ވާހަކަ ފުރޮޅާލައި، ފަލަ ސުރުޚީގައި “ޢަލީ ވަޙީދުގެ ދެކަނބަލުން 9.4 މިލިއަން ރުފިޔާއަށް ހުޅުމާލެއިން ދެ ގޯތި ބައްލަވައިގެންފި”، މި ފަދަ އިބާރާތްތަކުން ބައެއް ނޫސްވެރިން ލިޔެފައިވަނީ އެ ނޫސްވެރިން ޒާތީ ގޮތުން އަޅުގަނޑު ބަދުނާމްކޮށް، އަޅުގަނޑުކުރާ ކޮންމެ ހޭދައަކީ ރިޝްވަތުކަމުގައި ރައްޔިތުން ކުރިމަތީގައި ދެއްކުމުގެ ނިޔަތުގައި ކަމުގައި އަޅުގަނޑު ދެކެމެވެ. އެ ފަދަ ނޫސްވެރިންނާއި އެ ފަދަ ނޫސްތަކުގެ އޯނަރުންނަށް ފައިސާ އަދި ބިންބިމާއި، ޢިމާރާތްތައް ހޯދިފައިވާ ގޮތް ކަމަށްވާތީ ޚަބަރު ލިޔެވޭ އުސްލޫބު ކަމަށް ވެސް ވެދާނެއެވެ.\nދަންނަވަމެވެ. ޢަލީ ވަހީދަކީ ޕްރޮކްސީ ބޭނުންކޮށްގެން ފިލާހުރެ މުޢާމަލާތްކުރާ މީހެއް ނޫނެވެ. ކުރާ ކަމެއް ވަރަށް ފާޅުކަން ބޮޑު ގޮތެއްގައި ކުރާނެ މީހެކެވެ. ކުރިޔަށް އޮތް ތަނުގައި ވެސް، ބިންވެރިކޮށް، ރިއަލްސްޓޭޓް ވިޔަފާރި އަޅުގަނޑު ކުރަމުންގެންދާނެ ވާހަކަ އެފަދަ ޒާތީ ނޫސްވެރިކަމުގެ ގަލަން ހިންގާ ފަރާތްތަކުގެ މަޢުލޫމާތަށްޓަކައި ދަންނަވަމެވެ. އެ ގޮތުން ވަރަށް ކައިރި މުސްތަޤްބަލެއްގައި އިރާދަކުރެއްވިއްޔާ، މާލެއިންވެސް ރިއަލްސްޓޭޓް ބިމެއްގެ ވިޔަފާރި ކުރެވޭތޯ އަޅުގަނޑު މަސައްކަތްކުރަމުންދާތީވެ، މި ވާހަކަވެސް އަޅުގަނޑުގެ ފިޔަވަޅުތަކަށް ސަމާލުވާ ފަރާތްތަކުގެ މަޢުލޫމާތުގެ މުއްސަނދިކަމަށްޓަކައި ދަންނަވާލީމެވެ.\nވިޔަފާރިކުރުމަކީ ކޮންމެ މީހެއްގެ ވެސް ޙައްޤެކެވެ. ލޯނު ނެގުމާއި، އެކުވެރި ވިޔަފާރި ބައިވެރިންނާއި ގުޅި ވިޔަފާރި ކުރުމާއި، ޢާއިލީ ތަނަވަސްކަމުގެ އުފާ ލިބިގަތުމަކީ ހަމަ ކޮންމެ މީހެއްގެ ވެސް ޒާތީ ޙައްޤެކެވެ. ޢަލީ ވަޙީދުއަށް ތާޢީދުކުރާ މީހުންނާއި، ޢަލީ ވަޙީދު، މި ބްރޭންޑަށް އިންވެސްޓްކުރަން ތިބި މީހުން ވެސް މިއަދަކު މި ރާއްޖެ އަކު މަދެއް ނޫނެވެ.\nއަދި ދަންނަވަމެވެ. ފައިސާ އަކީ މީހެއްގެ އަޅެއް ނޫނެވެ. މި އަދު އަޅުގަނޑު އަތުގައި އޮންނަ ރުފިޔާ ފޮތި، މާދަމާ ކަންމަތީ ފިހާރައިގެ ވަތްގަނޑަށް ވަދެ، ހަމަ އެ ރުފިޔާ ލިޔުން ލިޔާ ނޫސްވެރިޔާ ޖީބުގައި ވެސް އޮންނާނެއެވެ. އަޅުގަނޑު ވެރިކަންކުރާ އެމްޑީޕީ އަށް ބަދަލުވުމުން އަޅުގަނޑުގެ ސިޔާސީ ޙަޔާތް ނޫސްވެރިންނަށް ނިންމާ ނުލެވިއްޖިއްޔާ ނޫސްވެރިންވެސް ފެއިލްވީ ކަމަށް ލިޔުނު ނޫސްވެރިންނާއި އެ ފަދަ މީޑިއާތަކަށް އަޅުގަނޑު ދަންނަވަމެވެ.\nމިއަދު ވެސް ވަރަށް ކެރިގެން ދަންނަވާލާނީ، މިއަންނަ އަހަރު ޓެކްސް އިން4ބިލިޔަން ރުފިޔާގެ ފައިދާ ދިވެހިރައްޔިތުންނަށް ލިބޭނޭ ވާހަކަ އާއި، ދިވެހިރާއްޖެ އިޤްތިޞާދީ ގޮތުން މިދެކެ ބަދަލު ގެނައުމަށްޓަކައި، ތޮއްޑޫ ދާއިރާގެ މެންބަރު ސިޔާސީ ގޮތުން ނިންމި ނިންމުމަކީ ދިވެހި ރައްޔިތުން އެނިންމުމަށްޓަކައި ތާ އަބަދު ފަޚުރުވެރިވާނޭ ނިންމުމެކެވެ. ޤަދީމީ ދޯހަޅި ސިޔާސަތަކުން، ޒަމާނީ ފަންވަރުގަދަ އިޤްތިޞާދަކަށް މި ޤައުމު ބަދަލުކުރުމަށް އެމްޑީޕީ އަދި ރައީސް ނަޝީދު ކުރައްވަމުން ގެންދަވާ މަސައްކަތުގައި އަޅުގަނޑު ބައިވެރިވީ ހަމަ ހުސް އަތާއެވެ. އެއީ ދިވެހި ރައްޔިތުންނަށްޓަކައެވެ. މި ޤައުމުގެ މާދަމާއަށްޓަކައެވެ.\nމާދަމާ މި ޤައުމު އަޅުގަނޑަށް ސިފަވަނީ ވަރަށް ސީދާ ސާދާ ކޮށެވެ. ސަރުކާރުގެ ދަރަނިން ބޭންކުތައް ވީއްލި، ރައްޔިތުންނާ އެކު ބޭންކުތައް ވިޔަފާރިކުރާތަން އަޅުގަނޑަށް އެބަފެނެއެވެ. ފްލެޓް ދޮންބެގެ ފްލެޓްތައް އަޅުގަނޑަށް އެބަފެނެއެވެ. ފެކްޝަންތަކާއެކު، ނަގޫފިތި ހަފުސްވަމުންދާ މާޒީއަކަށްވުރެ، ޓެކްސްގެ ޒަމާނީ ނިޒާމަކާއެކު ދިވެހި ރައްޔިތުންގެ އުފާވާ ޒަމާން އަޅުގަނޑަށް އެބަފެނެއެވެ. މާތް ﷲ އިރާދަކުރެއްވިއްޔާ ދިވެހިރައްޔިތުންގެ މުސްތަޤްބަލު ދާނީ އަދަށްވުރެ ފަހި މާދަމާއެއް ދެކެމުންނެވެ. ޢަލީ ވަހީދު ދާނީ ބޫންބޫން ލާފައި މެކުހަށެވެ.\nބަޔާން ނެރުއްވީ: އެމްޑީޕީގެ ޕާލަމެންޓްރީ ގްރޫޕްގެ މެންބަރު، ތޮއްޑޫ ދާއިރާގެ މެންބަރު ޢަލީ ވަޙީދު


High court aai Criminal court ge iss fandiyaaru kamah kurimathilaan hulhuvaalaifi | Mihaaru\nހައި ކޯޓާއި ކްރިމިނަލް ކޯޓުގެ އިސް ފަނޑިޔާރު ކަމަށް ކުރިމަތިލާން ހުޅުވާލައިފި\nހައި ކޯޓް: އެ ކޯޓާއި ކްރިމިނަލް ކޯޓުގެ އިސް ފަނޑިޔާރު ކަމަށް ކުރިމަތިލާން ވަނީ ހުޅުވާލާފައި -- ފޮޓޯ/މިހާރު\n28 ސެޕްޓެމްބަރ 2020 - 16:41\nކްރިމިނަލް ކޯޓުގެ އިސް ގާޒީއަކަށް ހުންނެވި އަހުމަދު ހައިލަމް އާއި ހައި ކޯޓުގެ އިސް ފަނޑިޔާރަކަށް ހުންނެވި ޝުޖާއު އުސްމާނު ފަނޑިޔާރު ކަމުން އިސްތިއުފާ ދެއްވުމުން އެ ދެ ކޯޓުގެ އިސް ފަނޑިޔާރު ކަމުގެ މަގާމު އޮތީ ހުސްކޮށެވެ.\nޖޭއެސްސީން ކުރި އިއުލާނެއްގައި ބުނީ އެ ދެ މަގާމަށް ކުރިމަތިލުމުގެ ފުރުސަތު އަންނަ މަހުގެ ހަ ވަނަ ދުވަހާ ހަމައަށް އޮންނާނެ ކަމަށެވެ. އެ ދެ މަގާމަށް ވެސް ކުރިމަތިލެވޭނީ އެ ދެ ކޯޓުގެ ފަނޑިޔާރުންނަށް އެކަންޏެވެ.\nޖޭއެސްސީން އަލަށް އެކުލަވާލި ގަވާއިދު ބުނާގޮތުން އިސް ފަނޑިޔާރު ކަމަށް ބޭފުޅުން އައްޔަން ކުރާނީ އެ މަގާމަށް ކުރިމަތިލާން ހުޅުވާލުމަށް ފަހު، ކުރިމަތިލާ ބޭފުޅުންނާ އެ ކޮމިޝަނުން އިންޓަވިއުކޮށް، އަދި މާކްސް ދިނުމަށް ފަހު އެވެ.\nހައި ކޯޓުގެ އިސް ފަނޑިޔާރަށް މުސާރަ އާއި އިނާޔަތްތަކާ އެކު މަހަކު 56،000ރ. ލިބިވަޑައިގަންނަވާއިރު، ކްރިމިނަލް ކޯޓުގެ އިސް ގާޒީއަށް ލިބިވަޑައިގަންނަވާނީ މަހަކު 49،000ރ. އެވެ.\nހައި ކޯޓުގެ އިސް ފަނޑިޔާރުގެ މަގާމު ހުސްވުމުން އެ ކޯޓު ހިންގުމާ މިވަގުތު ހަވާލުވެ ހުންނެވީ ފަނޑިޔާރު ޝުއައިބު ހުސައިން ޒަކަރިއްޔާ އެވެ. އަދި ކްރިމިނަލް ކޯޓު ހިންގުމާ ހަވާލުވެ ހުންނެވީ ގާޒީ އާދަމް މުހައްމަދެވެ.\nކްރިމިނަލް ކޯޓް ފަނޑިޔާރުން ހައި ކޯޓް ޖުޑީޝަލް ސާވިސް ކޮމިޝަން\nފެމިލީ ކޯޓު ކިޔާތަނެއް ހުންނަކަން ޖޭއެސްސީއަށް ނޭންގެނީބާ، އިސް ޤާޟީއަކުނެތި ބޮއްސުން ލަމުންދާތަނެއް.\nޝުޢައިބު ކަމަކު ނުދޭ. ހަމީދު ރަނގަޅު، މަޒީދު ނޫނީ ހާތިފުވެސް ރަނގަޅުވާނެ\nޝުޢައިބުވެސް ރަނގަޅު. މަޒީދު ނޫނީ ހާތިފުވެސް ރަނގަޅު. ހަމީދު ކަންނޭނގެ މި ވަގުތަށް އެންމެ ރަނގަޅީ. ތެދުވެރި އަމާނަތްތެރިއެއް، އަދި ތަޖުރިބާގެ ގޮތުން ބެލި ނަމަވެސް\nމާ ތާހިރުވާނެ ކޯޓުތަކަށް ރީނދޫ ކުލަ ޖެހިފަތިބި ކުދިންކޮޅެއް ބޭނުންވާ ވަހަކަ އިއުލާން ކުރިއްޔާ. މިހާތަނަށްވެސް ކަންތަށްކުރަމުން ދަނީ އެގޮތަށް.\nބަލާފައި އެއްމެ އެއްމެ ބޮޑު ސިޔާސީ އެކްޓްވިސްޓް މީހަކު އައްޔަން ކޮށްލާށެވެ.ވެރިކަން ކުރަން ފަސޭހަވާނީ އޭރުން ނެވެ.\nކޮން ސަކަރާތެއް ޖަހާކަށް. މިހާރު ހިންގުން ހަވާލުކޮށްފައި އެތިބީ ޖޭއެސްސީން އިސްގާޒީކަން ދޭން ބޭނުންވާ މީހުން. އިންޓަރވިޔުކޮށްގެންވެސް ހޮވާނީ ހަމަ އެމީހުން. ކޮންމެހެން މަންޒަރު ރީތިކޮށްލަން މަގާމަށް ކުރިމަތިލާށޭ ކިޔާނެ ކަމެއް ނެތް.\nދެން އާމާލު ކުލޫނީ ގެންނާނީއެއްނޫން.\nއޭރުން އިސް ޤާޒީ ކަން އެދެވުނީ ރައްޔިތު އަހްމަދަށެވެ. މިހާރު ވެސް އެގޯސް އޮތީ ހެދިފައެވެ.އެއްމެ މަތީ ކޯޓް ގައެވެ.


France Gai Muslimunnaai Dhekolhah Bodethi Jareemaa Thakeh! - Vaguthu\nފްރާންސުގައި މުސްލިމުންނާއި ދެކޮޅަށް ބޮޑެތި ޖަރީމާތަކެއް!\n2 ހަފްތާ ކުރިން ( އޮކްޓޯބަރ 15, 2020 )\nފްރާންސުގެ އެކި ސަރަޙައްދުތަކުގައި ދިރިއުޅޭ މުސްލިމުންނާއި މެދު އަނިޔާވެރިވެ، އެކި ގޮތްގޮތުން ދަތިކުރުންތައް ކުރިމަތިކުރުވަމުން އަންނަ މައްސަލަތަކެއް ފެންމަތިވެއްޖެ އެވެ.\nރިޕޯޓްތައް ބުނާގޮތުން ފްރާންސްގައި މުސްލިމުންނަށް އަނިޔާ ދެމުން ދަނީ އެޤައުމުގެ ސަމާލަތީ ބާރުތައް މެދުވެރިކޮށްގެންނެވެ. މިގޮތުން އެޤައުމުގައި ދިރިއުޅޭ މުސްލިމް ޖަމިއްޔާ ޖަމާޢަތްތަކުގެ އިސް ބޭފުޅުންނަށް އަނިޔާކޮށް ހައްޔަރުކުރުންފަދަ ކަންކަން ހިންގަމުންދާ ކަމަށް ވެއެވެ.\nމަސްދަރުތަކާއި ހަވާލާދީ ނޫސްތަކުގައި ބުނެފައިވާ ގޮތުން މުސްލިމުންނާއި ދެކޮޅަށް ފްރާންސްގައި ހިންގަމުންދާ "އޮޕަރޭޝަނެއް" ގެ ތެރެއިން މިއަހަރުގެ މިހާތަނަށް 73 މިސްކިތެއް ވަނީ ބަންދުކޮށް، މުސްލިމުންނަށް ބޭނުން ނުކުރެވޭގޮތް ހަދާފައެވެ. އަދި ބައެއް މިސްކިތްތަކަށް ގެއްލުންދީފައިވާ ކަމަށް ވެސް ވެއެވެ.\nފްރާންސުގައި މި މައްސަލަތައް ފެންމަތިވަމުން ދަނީ، އެޤައުމުގައި ދީނީ ހަރުކަށި ޖަމާޢަތްތައްތަކުގެ ހަރަކާތްތައް އިތުރުކުރުމަށް ބަޔަކު މަސައްކަތް ކުރަމުންދާ ކަމަށް އެޤައުމުގެ ރައީސް، އެމަނުއެލް މެކްރޯން ވިދާޅުވެފައި ވަނިކޮށެވެ. މެކްރޯން މިގޮތަށް ވިދާޅުވިފަހުން ފްރާންސްގެ ސަލާމަތީ ބާރުތަކުން އަންނަނީ އެޤައުމުގެ މުސްލިމުންގެ ގެތަކާއި ތަންތަން ރެއިޑްކުރަމުންނެވެ.\nފްރާންސްގައި މިހާރު ކުރިޔަށްގެންދާ ރެއިޑްތަކުގެ ތެރެއިން މިދިޔަ ބުދަ ދުވަހުގެ ވަގުތެއްގައި އެޤައުމުގައި ހިންގާ މުސްލިމުންގެ ޖަމިއްޔާއެއް ކަމަށްވާ "ބަރަކާސިޓީ" ގެ ރައީސް، އިދްރީސް ޝިހާމެދީ ވެސް ވަނީ ހައްޔަރުކޮށްފައެވެ. މިކަން ގިނަ ބައެއްގެ ސަމާލުކަމަށް އައިސްފައި ވާއިރު، ޖަމިއްޔާގެ އޮފިޝަލުން ވިދާޅުވެފައި ވަނީ އިދްރީސް ހައްޔަރުކޮށްފައި ވަނީ އޭނާގެ ހަތަރު ދަރިންގެ ކުރިމަތިން އަނިޔާވެރި ގޮތަކަށް ކަމަށެވެ.\nއޮފިޝަލުން ވިދާޅުވެފައިވާ ގޮތުން އިދްރީސް ހައްޔަރުކުރީ އޭނާ ގޭގައި ހުންނަވަނިކޮށް އެގެޔަށް ފުލުހުންގެ ފައުޖުތައް ވަދެއެވެ. މިގޮތުން ގިނަ އަދަދެއްގެ ފުލުހުން އެގެޔަށް ވަދެ އާއިލާގެ ކުރިމަތީގައި އިދްރީސަށް ބޮޑެތި އަނިޔާތައްދީ ގެއަށްވެސް ގެއްލުންދީފައިވާ ކަމަށް އެފަރާތްތަކުން ވަނީ ވިދާޅުވެފައެވެ.\n"ބަރަކާސިޓީ" ގެ ފަރާތުން ވަނީ ފުލުހުން އިދްރީސްގެ ގެޔަށް ދީފައި ހުރި ގެއްލުން ފެންނަ ފޮޓޯއާއި ވީޑިއޯވެސް އާންމުކޮށްފައެވެ. ނަމަވެސް މިކަމާއި ގުޅޭގޮތުން ފްރާންސްގެ ރަސްމީ އިދާރާއަކުން އަދި އެއްޗެއް ހާމައެއް ނުކުރެއެވެ.\nފްރާންސްގެ ސަރުކާރުގެ ބައެއް އިސް ބޭފުޅުން މީގެ ކުރިން ވަނީ އިދްރީސް އަކީ ހައްދުފަހަނައަޅާފައިވާ ފިކުރުގެ ނިރުބަވެރި ޢަމަލުތައް ރާވައި އިންތިޒާމްކުރުމުގައި އިސްކޮށް އުޅުއްވާ ބޭފުޅެއްގެ ގޮތުގައި ވެސް ސިފަކޮށްފައެވެ.\nފްރާންސްގެ ރައީސް އާއި ދެކޮޅަށް އިނގިރޭސިވިލާތުގައި މުޒާހަރާކުރި ބަޔަކު ހައްޔަރުކޮށްފި